
Pentru Sophie 


a 


ERE 


Cuvinte magice, adulți nervoși 
și idei fabuloase 


Vacanţă. Vacanţă! VACANȚĂ! Kira pronunţă cuvântul ăsta 
de parcă ar fi magic. Ca pe o incantaţie. O urmăresc cu atenţie. 
Oare se transformă cumva? Îi creşte blană? Sau îşi schimbă cu- 
loarea? Nu. Nimic din toate astea. A rămas aceeaşi domnişoară 
de treisprezece ani care e prietena mea cea mai bună. 

— Vacanţă! mai spune ea o dată. 

Ba nu, o strigă de-a dreptul şi toată fața pare să-i radieze de 
fericire. Se apleacă spre mine, mă ia în braţe şi mă mângâie pe 
după urechi. 

— Vacanţă, Winston! Azi începe vacanța de Rusalii. Nu-i aşa 
că-i grozav? 

„Mda. Mnu. Sau: cum zici tu. Mie mi-e indiferent. La urma 
urmei, eu pot să mă-ntind la somn în fiecare zi. Oricum, 
recunosc că nu am amintiri tocmai plăcute din scurta perioadă 
în care am făcut schimb de corpuri cu Kira, după ce ne-a lovit 
fulgerul şi a trebuit să merg la școală în locul ei. Mai întâi că 
super-nesuferita de Leonie și prietenele ei mi-au făcut viaţa un 


calvar și-am și ajuns la poliție după o probă de curaj tâmpită. Şi 

nici profesorii n-au fost de treabă. Aşa că are dreptate Kira. 
Şcoală? Nu, mersi. Vacanţe? Uraaa! 

— Vacanţă! Oribil! 

Anna, mama Kirei, intră în cameră și se așază pe patul fiică-sii. 

— Tot timpul numai vacanțe! Vacanţă de vară! Vacanţă de 
toamnă! Vacanţă de Crăciun! Vacanță de primăvară şi acum şi 
vacanță de Rusalii! Școala stă mai mult închisă. Cum mai în- 
vaţă copiii ceva acolo? Şi cu ce o să te mai țin eu ocupată acum? 
Am de muncă. De fiecare dată, aceeaşi problemă! spuse ea, bom- 
bănind nemulțumită. 

Văleu! Acuma văd că vacanţele sunt bune doar dacă întrebi 
pe cine trebuie. Şi pe Anna mai bine n-o întrebi deloc. 

Kira chicotește. 

— Dar, mamă, nu mai sunt un bebeluș. Nu trebuie să stai după 
mine. O să găsesc eu ceva de făcut. 

— Zău? Ce? Poate vrei să spui că o să te ţii numai de prostii. 
Nu, nici nu se pune problema. M-am gândit deja la ceva şi te-am 
înscris la un curs intensiv de engleză. A fost cam scump, dar 
măcar o să-nveţi ceva, o anunţă Anna cu voioşie. 

— Ce? 

Kira face ochii mari. 

— Un curs intensiv de engleză? Cum așa? Voiam să mă relaxez 
şi eu în sfârşit, nu să m-apuc iar de învățat. 

Acum Anna e cea care chicotește. 

— Te cred. Dar ai o temă la engleză pentru săptămâna de după 
vacanţă și, dacă nu mă-nşel, ultima n-a fost tocmai grozavă. 


— Nu-i adevărat! Am luat opt! Nu-i așa rău! 


— Dar nici grozav nu e. Am stabilit — te duci la curs. E în 
fiecare zi de la 9.00 la 14.00; după aia poți să te „relaxezi“ cât vrei. 

Acestea fiind spuse, Anna se ridică de pe pat și iese din ca- 
meră. Kira rămâne lângă mine, mută de uimire. În cele din urmă, 
începe să dea din cap, tunând și fulgerând. 

— Ai auzit-o, Winston? E îngrozitor. Să fac în fiecare zi cinci 
ore de engleză!? Pedeapsa maximă. Voiam să fac ceva cu Pauli şi 
Tom. Să ieşim pe malul Elbei pe vremea asta frumoasă şi să 
facem un grătar. Poate chiar să înnoptăm în cort. Nici nu se mai 
pune problema... Ce nedreaptă e mama! 

Bate cu palma în perne și eu mă dau grijuliu la o parte. 

Biata Kira! Era atât de binedispusă și-acum i se întâmplă 
asta! Nu e ușor să fii copil. Cel puţin când ai o mamă ca Anna, 
care deşi e foarte de treabă, ia școala foarte în serios. Anna a 
moştenit chestia asta de la propria ei mamă, bunica Kirei, 
babuşca. Babușca nu ştie de glumă când vine vorba de învățat, 
note şi teme pentru acasă. Ea e din Rusia, de fapt, dar locuiește 
de ceva vreme cu noi. Şi de când a venit ea ne-am îngrăşat cu 
toții, fiindcă găteşte foarte bine. În plus, de când stă bunică-sa la 
noi, Kira a avut grijă să-și facă toate temele şi să-şi recapituleze 
toate cuvintele, fiindcă babușca o controlează la sânge. 

— De când s-a mutat maică-ta la noi, lucrurile merg ca pe 
roate, i-a zis Werner odată Annei. 

La început, m-am mirat. Cum roate? Ca la tren? Fiindcă la 
noi în casă nu e niciun tren. Trenurile, din câte știu, nu sunt decât 
la gară și, cum trenurile merg mereu pe șine, șansele ca un 


asemenea vehicul să ajungă în sufrageria noastră sunt extrem de 

mici. Dar apoi am înţeles că Werner voia să spună că babușca ne 
ţine pe toți sub papuc, aliniați ca „vagoanele“. Și are dreptate. 

Cine e Werner? Werner este profesorul Werner Hagedorn, 
deschizătorul meu uman de conserve, cu care trăiesc deja de 
câțiva ani într-o incredibilă armonie. Predă fizică la Universitatea 
din Hamburg şi locuiește cu mine, cu Anna, Kira şi babușca în 
Hochallee, la numărul 106a, în frumosul cartier Harvestehude. 
Anna este menajera lui. Dar nu numai atât: între timp, au ajuns 
un cuplu. Adică sunt îndrăgostiți, asta vreau să zic. 

Apropo de îndrăgostiți: Kira a încetat să-şi mai bată perna, 
așa că pot să mă tolănesc puţin lângă ea fără să fiu în pericol, ca 
s-o liniştesc cât de cât. Torc cât pot de tare şi o ling pe obraji. Şi 
cu asta reuşesc să o fac să zâmbească puţin şi mă ia din nou în 
braţe, începând să mă mângâie pe burtică. Prrrrr! Mult mai bine! 

— Curs intensiv de engleză, ce să spun! îmi şopteşte ea la 
ureche. Trebuie să scap cumva de chestia asta. Dac-aş ști cum... 

Se întinde în pat pe spate, cu ochii în tavan. 

— Doamne, te rog... fă să se întâmple ceva şi să nu mai ajung 
la cursul de engleză! Promit, la rândul meu, să fac curat în cameră 
de-acum încolo şi să am grijă să curăț litiera lui Winston. Și să-i 
pun mai des câte-o gustărică în castron. 

Sisoe! Asta sună bine de tot! Mă alătur şi eu rugăciunii ăsteia. 
Aşadar, dragă Dumnezeu al pisicilor, fă cumva să împiedici 
blestematul ăsta de curs de engleză, ca să am şi eu parte de o 
gustare. Promit că de acum încolo... Mă gândesc repede la ce-aș 
putea promite... Gata, promit că o să încerc din când în când să 


prind câte-un şoarece. Chiar dacă nu prea îmi place s-o fac. 

Însă probabil că rugăciunile nu ne vor fi ascultate, fiindcă 


atunci când îi intră Annei ceva în cap, e greu s-o mai faci să se 


viti 


— Winston, dragul meu! 


răzgândească... 


Werner se trântește lângă mine pe canapea. Aici îmi fac eu 
somnicul de seară sau, mai bine spus, aici voiam să-mi fac 
somnicul, fiindcă acum profesorul Hagedorn m-a trezit cât se 
poate de brutal. Ce înseamnă asta? Nu pot să mă concentrez 
asupra mâncării dacă n-am dormit! Îl privesc cu reproş, dar el 
nu se uită în ochii mei. În schimb, bagă mâna în buzunarul de la 
pantaloni, de unde scoate o cutiuţă pe care mi-o bagă sub nas. 

— Ştii ce e aici înăuntru? 

Fireşte că nu. Doar nu pot să văd prin lucruri. Numai oamenii 
ar putea pune întrebări atât de stupide. Miaun scurt. Werner râde 
uşor, ca pentru sine, și mă mângâie pe cap. 

— Da, dragul meu, acum ești chiar curios, așa-i? 

Prostii. Nu sunt curios deloc. Nu pot să văd prin lucruri, dar 
pot să miros prin ele. Adică, dacă ar fi acolo niște pateu de pasăre 
sau sardine în ulei, le-aș fi adulmecat până acum. Dar așa, con- 
ţinutul misterios al cutiei nu mă interesează deloc. 

Werner răsuceşte cutiuţa între degete. 

— Aşteaptă, dragule, așteaptă, şoptește el. O să afli foarte 


curând. În orice caz, e ceva ce-o să ne schimbe viaţa cu totul. Cel 

puțin așa cred. Dar o să creez mai întâi cadrul perfect pentru 
chestia asta, crede-mă! 

Sfântă sardină în ulei! În câte feluri de ghicitori încurcate mai 
poate să vorbească! Un cadru perfect? Ce să-nsemne asta? Un 
cadru de tablou? Pentru ce? Nu-nţeleg nimic. 

— La masă! strigă babuşca din bucătărie şi cu asta reuşeşte 
să-mi ia gândul de la cadre de tablou sau orice alt fel de cadre. 

Fiindcă atunci când babușca gătește pentru bipezi, de obicei 
mă aleg şi eu cu câte ceva. La început, Werner se plângea de 
obiceiul ăsta al ei, dar acum s-a împăcat cu situaţia. În bucătărie, 
așadar! 

Şi-n timp ce eu mă-ndop lacom cu nişte curcan crocant, îl aud 
pe Werner cum bate cu o lingură sau cu un cuțit în pahar. Se aude 
un sunet ascuţit, un clinchet ca de clopoțel. Hopa! Ce să fie? 
Chestiile astea le-am auzit doar la petrecerile cu familia. Când 
bate Werner în pahar, asta înseamnă că o să țină un discurs. Însă 
n-a făcut asta niciodată la o masă de seară absolut obişnuită. Las 
curcanul crocant în pace și mă strecor în camera în care mănâncă 
familia. 

Până şi Anna, babușca şi Kira se uită uimite la Werner. El își 
drege glasul. 

— Aşa, n-o să țin un discurs lung. Însă m-am gândit să vă fac 
tuturor o mică surpriză pentru vacanța de Rusalii. Pentru toată 
familia, cum ar veni. 

Werner râde şi pare puţin agitat. Babuşca ridică din sprâncene. 

— Surpriză? Pentru familie? 


— Da, aţi auzit bine, dragă doamnă Kovalenko. O surpriză 

pentru întreaga familie. M-am gândit multă vreme ce-ar putea 
să ne placă tuturor şi am hotărât următoarele, spune el, făcând o 
scurtă pauză şi scoțând ceva din buzunarul pantalonilor. 

Cutiuţa? Mă holbez la ea. Dar nu e cutiuţa, arată mai degrabă 
ca un plic. 

— Am făcut o rezervare aici pentru noi toți, zice Werner mai 
departe, deschizând plicul şi scoțând din el o foaie de hârtie. 

Aşază hârtia pe masă. Kira întinde mâna după ea, o citeşte şi 
scoate un strigăt de fericire. 

— Uraaa! Concediu de trei zile în Luna-Park! Super! 
Mulţumesc mult de tot, dragă Werner! Din păcate, cursul de 
engleză trebuie amânat. 

Kira chicoteşte, iar Anna pare supărată. 

Luna-Park? N-am auzit niciodată de aşa ceva. Dar la cât de 
uimită pare lumea, trebuie să fie ceva grozav. Un soi de paradis 
al scândurilor de ascuţit gheare. Mă gândesc care-ar putea să fie 
echivalentul unei scânduri pentru ascuţit ghearele în lumea 
oamenilor. Poate televizorul? Oamenii petrec multă vreme în fața 
televizorului şi le place mult. Oare Luna-Park este un parc cu 
multe televizoare şi canapele? Babușca pare să-și pună şi ea 
aceeași întrebare. 

— Luna-Park? Ce e asta? 

Anna oftează și se lansează într-o explicaţie. 

— Luna-Park este un mare parc de distracţii din apropiere de 
Hamburg. Faci cam o oră cu maşina până acolo. Există roller 
coaster acolo, tobogane acvatice şi multe alte distracţii de car- 


naval. Şi spectacole. Și mai e şi foarte, foarte scump! 

Tobogane acvatice! Sfântă sardină în ulei! Sună naşpa. Chiar 
naşpa. Urăsc apa. lar un tobogan întreg cu apă sigur nu face 
lucrurile mai bune. Sper din toată inima ca vacanța asta cu 
familia să nu includă şi patrupezii. În mod normal, eu îmi petrec 
concediile cu mama lui Werner, doamna Hagedorn. Și dacă mă 
uit mai atent la expresia de pe fața Annei, nici ea nu pare 
încântată să meargă la Luna-Park. Poate că o să rămână şi ea cu 
doamna Hagedorn? 

În schimb, babușca își freacă mâinile de încântare. 

— Parc de distracţii? Foarte frumos. O să ne distrăm mult. 
Există un parc cu roller coaster şi în Omsk, e foarte frumos acolo. 

— Și chiar poate să vină toată lumea? întreabă Kira pe Werner. 

EI încuviinţează din cap. 

— Adică noi toţi? Mama, babușca, eu şi cu tine? Şi Pauli şi 
Tom? 

O altă încuviințare. 

Kira e bucuroasă. 

— Werner, eşti cel mai tare! 

Are dreptate, firește. Vrea să mai spună ceva și ezită, dar doar 
puţin. 

— Şi cu Winston ce-o să facem? Sunt sigură că şi el vrea să 
vină! 

Eu? Nah. În niciun caz. Casa doamnei Hagedorn este cel mai 
bun hotel de pisici din lume. Nu vă faceţi griji în privința mea, o 
să mă descurc. 

Werner dă din cap. 


— Nu, Kira, Winston trebuie să rămână aici. Nu ai voie cu 

animale în Luna-Hotel. Dar i-am găsit să stea într-un pension de 
pisici cât suntem plecați. Din păcate, şi mama e plecată, dar lui 
Winston sigur o să-i placă să stea într-un pension cu multe alte 
pisici. 

Sfântă sardină în ulei! Oare am auzit bine? Pension de pisici? 
Multe alte pisici? Multe alte pisici STRĂINE? Cu care va trebui 
să împart cel mai probabil şi canapeaua, şi castronelul? Parcă aud 
şoricelul de jucărie chițăind. Cred că glumeşti, Werner! Hai, fuga 
la scândura de ascuţit gheare. În niciun caz n-o să mă duc într-un 


pension de pisici. 


Doamne de curte și iubite 


Trebuie să mă ascund, pur şi simplu. Să fug. Să dispar. 
Şi să revin numai când se va întoarce familia de la Luna-Park. 
Ce înseamnă trei, patru zile în aer liber? Prietenii mei, mâţele 
Odette, Caramel și Spike, trăiesc, la urma urmei, în fiecare zi 
afară, în curtea din spatele casei noastre. Nu poate să fie atât de 
greu! Poate că pot să mă alătur și eu clubului lor vesel de pisici 
de curte. E o idee bună, o să le-o propun imediat. 

Înainte să apuce Werner să mă bage a doua zi dimineaţă în 
cutia de transport-mâţe, mă strecor repede pe ușiţele speciale din 
ușa locuinței şi a clădirii și ajung în câteva secunde la pubela de 
gunoi din curte. Ăsta e sediul clubului pisicilor de curte, punctul 
de întâlnire în jurul căruia gravitează toate lucrurile pentru 
Odette, Caramel şi Spike. Nici nu-i de mirare: acoperișul acestui 
adăpost e singurul loc din toată curtea pe care cade lumina 
soarelui. Fiindcă mai e și ferit de vânt, e un loc cald și confortabil, 
în care-ţi poți întinde ghearele în voie. În fine. În ciuda prieteniei 
noastre, ce fac Odette & comp. toată ziua mi-e încă neclar. Bine, 


câteodată mai prindem împreună infractori, dar în rest, nu ştiu. 

Deocamdată nu sunt acolo. Sar pe acoperiș şi decid să-i aştept 
şi să mă tolănesc puţin la soare. Razele soarelui îmi cad direct pe 
bot şi mă gâdilă. Superb! Aş putea să petrec așa următoarele 
patru zile. 

Mă simt obosit. Nici nu-i de mirare, toată ziua asta a fost 
destul de palpitantă. Vestea cu excursia şi faptul că trebuia să stau 
la pension şi-apoi... miau... da, bine, deocamdată nu s-au 
întâmplat prea multe. Şi totuşi, sunt obosit. E vremea pentru un 
somnic! 

Mă trezesc cu cineva împingându-mă ușor în nas. Deschid 
ochii și mă pomenesc privind direct în ochii minunaţi și negri ai 
lui Odette. Toarce la mine. 

— Salut, Winston. Cărui lucru îi datorăm această onoare? 

Odette este de departe cea mai grozavă pisică de pe lume și 
am mare noroc să fiu prieten cu ea. Deși își petrece mai toată ziua 
pe stradă, are o blană albă moale ca mătasea şi este minunată, ce 
mai! La început, nu i-am făcut o impresie prea bună. Dar între 
timp şi-a dat seama că nu sunt un simplu motănel de casă, ci că 
în mine se ascunde un adevărat leu. 

— Salut, Odette! Mă bucur să te văd. N-o să-ți vină să crezi, 
dar de fapt mă gândeam dacă n-ar fi bine să petrec câteva zile cu 
voi în curte. 

Odette nu spune nimic, dar se holbează la mine cu ochii ei 
mari. Din spatele ei începe să se audă un şuierat ca un tunet — 
sau un râset mai răgușit cumva. Este Spike, care se strecoară lângă 
noi, cutremurându-se de atâta râs. Motanul gras şi tărcat pare să 


se amuze teribil. Nu pot să nu mă-ntreb de ce. 

— Salut, colega! Ce ţi-ai propus? Să petreci câteva zile aici cu 
noi? Ce glumă bună! 

Mă adun de pe jos şi-i arunc o privire urâtă. 

— Da? Şi ce anume, mă rog, e amuzant la asta? 

Spike se întinde, apoi se ghemuieşte lângă mine şi cască din 
toată inima. 

— Păi e limpede ca bună ziua: mult-prea-nobilul Winston 
Churchill pe o pubelă de gunoi - zi şi noapte? Nu e doar o glumă 
bună, e hilar de-a dreptul. 

Obraznicul! Mă întorc spre Odette. Poate c-o să-mi ia partea. 
Dar nu face decât să lase capul în jos şi nu spune nimic despre 
aceste ofense incredibile. În schimb, îşi face apariţia şi Caramel, 
ca să mai răsucească şi el cuțitul în rană. 

— Spike zice bine: cea mai nobilă pisică din preajmă vrea 
dintr-odată să se facă sălbatică şi periculoasă. E de tot râsul! 

— Hei, nu mai fiți atât de răi cu Winston, mă apără în cele din 
urmă Odette. 

Deşi sună cam sceptică şi pare totuşi indecisă. Îmi dau seama 
cât de mult mă răneşte asta. 

Amuţit, mă întorc să plec. Dacă vor să facă mişto de mine, pot 
măcar să nu fiu de față. Sar de pe adăpost şi alerg spre poartă. 

— Hei! mă strigă Odette din spate. Unde te duci? 

O ignor şi alerg mai departe. Nu mult după aceea, sare şi ea 
după mine. 

— Winston, nu fi supărat! Nu au făcut-o dinadins! Şi trebuie 
să recunoşti că ideea ta sună destul de neobișnuit când o auzi. 


Până acum, n-ai vrut să petreci prea mult timp cu noi în curte și 

după toate aventurile noastre te-ai ascuns repede în casă. 

Rămân pe loc. 

— Cine s-a ascuns? Acolo locuiesc! 

— Cum spui tu. Să zicem că te-ai întors acolo, atunci. Dar asta 
nu schimbă cu nimic impresia că până acum viaţa din casă ţi-a 
fost mult mai dragă. Nu eşti nevoit să prinzi şoareci şi poți să stai 
toată ziua pe canapea. 

Miau! M-a prins cu asta. Fireşte că fără să fiu ameninţat cu 
pensionul, nici nu mi-ar fi dat prin cap să ies în curte. Dar n-am 
de gând să recunosc asta de față cu Odette. În schimb, oftez 
adânc și răspund teatral: 

— Se vede cât de puţin mă cunoşti, Odette. Eu mi-aş fi 
petrecut cu plăcere câteva zile cu voi afară, dar nu m-ai întrebat 
niciodată. Şi să mă invit singur... Winston Churchill n-ar face 
niciodată așa ceva! 

Încerc să dau o întorsătură dramatică ultimelor cuvinte, ca și 
cum i-aș face un reproş. Atacul este cea mai bună apărare, în 
definitiv. 

‘Odette mijeşte ochii şi mă măsoară cu privirea. Hopa, ce-o să 
facă acum? 

— De multe ori, eşti un ciudat, Winston! 

Şi spunând asta, se întoarce la Caramel şi Spike şi mă lasă în 
urmă ca pe un pudel plouat. Sfântă sardină în ulei! Asta chiar c-a 
fost o greşeală. 

Ruşinat, mă strecor înapoi în casă. Werner vine fluierând, se 
opreşte şi îngenunchează lângă mine. Nici măcar nu mai ridic 
ochii la el. Să mă ducă la pension, unde vrea, mi-e indiferent. 
Oricum nimănui nu îi pasă de mine. Nici măcar aşa-zişilor mei 
prieteni din curtea din spate. 

— Winston, prietene, e totul bine? Pari cam... absent, observă 
şi Werner, învârtind cuțitul în rană. 

Ridic privirea şi miaun cu putere. 

— Doamne, ce mieunat oribil! Lasă-mă să ghicesc: te-ai certat 
cu o anumită pisică din curte? Poate cu o pisică albă? Poate chiar 
cu doamna curții şi a inimii tale? 

Clar. Celui mai bun deschizător de conserve al meu nu i-a 
scăpat că mi-am pierdut capul după Odette. Am și avut-o în 
vizită de câteva ori în locuinţa noastră. Dar din păcate, în ciuda 
tuturor aventurilor noastre, în ochii lui Odette încă sunt un 
motan cuminte de casă. Îmi las iar capul în jos, iar Werner mă ia 
în braţe şi mă mângâie pe ceafă. 

— Da, e urât să fii bolnav din dragoste, dragul meu prieten! 
Dar, crede-mă, o să meargă lucrurile cândva şi cu doamna ta. Şi 
dacă nu cu ea, atunci cu alta! 

Miaumiau! Nici nu vreau s-aud de-aşa ceva. Eu vreau să fiu 
cavalerul lui Odette şi al niciunei alte pisici! 


Werner mă mângâie în continuare. 

— Vezi tu, şi mie mi-a luat multă vreme să găsesc domnița 
potrivită. Şi poţi să stai liniștit: sunt deja un moș și totuși m-am 
îndrăgostit încă o dată de o adevărată păpușă. Anna este femeia 
visurilor mele! 

E pur şi simplu radios, dar eu nu pot să-i împărtăşesc fericirea. 
Nu sunt deloc o pisică bătrână, ci una în floarea vârstei, și sper 
din toată inima ca Odette să recunoască puțin mai repede că sunt 
cel mai potrivit pentru ea! Nemulțumit, miorlăi ca pentru mine 
şi Werner mă pune din nou jos. 

— O să se întâmple, prietene. Deocamdată o să-ţi petreci 
câteva zile în pensionul de pisici şi poate că nu e așa de rău. Ştii 
deja că dacă vrei să fii prețuit mai mult, trebuie să te faci nevăzut. 

Sfântă sardină în ulei! Oare ce vrea să spună cu asta? Oamenii 
şi zicalele lor! Nici după atâţia ani petrecuți ca pisică de casă nu 
reuşesc să-mi dau seama care-i treaba cu ele. Preţuit? Nevăzut? 
Pensioane de pisică? Îmi mişc coada dintr-o parte în alta, ca să-l 
fac pe Werner să înţeleagă că nu pricep ce zice. El mă mângâie 
pe cap. 

— Uite, Winston: dacă o să pleci câteva zile, Odette o să în- 
ceapă să-ți ducă dorul. O să-și dea seama că-i lipseşti și, când o 
să te-ntorci, o să fie superfericită să te vadă. O să vezi! 

Îmi las capul pe spate și-l privesc pe Werner. Nu pare atât de 
ilogic ce spune. Numai că eu nu vreau în ruptul capului s-ajung 
într-un pension de pisici. Trebuie să fac cumva să-mi petrec 
următoarele trei zile în altă parte. Poate c-o să reușesc să merg 
cu ei în parcul de distracţii. Şi când o să ne-ntoarcem, Odette o 
să își dea seama cât de mult i-a fost dor de mine. Bun plan! 


21 


— Şi-o să-ţi mai spun încă un secret, începe Werner să-mi 
şoptească, cu un aer conspirativ. Dar nu trebuie să-l mai spui la 
nimeni. 

Haha! Foarte amuzant, Werner! Ai uitat deja? Sunt o pisică. 
Cum aș putea să-ți trădez secretele? 

Werner scoate din nou cutiuța neagră din buzunarul pan- 
talonilor şi de data asta mi-o ţine direct sub nas. 

— Ghiceşte ce-am în ea! îmi spune. 

Mă uit din nou la cutie. Un lucru e clar: nu e nimic gustos 
ascuns acolo, fiindcă i-aş fi simţit mirosul până acum. 

— Bine, hai să te-ajut puţin, se oferă Werner generos. Are ceva 
de-a face cu tema noastră de discuție de mai devreme, cu 
dragostea. 

Sfântă sardină în ulei! Werner cred c-a făcut insolaţie. Ce are 
o cutie mică şi neagră de-a face cu dragostea? De data asta chiar 
că m-a făcut puţin curios şi mai miros o dată cutia. Şi chiar acum, 
Werner o deschide cu un mic clac, lăsând să se vadă ce este 
înăuntru. E... un inel cu o piatră strălucitoare! 

Nedumerit, mă întorc spre Werner. Ce-are de-a face un inel 
cu dragostea? Werner închide cutia la loc și-mi zâmbeşte. 

— Eşti uimit? Cu inelul ăsta, prietene, o s-o cer pe Anna în 
căsătorie. 

Ce vrea să facă? Nu-nţeleg nimic. 

— Când ajungem în parc, o să aştept un moment mai ro- 
mantic. Poate că o să mă dau cu Anna în roata mare. Și când o 
să fim sus de tot, o să scot chestiuța asta din buzunar, mă pun în 


genunchi și o întreb dacă nu vrea să fie soția mea. Și-atunci o să 

fim în sfârșit o adevărată familie. Anna, Kira, babușca, tu și cu 
mine. Cum ţi se pare? 

A, asta are de gând! Vrea s-o însemneze pe Anna cu un inel! 
Ca să vadă toată lumea imediat că-i aparţine lui! Ce părere am? 
Una simplă: 

MIAU! Ce idee bună! Și-acum firește că trebuie să merg și eu 
în Luna-Park. Dacă tot o să devenim o familie, atunci pisica 
familiei nu poate lipsi... 


Uh călător clandestin, îngrijitori 
ciudati și o adevărată călătorie 


a groazei 


Mulţi oameni diferiți. Prea mulți. O furtună de 
voci, ca luni dimineața pe holurile școlii, în pauze. 
Copii, tineri și chiar şi câţiva adulți, dar aceștia sunt 
probabil mult mai puţini. Însă nici de asta nu prea sunt sigur. De 
ce? Aceste impresii se bazează doar pe nasul și urechile mele, 
fiindcă sunt într-un rucsac pe care-l cară Tom în spate. 

Cum s-a întâmplat asta? Simplu: înainte de plecarea mea la 
pensionul de pisici, am mai avut o discuţie onestă cu Kira. Fireşte 
că n-am vorbit cu adevărat — dar de când am făcut schimb de 
corpuri, Kira şi cu mine ne înțelegem și așa. A trebuit doar să 
scot câteva şuierături şi să dau ocol de câteva ori cutiei de 
transport de pe podea și Kira a ştiut ce trebuie să facă. Să-i spună 
Annei și lui Werner că ea și prietenii ei aveau să mă ducă pe jos 
la pension, care e imediat după colț; oricum bietul Winston 
urăşte cutia aia cu patimă. Apoi să sune la pension și să le spună 
că biata pisică e bolnavă și că nu poate fi adusă, după care să mă 
ascundă în rucsacul lui Tom, împreună cu mâncarea de pisici. 


Primul obstacol a fost floare la ureche: când Werner şi-a tras 

camioneta Volkswagen, pregătită pentru vacanţă, în fața casei, 
nu s-au așezat pe locuri doar Anna, babușca, Kira, Pauli și Tom, 
ci şi al dumneavoastră Winston, bine deghizat ca bagaj de călă- 
torie. Eu, Winston Churchill, călătoresc în adevăratul sens al 
cuvântului ca pasager clandestin, fiindcă de fapt nu prea pot să 
văd mare lucru din acest rucsac’. Oricum, în cutia de plastic pe 
care sunt așezat pare să fie un sendviș cu salam. Miroase fabulos 
şi în scurt timp încerc să deschid capacul cu ghearele şi să-l 
halesc. Dar nu reuşesc — oricum e ceva neonorabil în a-i mânca 
lui Tom micul dejun. 

Se pare că am ajuns, fiindcă Tom coboară cu tot cu rucsac, 
împreună cu toți ceilalți şi stăm cu toții într-un loc zgomotos, cu 
mulți oameni. Încerc să văd ceva în jur printr-o deschizătură din 
partea de sus a rucsacului. Tom n-a închis fermoarul până la 
capăt, aşa că pot vedea puţin afară: suntem într-adevăr într-o sală. 
Nu pare să semene cu sala de pauze de la gimnaziul Wilhelm, așa 
că n-are mobile, nici pereţii albi împânziţi de afișe, nici un panou 
mare și negru, pe care să fie puse orarul şi alte anunţuri din partea 
administraţiei școlii. Nu, aici pereții par să fie lambrisaţi cu lemn, 
peste tot sunt fotolii şi canapele care par foarte confortabile și 
chiar în faţa noastră se află ceva care seamănă cu o masă foarte 
lungă. În spatele ei stau mai multe femei tinere în uniformă, care 
discută cu persoanele de pe cealaltă parte a mesei. 


Şi noi părem să ne mișcăm înspre masă, care vine tot mai 


! În original, joc de cuvinte intraductibil: „pasager clandestin“ în germană este blinder 
Passagier, a cărui traducere literală poate fi „pasager orb“. 

aproape. Într-un sfârșit, Werner ajunge față în față cu una dintre 
femeile tinere, care-l salută foarte politicos. 

— Bine aţi venit la Luna-Hotel. Cum vă putem ajuta? 

Aha, am ajuns la hotel! Sunt entuziasmat. În viaţa mea de 
pisică, n-am fost niciodată într-un hotel. Werner s-a cazat de mai 
multe ori într-unul, dar eu n-aveam voie să vin cu el. Se pare că 
hotelurile nu se numără printre locurile în care oamenilor le 
place să vadă patrupezi. Nu prea înțeleg de ce, căci suntem mereu 
un ornament frumos și ne potrivim pe orice canapea. 

Werner îi povesteşte pe scurt tinerei “cine suntem și că a 
rezervat o cameră pentru noi. După care ea îi întinde un plic şi 
roagă pe cineva pe care eu nu-l pot vedea prin deschizătura 
rucsacului să ne conducă la camerele noastre. 

Kira pare să-l fi înghiontit pe Tom, care se pune brusc în 
mișcare şi, odată cu el, întregul rucsac. 

— Uau, nu-i aşa că e mişto aici? Şi uitați-vă la personalul 
hotelului. Sunt îmbrăcaţi ca la circ. Super! Mă bucur enorm c-am 
venit. 

— Da, bestial! Parc-am fi într-un spectacol! Uite, acolo în 
spate jonglează un clovn cu bile. 

Miau! Şi eu aș vrea să văd asta, dar trebuie să rămân ascuns 
în rucsac, iar deschizătura lui pare să fie tocmai în direcția 
cealaltă. Nu văd clovnul, ci o echipă de curăţenie care s-a pus în 
mişcare și șterge pereții lambrisaţi ai sălii. 

— Vai, n-am văzut niciodată oameni care curăţă atât de prost, 
strigă babuşca, pe care echipa de curăţenie a observat-o la rândul 
ei. 

Nu pot să-mi ascund un rânjet şuierător de pisică. Este tipic 
pentru babuşca! Când vine vorba de curăţenie şi ordine, nu te 
joci cu ea. Prin fermoarul deschis o văd cum se duce la cei doi 
bărbaţi în halate albe și le vorbește. Din păcate, e atât de mult 
zgomot în sală, încât nu pot să înţeleg ce le spune. Pare să fie o 
lecţie scurtă despre cele mai bune metode de spălare a pereţilor, 
fiindcă babușca merge cu o perie de praf imaginară de-a lungul 
marginii lambriurilor. Cei doi bărbaţi se holbează la ea fără să 
scoată un cuvânt, ci numai scuturând din cap. Apoi îşi iau căru- 
cioarele de-acolo și nici măcar nu se mai uită la babuşca. 

Bătrâna se întoarce la noi furioasă din cale-afară. 

— Ce nesimţire! Ce-și permite? Doar n-au curăţat nimic bine! 
Și-ntr-un hotel scump. 

— Mamușca! strigă nervoasă Anna, pe care n-o văd, dar o aud 
cât se poate de bine. Mă bucur şi eu de câteva zile de relaxare în 
hotelul ăsta frumos. Nu vrei să încetezi şi să nu mai fii atât de 
nesuferită? 

— Ha! se-aude babuşca ofensată şi cred că i-ar mai fi spus ea 
Annei una, două, dacă n-ar fi intervenit chiar atunci Werner în 
discuţie. 

— Haideţi, pace pe pământ, dragile mele! N-o să pierdem 
aiurea zilele astea frumoase de aici! Vă propun să urcăm până-n 
cameră să ne lăsăm bagajele şi să mergem apoi direct în parc. E 
cer senin și ne cheamă vata pe băț și roller coaster-urile! Le-aud 
deja... 

Ne cheamă vata pe băț şi roller coaster-urile? Oare ce vrea să 
spună cu asta? Sunt curios. 

visi 


O oră mai târziu, misterul se dezleagă. După o scurtă pauză 
de la statul în rucsac, pauză în care m-am plimbat prin camera 
de hotel a copiilor şi în care a trebuit să-mi fac nevoile în litiera 
pe care o aduseserăm cu noi, acum sunt din nou în ascunzătoarea 
mea mobilă, iar Tom mă cară prin parc. Werner a cumpărat 
pentru toți vată de zahăr și copiii mi-au-dat și mie să în- 
cerc chestia asta dulce și lipicioasă. Neobișnuită, dar cumva 
şi gustoasă. O descoperire foarte bună! 

Dar nu același lucru se poate spune și despre roller coaster! 
După ce am aşteptat multă (foarte multă) vreme pe acolo, îm- 
preună cu mulți alți oameni, şi după ce-mi dădusem seama după 
toate tipetele puternice şi strigătele entuziaste că urmează să se 
întâmple ceva special, am simţit pe cineva trăgând de rucsacul 
lui Tom. 

— Hei, puştiule, aud o voce groasă, trebuie să lași rucsacul 
aici. Nu poţi să-l iei cu tine în tren. 

— Staţi puţin! intervine Kira. Fratele meu are medicamente 
vitale acolo. Nu are voie să se despartă de ele nici măcar o clipă. 

— Cursa durează doar două minute. Şi este prea periculos să 
urce cu rucsacul, insistă vocea. 

— E adevărat. Sunt alergic. Dacă mă înţeapă o viespe, am 
nevoie imediat de o injecție. Imediat! încearcă Tom să-l convingă 
pe celălalt. 

Omul oftează. 

— Atunci, dacă e atât de rău, poate că n-ar trebui să te dai în 
roller coaster deloc. 

— Dar am aşteptat aproape o oră, spune Pauli agasâtă. Dacă 
trebuie să ne întoarcem, o să încep să urlu. Tom poate să-și țină 
rucsacul în față, pe stomac. În cazul ăsta n-o să zboare în toate 
părţile şi, în caz de nevoie, poate să ajungă ușor la medicament. 

Scurtă pauză. 

— Bine. Fiindcă ați așteptat atât de mult. Dar fac o mare 
excepţie pentru voi, dup-aia nu vreau să vă mai văd pe-aici cu 
rucsacul. S-a înţeles? 

— Mulţumim! strigă copiii în cor. 

Apoi înaintează toți trei şi la scurt timp Tom se aşază într-un 
soi de vehicul cu tot felul de bare de metal de jur-împrejur - sau 
aşa pare, din ce pot să văd prin deschizătura fermoarului. Tom 
îşi mută rucsacul din spate în față și mă simt zgâlțâit. 

Încep apoi cele mai oribile două minute din viața mea. După 
ce se aude un clic, simt că sunt împins cu putere şi aud un bâzâit. 
Văd prin deschizătură că ne mișcăm în față şi în cele din urmă 
urcăm pe o pantă abruptă. Aproape c-am ajuns să stau orizontal 
pe burta lui Tom. Multă vreme urcăm sus de tot, dar nu ştiu 
înspre ce, că nu pot vedea. După care ne oprim din nou — doar 
ca să o luăm brusc la vale în cădere! Cădere? MIAU! NE 
PRĂBUŞIM! În abis! Îmi simt stomacul mic de mâță cum sare 
în sus şi de frică mi se încreţeşte şi părul de pe coadă. Ce naiba 
se întâmplă aici? Este oribil! Şi nespus de periculos! Sfântă 
sardină în ulei, unde am nimerit? 

Încerc să mă mai uit o dată afară prin deschizătura rucsacului, 
dar deocamdată vehiculul în care suntem și pasagerii din el par 
să stea cu capul în jos şi eu mă simt împins cu putere în poala lui 
Tom. Între timp, stomacul meu se răzvrătește în toată regula, ca 
un biet pulover în programul de uscare al mașinilor de spălat. 
Ajutor, scoateţi-mă de aici! 

Dar trenul urcă abrupt și iarăşi ne prăbuşim. După care se 
învârte de mai multe ori în jurul propriei axe. Îi aud pe Kira şi 
pe Pauli cum ţipă, însă nu par speriate - dimpotrivă, par să se 
distreze, ca într-o aventură. Mie, în schimb, mi-e rău tot timpul 
și mă simt de parcă m-ar fi părăsit deja de tot şapte dintre cele 
nouă vieţi pe care le aveam. În cele din urmă, călătoria se oprește 
brusc cu o smucitură. Mi-ar plăcea să mă pot scutura, ca să văd 
dacă mai sunt în viaţă, dar din păcate nu pot, fiindcă rucsacul e 
prea mic. 

— Frate, a fost super! se bucură Pauli. Trebuie să ne mai dăm 
o dată. 

— Da, strigă Tom și Kira în același timp. 

„Nu“, aş vrea eu să strig. Ăştia au înnebunit complet! Eu unul 
nu mai fac faţă încă unei călătorii infernale. 

Când copiii coboară din tren şi pleacă mai departe, încep să 
mă zbat ca un nebun și să mă foiesc, ca să-i fac să mă observe. 
Tom deschide rucsacul şi încep să șuier ca turbatul. 

— O, Doamne, eu cred că lui Winston nu i-a plăcut deloc 
în Super-Twister, observă Kira, cumva stânjenită. Îmi pare rău, 
Winston! mă mângâie ea pe cap. Dar poate că un parc de 


distracţii nu e locul tocmai potrivit pentru o pisică. Ce putem să 

facem acum? În hotel n-avem cum să te lăsăm, acolo e strict 
interzis cu animale. Şi dacă o să te lăsăm mereu în rucsac la 
intrarea fiecărei tiribombe, atunci o să fie foarte plictisitor. 

Sfinte copac de ascuţit ghearele, mai bine să sufăr puţin de 
plictiseală decât să trec încă o dată prin tortura aia! Mă chinui să 
mă înalţ din rucsac, arăt cu gheara în direcţia în care bănuiesc 
că se află Super-Twisterul şi dau din cap cu toată puterea de care 
sunt în stare. 

Kira, Tom şi Pauli izbucnesc în râs. 

— Ia te uită, are o aversiune puternică împotriva roller 
coaster-urilor. 

Haha, foarte amuzant! Bine măcar că voi vă distraţi! Şuier 
şocat şi mă afund ofensat înapoi în rucsac. Însă Kira bagă imediat 
mâna după mine şi mă gâdilă pe burtică. 

— Hai, băiete, nu te supăra. Nu vrem nici să te lăsăm singur. 
Dacă nu-ți place nici în Loopings, atunci data viitoare te lăsăm 
la intrare şi faci o pauză în timp ce noi ne dăm în altceva. S-a 
făcut? 

Nu ştiu deloc ce sunt Loopings astea, dar o pauză n-ar strica 
deloc! 


O confuzie plină de urmări 


Vai, o, disperare, iar mi se face rău! Rucsacul 
ăsta în care e întuneric beznă și în care n-am suficient 

aer nu e tocmai potrivit pentru un motan cu reședință de 
lux, ca mine. Şi dintr-odată Tom merge cu niște pași aşa dubioşi 
şi uriași, că mă legăn încontinuu. MIAU! Poate că i s-a făcut şi 
lui greață după roller coaster sau a ameţit! Oricum, important e 
să nu cadă pe mine! Atât mi-ar mai lipsi! Şi de ce respiră aşa greoi 
şi caraghios dintr-odată? 

Trebuie să mă fac cumva observat ca să-i dau de înţeles că 
vreau să meargă ceva mai domol, ca să nu mă apuce din nou 
greața. Până să apuc eu să emit un MIAU supărat, simt cum își 
scoate rucsacul de pe umeri şi-l așază undeva jos. Se deschide 
fermoarul. Şi-apoi... apoi mă pomenesc holbându-mă într-o 
pereche de ochi străini, care se zgâiesc înapoi la mine, la fel de 
supăraţi. 

— Dumnezeule, cum a intrat creatura asta aici? se răsteşte la 
mine un bărbat necunoscut. 


Creatură? Doar nu se referă la mine! Obraznicul! Drept 

răspuns, scuip spre el o dată. Bărbatul se dă furios înapoi şi 
asta-mi permite să arunc o privire în jur. Tom nu se vede pe 
nicăieri, nici Kira, nici Pauli. Ceva nu e în regulă. Aşa că fac un 
salt uriaş, sar din rucsacul așezat pe o bancă în parc şi o şterg sub 
cel mai apropiat tufiş. 

De-acolo îl văd pe bădăranul ăla cum scutură rucsacul până 
cade totul din el şi-apoi priveşte năucit. 

— Of, Doamne, ăsta nu e rucsacul meu! îl aud strigând, după 
care o porneşte repede în direcția din care trebuie să fi venit. 

Brusc, îmi vine o idee. Tom trebuie să fi lăsat totuși rucsacul 
la intrarea în tren. E clar că la întoarcere ceva n-a mers cum 
trebuie şi cineva i-a dat tipului ăstuia rucsacul lui Tom. Şi-acuma 
Tom umblă prin parc cu rucsacul tipului în spate. Sfântă gheară 
de mâţă, ce mai confuzie! 

Şi-mi mai vine o idee. Şi anume că sunt singur. Singur 
singurel. Despărţit de Kira, Pauli şi Tom şi într-o zonă pe care 
n-o cunosc deloc. Timp de câteva secunde, mi se taie respiraţia 
de frică. Ce mă fac eu acum? 

Calm, Winston, calm, îmi fac singur curaj. N-o să te ajute dacă 
te panichezi, o pisică bărbătoasă nu îşi pierde firea în asemenea 
situaţii. Aşa că trag aer în piept şi o iau la fugă spre stânga, după 
bărbat, care sigur s-a dus înapoi la roller coaster. Dar nu-l mai 
văd în mulțimea aia de oameni și merg mai departe la nimereală. 
Roller coaster-ul trebuie să fie pe aproape şi sunt sigur că puștii 
mei o să m-aștepte chiar acolo. 

După o altă jumătate de oră şi după ce am trecut de multe tiri- 


bombe amuzante cu nume ca Expresul-montan, Sahara-Speedster 

şi Aventura Niagara, trebuie să recunosc că m-am rătăcit 
complet. Dar totul în parcul ăsta de distracţie e foarte confuz! 
Colac peste pupăză, a început să-mi şi chiorăie stomacul, şi nu 
pot să gândesc când mi-e foame. Ar fi mai bine dacă aş lua o 
pauză mititică şi m-aş gândi în liniște cum să fac să-i găsesc pe 
copii. 

Sar direct pe o bancă și încep să-mi ling labele, în vreme ce 
mintea îmi lucrează la turație maximă. E clar că cel mai bine ar 
fi dacă m-aș întoarce la Luna-Hotel. Copiii tot trebuie să apară 
acolo mai devreme sau mai târziu. Dar cûm aflu drumul până 
acolo? Nu e ca şi cum aș putea să întreb pe cineva. Nu-mi mai 
rămâne de făcut decât să o iau la întâmplare și să sper că n-o să-l 
ratez printre toate picioarele astea de oameni. Şi că n-o să mă 
calce nimeni pe coadă! 

Îmi părăsesc băncuţa cu un salt elegant, pregătindu-mă de 
căutare, dar imediat mă apucă cineva de gât şi începe să mă 
scuture. 

— Bartolomeo, haimanao, aici te ascundeai! aud vocea cuiva. 
Credeai că poţi s-o ştergi de la muncă şi să lenevești în soare, sau 
ce? Nici să nu-ţi dea prin cap, te cheamă datoria. Allora, 
andiamo! 

Cine mă strigă? Şi cine, Doamne iartă-mă, mai e şi 
Bartolomeu? Mâna ca de fier continuă să mă scuture, apoi mă 
ridică în aer şi pentru a doua oară pe ziua de azi mă pomenesc 
holbându-mă în ochii unui necunoscut. Sunt ochii unui bărbat 


1 „Bun, să mergem!“ (în it. în original). 

foarte, foarte mare, cu o mustață pe măsură - o mustață atât de 
mare, că pare să i se ridice de pe faţă drept în sus, şi la stânga, și 
la dreapta. Dacă n-aş fi într-o situaţie așa disperată, m-ar putea 
pufni râsul văzându-l. Un om cu mustăţi, haha! 

Dar nu prea am chef de râs, fiindcă individul nu se gândește 
să-mi dea drumul, ci pur şi simplu o ia din loc. Scuip, mă zbat, 
îmi scot ghearele, dar nu mă ajută la nimic. Mă strânge bine de 
tot şi mă ţine departe de el, ca să nu pot să-l zpârii. În timpul ăsta, 
înjură fără întrerupere şi scoate tot felul de prostii pe gură. 

— S-o ia naiba de pisică!... De jumătate de oră vrem să facem 
repetiţii... De parcă n-aş avea altceva de făcut decât să caut pisica 
asta... 

Ajutor, am fost răpit de un nebun! Şi chiar că trebuie să fie 
nebun, fiindcă poartă un costum de pomină — o jachetă colorată 
cu nasturi și dungi strălucitoare, pantaloni strâmțţi şi negri şi 
cizme înalte, deşi nu e niciun carnaval în perioada asta. Dar 
individul s-a îmbrăcat câ un director de circ, că aşa arătau și 
oamenii pe care mi i-a arătat Kira pe un poster. La fel şi femeile 
tinere din hotel - chestia asta pare să fie o temă importantă în 
parc. 

Dar chiar şi aşa, nebun, pare să ştie exact unde se duce. Cu 
pași de şapte poşte, aleargă cu mine prin parc și se opreşte în cele 
din urmă, răsuflând greoi, în fața unei construcții uriaşe, în 
dungi. Ce-o mai fi şi asta? 

Când mă duce înăuntru, o recunosc. Chiar este un cort de 
circ, cu o arenă în centru. lar mirosul meu fin depistează imediat 


că sunt şi animale prin preajmă. În vreme ce mă întreb ce anume 

ar trebui să facem aici, tipul traversează chiar pe la jumătatea 
arenei și iese iarăşi, pe o ușă din spate aflată în cealaltă parte. În 
curtea de-afară se află o cușcă de metal. Deschide uşa, mă aruncă 
înăuntru cu putere, trage zăvorul şi se întoarce să plece. 

— Începem într-un sfert de oră, latră el la mine. 

Sunt atât de mirat de toată această întâmplare, că durează ceva 
până să-mi dau seama: nu sunt singurul prizonier. În spate, 
într-un ungher, stă o întreagă trupă şi mă priveşte în tăcere. Ce 
fel de adunare tristă mai e şi asta? Îmi bate soarele în ochi, dar 
recunosc o capră, doi papagali, o maimuţă mică și - vai, 
Doamne! — doi câini! 

E clar că azi nu e ziua mea norocoasă. Sunt închis cu doi câini 
într-o cuşcă, nu se poate mai rău de-atât. Fără să vreau, mă înfoi 
şi sar cu picioarele întinse un metru înapoi. Capra pufneşte, face 
câţiva paşi înspre mine și mă măsoară bine din priviri. 

— Ei bine, le spune capra celorlalți după ce s-a uitat bine la 
mine. Seamănă incredibil de mult. Dar nu e el. 

— Ce? întreb eu nedumerit. 

Capra îşi drege glasul, întârziind cu răspunsul. 

— Permiteţi, O'Nelly e numele meu, behăie ea într-un sfârşit. 
Şi cu cine avem această onoare neașteptată, dragul meu? 

Aoleu, cu cât rafinament se exprimă! Aşa că răspund şi eu 
foarte formal: 

— Winston, Winston Churchill. 

— E o plăcere, spune O'Nelly. Eşti cumva un înlocuitor? 

Nu-nţeleg nimic. 


— Înlocuitor? 

— Pentru bătrânul nostru prieten. Pentru Bartolomeu. 

— Nu, trebuie să se fi făcut o greșeală pe undeva. Nu ţin locul 
nimănui. N-am vrut decât să-mi întind picioarele și apoi a venit 
nebunul ăla care m-a luat cu el şi m-a închis aici. Poate să-mi 
explice cineva ce se-ntâmplă? întreb enervat. 

— Oh my God! spune capra, dând din cap. Cred că domnul 
Balotelli te-a confundat cu el. Tu şi Bartolomeu semănaţi ca doi 
gemeni monozigoţi. 

Monozigot? Ce vrea să spună capra asta bătrână? Obraznica! 
Înainte să-mi pot lua figura de ofensat, maimuța începe să se 
caţere pe gratii, aterizează drept în faţa mea și mă priveşte 
curioasă. 

— Seamănă cu el ca două picături de apă, mormăie ea 
gânditoare. Însă miroase cu totul altfel decât Bartolomeu. 

— Cine e Bartolomeu ăsta? îi iau eu iarăși la întrebări. 

— O pisică neagră, la fel ca tine, explică O'Nelly. Şi atracţia 
principală a spectacolului nostru fabulos. Dacă vi-i pot 
prezenta... 

Capra ridică mândră fruntea şi arată cu cele două coarne în 
direcția papagalilor. 

— Romeo și Julieta, geniile noastre matematice zburătoare. 

— Doi ori doi... spune prima pasăre. 

— ...Fac patru, continuă a doua. 

— Cel din faţă, spune capra arătând spre maimuţă, este Floyd, 
copilul minune al trapezului. 

Ca pentru a o dovedi, Floyd face cu ușurință un salt pe spate. 

— Cei doi din spate sunt Pat și Pataşon, câinii învârtitori. 

De parcă ar fi primit un ordin, cei doi căţei încep să se rosto- 
golească pe jos. La sfârşitul acestei reprezentații sar amândoi 
înapoi în picioare, iar cel mai mic - un pudel alb și creț — se urcă 
pe spatele celui mai mare, un St. Bernard, unde ridică o labă în 
aer ca şi cum ar vrea să salute. 

— Şi să nu uităm de Bartolomeu, pisica zburătoare. Şi last but 
not least, ultima, dar nu cea din urmă, biata de mine. 

Capra îşi coboară privirea și se lasă pe picioarele din față în 
așa fel încât rămâne cu fundul în aer. 

— Diavoliţa irlandeză! 

— Uimitor, cu adevărat uimitor, mă grăbesc eu să spun. Dar 
unde este Bartolomeu ăsta? 

— 0! 

O'Nelly se aşază iar pe toate cele patru picioare. 

— La ultima noastră ieşire şi-a luxat una dintre labele din față 
şi de-atunci e puțin indispus. Domnul Balotelli te-a confundat 
probabil cu el şi te-a adus aici. Trebuia de multă vreme să facem 
repetiţia pentru spectacolul din după-amiaza asta, înţelegi? 

— Ăăă, da... Adică nu. Sau poate, mă bâlbâi eu amețţit. Cum 
spui tu. Oricum, eu nu sunt Bartolomeu. M-am despărţit din 
greşeală de familia mea şi m-am rătăcit. Și trebuie s-o şterg 
imediat de-aici şi să mă-ntorc la hotelul ăsta, Luna-Hotel. Acolo 
stă familia mea, adică deschizătorul meu de conserve, Werner, și 
Kira și Anna şi... Oricum. Sigur își fac griji pentru mine acum! 

— Of! 

O'Nelly pare îngrijorată. 


— Chestia asta care ți s-a întâmplat chiar că e o poveste tristă. 


38 


Dau din cap cu entuziasm. În sfârşit, diavolița asta irlandeză 
pare să înțeleagă în ce situație dramatică mă aflu. 

— Exact! Şi tocmai de-asta am nevoie de ajutorul vostru, spun 
eu cu speranţă în glas, fiindcă animalele trebuie să rămână unite, 
la urma urmei. Mai întâi, cum fac să ies de-aici? Și, în al doilea 
rând, cum găsesc hotelul? Mă puteţi duce până acolo? Doar știți 
zona, nu? 

— Ei bine, îşi dă cu părerea O'Nelly, trebuie să avem o şedinţă 
de grup pentru asta. 

După care se duce înapoi în colț la tovarășii ei, cu Floyd 
prinzând-o repede din urmă. 

Cei şase se strâng laolaltă şi încep să-şi vorbească în șoaptă, 
dar precipitat. Oricât mi-aş ascuţi urechile, nu-nţeleg nicio vorbă. 
Oare ce-o fi de discutat? Sunt un motan care are nevoie de ajutor! 

Discuţia se termină după câteva minute și O'Nelly se apropie 
iar de mine cu o figură importantă. 

— Te ajutăm cu plăcere, îmi spune. 

Aşa mai merge. Bun. 

— Dacă ne ajuţi şi tu pe noi, adaugă ea. 

— Ce vrei să spui? întreb eu, șovăind. 

— Păi, e foarte simplu: îi vei ţine azi locul lui Bartolomeu și 
vei face un număr. Vei fi înlocuitorul lui, cum ar veni. Și mâine 
te vom duce la familia ta. S-a făcut? 

— Trebuie să fac un număr? 

Îi privesc uimit pe O'Nelly şi pe ceilalți, care mă imploră din 
priviri. 

— Dar nu pot. N-am mai făcut niciodată așa ceva. 

De fapt, mi se pare absurdă ideea să mă maimuțăresc şi să fac 
cascadorii în fața publicului. Absurdă și înjositoare! 

— Vă spun sincer, tovarăşi, că nu v-aş fi de mare ajutor. Sunt 
complet neîndemânatic. Şi este foarte drăguţ din partea voastră, 
vă mulțumesc pentru ospitalitate, dar n-am cum să rămân până 
mâine dimineaţă. Sunt sigur că înțelegeţi, nu? 

Grupul mă priveşte în tăcere. 

— Trebuie să ies de-aici imediat! repet eu cu hotărâre. 

O'Nelly își drege glasul din nou. 

— Sorry, dacă nu ne ajuţi, nici noi nu putem face nimic pentru 
tine. 

— Ăsta e şantaj, un adevărat șantaj! şuier eu. 

O'Nelly pare impasibilă. 

— Spune-i cum vrei. Dar la noi o mână spală pe alta. 

Cel mai mult mi-ar plăcea acum să-i sar caprei ăsteia bătrâne 
în față şi să-i arăt cum e când îţi trage cineva două-trei labe peste 
nas. Dar ar fi foarte puţin productiv. Mă gândesc bine ce trebuie 
făcut. Degeaba o întorc pe toate părţile, oricum aş lua-o, sunt la 
cheremul acestei bande nenorocite de şantajiști. Fără ei nu pot 
să scap de aici. Şi chiar dacă aș putea, probabil că m-aş rătăci din 
nou și-aş muri de foame, părăsit şi singur, trădat şi uitat sub un 
tufiş pe undeva. Numai când mă gândesc la asta, îmi simt 
stomacul scoțând sunete sinistre. 

— După spectacol există de fiecare dată o cină opulentă, îmi 
întrerupe O'Nelly gândurile. Și bucatele sunt din cale-afară de 
gustoase. 


Bine atunci. Am decis. O să sar eu în locul dubiosului ăstuia 

de Bartolomeu. Cât de greu să fie? Doar sunt un motan în floarea 
vârstei şi în cea mai bună formă, corpul meu este în putere, cum 
se spune. 

— M-aţi convins, le spun. O s-o fac. Şi mâine dimineaţă la 
prima oră mă duceţi la Luna-Hotel. Ne-am înţeles? 

— Sigur, contează pe noi! strigă O'Nelly entuziasmată şi chiar 
şi ceilalți încep să chiuie de bucurie. 

Bucuria lor e contagioasă, recunosc. Când s-a mai bucurat 
cineva așa de tare să mă aibă alături? Așa că zâmbesc şi eu 
mulțumit. 

— Dar, înainte să uit, ce anume trebuie să fac? îi întreb în 
atmosfera generală de veselie. 

— Ah, nu mare lucru. O să fie floare la ureche pentru tine, 
spune Floyd şi îmi face cu ochiul. Trebuie doar să sari de la zece 
metri înălțime printr-un mic cerc în flăcări... 


Cavaler pe armăsar alb - 


împotriva voinței mele 


— Ce să fac? miaun eu uimit. 

De furie, mi se încreţesc mustăţile. Dar poate că 
n-am auzit bine, nu mi se poate cere în mod serios aşa ceva. 

— Să sari printr-un cerc în flăcări. Acolo sus, repetă Floyd 
calm, ridicându-și laba în sus, de parcă ar vrea să arate spre un 
dom de circ foarte înalt. 

E cât pe-aci să cad din picioare. Habar n-aveam că pisicilor li 
se poate întâmpla așa ceva, dar așa se simte, fiindcă aproape că 
văd negru în faţa ochilor. 

— Ah... ăăă, da... mă bâlbâi eu. Dacă nu mai e altceva... 

— Ştiam eu că putem conta pe tine! spune O'Nelly bucuros. 
Şi nu-ți face griji, da? Pare mai greu decât e de fapt. O să te 
descurci. O să facem şi o repetiţie... 

Ca la comandă, chiar acum reapare din spate directorul ăla 
comic de circ, deschide ușa cuștii şi goneşte întreaga trupă, 
inclusiv pe mine, în arenă, răstindu-se: 


— Avanti! Avanti!. 
! „Înainte! Înainte!“ (în it. în original). 

O şterg și eu după ceilalți, care se aşază siguri pe poziţiile lor. 
Şi eu unde să mă pun? 

— Acolo, îmi şopteşte Floyd. Nu scoţi niciun sunet și aștepți. 
Eşti ultimul la rând. 

Mă gândesc repede dacă nu cumva ar trebui să-mi iau 
tălpăşiţa. În fond, directorul ăsta nebun de circ n-o să-și 
întrerupă spectacolul doar ca să alerge după mine. Dar în cele 
din urmă învinge curiozitatea — vreau să văd ce se întâmplă aici. 
Aşa că sar pe marginea arenei şi-i urmăresc pe ceilalți cum își fac 
numerele. Trebuie să recunosc: sunt impresionat! Ce chestii sunt 
în stare să facă! O'Nelly face echilibristică, fără să tresară nici 
măcar un pic, pe o blană foarte îngustă pe care Balotelli a așezat-o 
pe nişte suporturi și care se îndoaie aproape până la pământ sub 
greutatea ei. Poate că doamna ar trebui să se gândească să treacă 
la dietă. 

Pat şi Patașon aleargă prin arenă, fac tumbe, se învârt şi merg 
în două picioare. Romeo şi Julieta stau cocoţaţi pe umerii 
directorului, care strigă mereu Va bene! Va bene! şi care le dă să 
rezolve complicate probleme aritmetice. Iar Floyd se învârte pe 
trapez prin aer, de parcă ar avea aripi. Uau, ce spectacol frumos, 
mă gândesc eu. Şi se vede imediat că cei şase sunt o echipă unită 
şi că probabil lucrează de multă vreme împreună. 

Deodată, ca prin magie, un coşuleţ coboară din acoperiş, legat 
cu sfoară. Şi toată lumea se uită la mine. 

— Ei! îmi strigă Balotelli. Ce mai aștepți? Signor Bartolomeo 
are nevoie de o invitație specială? Avanti! 


La mine se referă! Așa că sar de-acolo, alerg spre coşuleţ și mă 

urc în el. Sfoara se întinde imediat şi coşul e tras în sus. Sfântă 
litieră, ce se mai leagănă! Şi-apoi mai fac şi greşeala să mă uit în 
jos. Vai, vai, vai, ce sus sunt! Mi se face iar rău. 

Coşul se opreşte brusc, bălăngănindu-mă de colo colo. 

— Hop! Hop! strigă Balotelli de jos. 

Cum adică hop, hop? Ce vrea să spună cu asta? Oare vrea să 
sar jos? Înseamnă că nu e în toate minţile. 

— Stânga! Uită-te în stânga! Pe-acolo trebuie să cobori, aud 
deodată o şoaptă venită ca de nicăieri. 

Mă uit ameţit în dreapta şi văd pe o proptea a cortului o pisică 
neagră, care se ascunde în penumbră. Arată la fel ca mine! 

— Haide odată, sari din coş și ia-o pe-acolo! îmi ordonă 
fratele meu geamăn. 

Întorc capul spre stânga şi văd sub mine un soi de suport 
montat pe un stâlp al cortului. Deci pe-acolo! Sar cu grijă din coş 
pe suport. Reușesc și simt că am din nou ceva tare sub picioare, 
chiar dacă e ceva destul de mic. N-a fost așa de greu. Dar mă tem 
că asta n-a fost totul şi mă întorc înspre mâţa care-mi seamănă. 

— Eşti cumva Bartolomeu ăsta de care tot aud? întreb eu 
Curios. 

— Bingo! Ai ghicit, răspunde el. 

— Şi ce faci aici sus? 

— În primul rând, mă ascund de Balotelli şi, în doilea rând, 
m-am gândit că tot trebuie să te sfătuiască cineva. 

— A, mulțumesc, şoptesc eu. Dar cum ai ajuns aici? 

— M-am căţărat, fireşte, spune pisoiul uimit. Doar sunt pisică. 

— Da, văd asta. Dar ceilalți ziceau că eşti rănit. 

— Aşa-i, spune el, dând din cap. Urâtă treabă. Mi-am luxat 
laba din spate. Să mă cațăr mai pot cât de cât. Dar să sar? Nici nu 
se pune problema. Din fericire, ai apărut la ţanc! 

Eu n-aş zice c-am apărut tocmai la țanc, mai ales c-am fost 
adus aici cu forța. Dar nu mai zic nimic, având în vedere situaţia 
în care mă aflu. 

— Şi de ce n-a renunţat Balotelli ăsta la numărul tău până 
când te însănătoşeşti? îl întreb eu. 

— Nu se poate. Sunt atracţia principală, marele final! se 
indignează Bartolomeu. Sunt oameni care vin la circ doar ca să 
mă vadă pe mine! 

Oho, cuiva îi place să exagereze... Bartolomeu ăsta pare să fie 
un mare lăudăros, îmi zic, dar îi răspund politicos: 

— Deci aşa... 

— Exact aşa, insistă el. Dar acum să vedem ce trebuie să faci 
tu, prietene asistent. Trebuie să te concentrezi bine și să-ți găseşti 
echilibrul. În câteva secunde o să apară cercul de foc şi con- 
centrarea este totul la numărul ăsta. 

Ce să fac? Pe cine să găsesc? Şi cine urmează să apară? 
Motănelul ăsta vorbeşte doar în ghicitori. 

Dar pentru că probabil arăt ca un prostovan, el repetă lent, 
accentuând silabele: 

— Con-cen-tra-re. Ştii ce-i asta? 

Dar ce, mă crede prost? Fireşte că ştiu ce e. 

— OK, continuă Bartolomeu. Imediat o să coboare cercul. Te 
uiţi pur şi simplu prin el, fix prin el, înspre suportul de-acolo, 
înţelegi? 

Mă întorc şi, la vreo zece metri depărtare, mai văd un suport 
ca cel pe care stau acum. 

— Nu dai atenţie cercului, explică pisica. Nu faci decât să te 
uiţi prin el, respiri adânc, din burtă. Rămâi foooarte calm. Şi nu 
dai atenție cercului. Te încordezi. Respiri şi inspiri adânc. Şi-apoi 
sari. E clar? 

— Clar! răspund eu, deşi nu mi-e nimic clar. 

Ce înseamnă toată prostia asta cu respiratul? Încă mă gândesc 
dacă să-l mai întreb ceva, dar apoi începe să coboare din tavan, 
pe o funie lungă, un cerc care se opreşte la jumătate între cele 
două suporturi. 

— Atenţie, pornește! şopteşte Bartolomeu. Uită-te drept prin 
mijlocul cercului. Concentrează-te! 

Privesc cu stoicism prin cerc spre celălalt suport. Nu e aşa 
departe, îmi zic singur ca să-mi fac curaj, sigur reușesc. Şi tocmai 
când să mă încordez ca să sar, se aude un clic şi ceva începe să 
cuprindă cercul, răspândind un miros îngrozitor. Fum! Cercul 
începe să ardă! 

Sfântă sardină în ulei! Uitasem complet de foc! Chestia asta 
chiar arde! Şi nu cu o pâlpâială slabă; flăcările sunt prea mari 
pentru gustul meu, iar zona aia fără flăcări din mijloc este prea 
mică. N-am cum să trec pe-acolo fără să-mi pârlesc blana. 
Ajutor! Când o să fiu o torță arzătoare, o să mă prăbușesc în 
chinuri jos în arenă, unde, pârlit şi cu oasele rupte, o să-mi trag 
ultima suflare. 

De parcă mi-ar putea citi gândurile, Bartolomeu strigă la 


mine: 

— Inspiră, expiră şi sari! Şi nu da atenţie cercului! Du-te! 

Așa că inspir şi expir adânc și privesc concentrat celălalt 
suport, încercând să ignor flăcările din fața mea. Inspir şi expir 
încă o dată, apoi sar cum n-am mai sărit în viața mea şi spintec 
aerul. Adio, lume nedreaptă, îmi spun în sinea mea şi apoi 
aterizez - ţop! - pe suport. Mă uit neîncrezător în jur şi văd 
cercul atârnând în același loc. De jos, Balotelli strigă: 

— Va bene! Va bene! şi bate din palme. 

Am reuşit, chiar am reuşit! Ce tip curajos mai sunt și eu! Ce 
nebunie! Odette n-o să mă creadă niciodată dacă-i povestesc! 

Abia acum bag de seamă că tremur din tot corpul. Şi ce e cu 
mirosul ăsta ciudat? Hopa, cred că mi-am pârlit câteva fire din 
coadă... Însă deocamdată nu mă deranjează, atât de bucuros și 
de mândru sunt de săritura mea. O să crească la loc. 

— Aşa, vezi c-a mers? îmi zice Bartolomeu din partea cealaltă. 
Nu e rău pentru o primă încercare! 

Nu e rău? Înainte să-i pot spune încrezutului ăstuia ce părere 
am despre el și despre observaţiile lui de amator, se face nevăzut 


în întuneric și un alt coșuleţ îmi apare sub nas, așteptând să mă 


w 


Dresorul ne aduce înapoi în cuşcă, iar colegii mei artişti se 


ducă jos. 


strâng în jurul meu şi nu mai contenesc cu laudele. 


— Super! 

— De clasă mondială! 

— De parcă n-ai mai fi făcut nimic altceva niciodată! 

— Mulţumesc, mulțumesc! Am avut norocul începătorului, 
le refuz eu laudele, încercând să par cât mai modest. Dar cred că 
eu... 

— 'Trebuie să te concentrezi mai bine... mă oprește cineva în 
mijlocul propoziției. 

Bartolomeu s-a strecurat nevăzut până la cușcă, lângă care se 
aşază maiestuos. 

— Atunci o să reușeșşti să nu-ți mai arzi nici coada. 

Ce nesimţit arogant! Oare ce-şi închipuie? La urma urmei, 
doar ce-am băgat mâna în foc pentru el — în adevăratul sens al 
cuvântului. 

— Atunci sari tu singur, dacă te pricepi mai bine, mă răstesc 
la el. 

— Băieți, nu vă certaţi, please! se bagă O'Nelly între noi. 
Winston, săritura ta a fost de top. Bătrânului nostru cal de bătaie 
de aici îi vine mai greu să facă complimente. 

Pentru câteva momente, eu şi Bartolomeu ne privim în tăcere, 
zvâcnind din vârfurile cozilor şi abia acum văd cât de bătrân este 
de fapt. În jurul botului i-au crescut o groază de fire albe. E 
uimitor că încă mai face spectacole. 

Bartolomeu îşi drege glasul multă vreme. 

— Păi așa este... Te-ai descurcat foarte bine, Winston, 
mulțumesc. 

— N-ai pentru ce, mă bucur, răspund eu împăciuitor. 


— Fără tine, s-ar fi zis cu noi! insistă el. 

— Fi, nici chiar aşa, spun eu. Dacă nu m-aţi fi avut pe mine, 
v-aţi fi gândit la altceva. Cum se zice: The show must go on’. 

— E greu de crezut, behăie O'Nelly abătută. 

— Fără tine, latră şi Pat, am fi ajuns la adăpostul de animale. 

— ...şi poate că am fi fost chiar eutanasiați, mârâie Pataşon. 


Adăpostul de animale? Eutanasie? Mi se pare că n-aud bine. 


! „Spectacolul trebuie să continue“ (în engl. în original). 


There's no business like 


show businessii 


2B 


Că 


Înainte să pot afla ce poveşti de groază voiau să-mi spună colegii 
cu vorbele alea sinistre, „adăpost de animale“ și „eutanasie“, deodată 
nasul meu e gâdilat de un miros ademenitor. Bietul meu stomac gol 
reacționează imediat şi dă drumul unui chiorăit flămând. 

Şi tocmai atunci dă şi signor Balotelli colțul. Împinge în faţa 
lui un cărucior de serviciu, pe care a îngrămădit cele mai diverse 
gustări pentru animale. 

— Hop, hop! zice el din nou şi din nou. Acum mâncăm, apoi 
facem spectacolul! 

Împarte tot felul de castronașe în cușcă şi dispare repede. 
Pentru Romeo şi Julieta a adus cereale, iar Floyd primeşte banane 
şi niște piure amestecat de nu știu ce fel, la al cărui conținut prefer 
să nu mă gândesc, fiindcă pare destul de scârbos. Pentru O'Nelly 
a adus iarbă proaspătă și morcovi, Pat și Patașon se îngrămădesc 
la castroanele cu bucăţi de carne, iar mie dresorul îmi aruncă un 


castron imens cu ficat de pasăre. 


! „Nicio afacere nu-i ca industria spectacolelor“ (în engl. în original). 

Uau! O'Nelly avea dreptate. Balotelli ăsta nu s-a arătat până 
acum prea prietenos, dar pare să-l preocupe foarte mult bună- 
starea artiştilor săi cu pene sau blană. Mai întâi încep să adulmec 
porția imensă. Miroase foarte apetisant! De parcă ar fi gătit-o 
babuşca, nu alta. Mă pun imediat pe mâncat; la urma urmei, în 
afară de mâncarea uscată de azi-dimineaţă, n-am mai pus nimic 
în gură şi mi-e o foame de mor. Mmm, ce bună e! 

O tuse timidă îmi întrerupe festinul. Ridic privirea şi-l văd pe 
Bartolomeu, care se plimbă de-a lungul gratiilor cu o privire 
imploratoare. Aşa e, mai e şi el. Şi, drept vorbind, ăsta e ficatul 
lui pe care-l halesc acum cu atâta satisfacție. Nu vreau să-i fac 
asta, aşa că împing castronul cu botul înspre gratii, ca Bartolomeu 
să poată ajunge ușor la el cu labele. Imediat își scoate şi el o 
bucată afară şi, în pace şi armonie, golim împreună castronul. E 
atât de mult ficat, că ar ajunge şi pentru patru pisici. 

După masa asta bogată, mă ling pe bot şi torc mulțumit. 

— Voi primiţi în fiecare zi chestii aşa gustoase? îl întreb pe 
Bartolomeu. 

— Cine munceşte mult, trebuie să și mănânce bine, aşa spune 
mereu signor Balotelli, îmi zice el. 

— E totuşi de treabă şeful vostru. Dur pe dinafară, bun pe 
dinăuntru, nu? 

Bartolomeu oftează adânc. 

— Dar numai când vine vorba de mâncare. Singurul lucru 
care contează pentru el este spectacolul. Şi ne hrăneşte tot timpul 
tocmai ca să muncim tot timpul. Ne dă mâncare ca să obținem 
rezultate, înţelegi? 

Încuviinţez cu o mişcare din cap, deşi nu înţeleg prea bine. Eu 
îmi primesc mâncarea şi fără să fac ceva anume pentru ea — în orice 
caz, fără să dau cine ştie ce reprezentații. N-ar fi deloc frumos! 

— Dar de îndată ce nu mai avem rezultate, Balotelli începe și 
el să-şi piardă cheful, continuă Bartolomeu. 

— Vai, sfântă sardină în ulei! îmi scapă mie o exclamaţie. Și 
dup-aia nu mai primiți mâncare? 

— Şi mai rău, spune Bartolomeu trist. 

— Nu mai e bun cu voi? Nu vă mai mângâie? 

Motanul râde amar. 

— De parcă ne-ar mângâia cineva aici! Poate câte-o bătaie din 
palme pentru încurajare atunci când iese ceva bine în spectacol, 
dar asta e tot. Pat şi Pataşon au făcut deja aluzie la ce se poate 
întâmpla: dacă nu ne descurcăm aşa cum ar trebui, atunci o să 
scape de noi. 

Înghit în gol. 

— Ce vrei să spui cu asta? întreb eu cu glasul sugrumat. 

Bartolomeu oftează din nou. 

— Când dăm greş fiindcă suntem bolnavi, atunci eșuează și 
spectacolul. Și dacă spectacolul nu merge, Balotelli nu face bani. 
Şi dacă n-are bani, atunci nu ne poate cumpăra mâncare şi nu-și 
poate plăti artiştii bipezi. Pe scurt: dacă nu muncim, nu mai avem 
niciun folos... 

— ...Şi ajungem la adăpostul de animale. Asta dacă avem 
noroc! continuă O'Nelly, care ni se alătură. 

Din gură îi atârnă un smoc de iarbă, pe care-l rumegă 


gânditoare. 


52 


— Dar asta e îngrozitor! miaun eu cu durere. 

— Aşa e dintotdeauna, îmi explică şi Floyd, care vine spre noi 
însoţit de restul trupei. ÎI mai ţineţi minte pe bătrânul Dickie? 

— Odihnească-se în pace! latră Pat. 

— Cine e Dickie? întreb eu curios. 

— Dickie e... sau, mai bine zis, Dickie a fost un porc viet- 
namez, îmi spune O'Nelly. Un băiat de treabă, vesel, prietenos, 
poate puţin cam leneș. Dar la greutatea lui... 

— Era unul dintre noi, continuă Bartolomeu. Mulţi ani am 
lucrat împreună. Dar într-o zi s-a îmbolnăvit şi n-a mai putut să 
joace. Şi-ntr-o dimineaţă a dispărut, a dispărut pur şi simplu. Și 
n-am mai auzit de el niciodată... 

— Înţelegi acum de ce e aşa de important pentru noi ca tu să 
faci saltul ăla? întreabă O'Nelly. Ne e teamă să nu ajungem la fel 
ca bătrânul Dickie. Fiindcă dacă Bartolomeu lipseşte, întreg 
spectacolul se duce pe apa sâmbetei. Și-atunci s-a zis cu noi. 

Tremur de parcă ar fi căzut un fulger chiar lângă mine. Nu 
poate să fie adevărat! Este complet inuman! Lumea se comportă 
cu noii mei prieteni de parcă n-ar avea suflet şi sentimente. Ca şi 
cum ar fi chestii pe care le poţi arunca după ce s-au stricat. 

— Dar e oribil! spun eu înfuriat. Balotelli ăsta nu poate să facă 
aşa ceva! 

— Ba poate! chițăie Floyd, cu ochii măriţi de frică. 

— Băieți! strig eu hotărât. Şi, ăăă, fetelor! adaug repede, 
aruncând o privire spre O'Nelly şi Julieta. Nu vă faceţi griji, sunt 
aici! Şi n-o să vă las de izbelişte. Rămân atâta timp cât aveţi nevoie 


de mine, pe cuvânt de onoare. 

Floyd mă bate uimit pe umăr, Romeo şi Julieta dau en- 
tuziasmaţi din aripi, Pat şi Pataşon urlă la unison şi O'Nelly mă 
împinge prietenos cu coarnele. Bartolomeu toarce şi el bucuros. 

— Tu chiar ești un tip de treabă, Winston, spune el re- 
cunoscător. 

Da, şi mie mi se pare. Iar aici e totuşi vorba de principii. Când 
oamenii exploatează animalele, trebuie să rămânem unite. 
Împreună suntem mai puternice. 

Chiar dacă știu că prietena mea Kira îşi face acum o mulţime 
de griji pentru mine, un lucru e clar: nu pot să plec de-aici atâta 
vreme cât prietenii mei au nevoie de mine. 

De parcă mi-ar putea citi gândurile, Bartolemeu miorlăie: 

— Şi nu-ţi face griji, prietene. Într-o zi sau două o să fiu iar în 
formă şi apoi te ducem înapoi la familia ta. 

— Alright! behăie O'Nelly. And now, its showtime? 


tii 


În timp ce noi mâncam şi discutam între noi, circul s-a umplut 
pentru spectacolul de după-amiază. Aud râsete de copii şi 
muzică, simt trecându-mi pe la nas mirosul de popcorn şi de 
migdale prăjite. Şi chiar dacă am stomacul plin, n-aş zice nu unei 


gustărici de după masă. 


1 „În regulă!“ (în engl. în original). 
2 „E vremea să înceapă spectacolul!“ (în engl. în original). 

Dar până să apuc eu să-i întreb pe ceilalți ce-ar crede signor 
Balotelli despre un desert, un clovn mic cu încălțări uriașe ţopăie 
lângă cușcă şi o deschide, conducându-ne în spatele cortinei, 
unde așteptăm să înceapă numărul nostru. Clovnul rămâne cu 
noi, se lasă pe vine și mă mângâie pe după urechi. 

— EI e Charlie, îmi spune Floyd. E foarte de treabă şi iubitor 
şi ne face mereu să râdem. 

Aha, îmi zic eu, înseamnă că nu toată lumea de la circ e atât 
de lipsită de inimă ca signor Balotelli. Tare m-ar mai fi mirat şi 
m-ar fi făcut să-mi pierd cu totul încrederea în omenire. În timp 
ce mă bucur de aceste neaşteptate mângâieri, artist după artist 
trece pe lângă noi şi iese în arenă. Se aude mereu glasul adânc al 
lui Balotelli, anunțând numerele cu pricina. 

Dintr-odată se aud bătăi de tobă, apoi fanfara, după care 
Charlie mă bate uşor pe spate şi se ridică cortina. Ceilalți o iau 
din loc. Ce? Cum? Sfântă litieră, am început deja? 

Speriat, pornesc împiedicat în urma celorlalți şi-mi mijesc 
ochii, fiindcă mă orbesc reflectoarele. Ajutor, nu văd nimic! La 
repetiţie nu erau aşa luminoase. 

— La stânga, Winston, la stânga! îmi șopteşte Pat. 

Mă împleticesc la stânga și sar cu stângăcie pe marginea 
arenei de circ, unde încerc să mă fac mic, mic de tot. În vreme ce 
colegii mei îşi încep reprezentațiile, mă uit atent în jur. Sfinte 
Dumnezeule, cortul circului e plin până la ultimul loc. Micuța 
mea inimă de pisică începe să bată din răsputeri. Sunt prea mulţi 
spectatori! Şi toată lumea asta mă agită! 


Mă gândesc dacă nu cumva există vreo posibilitate să nu fac 

numărul ăsta, dar chiar atunci sunt prins într-un con strălucitor 
de lumină, se aud noi bătăi de tobă şi coşulețul coboară din tavan 
chiar în dreptul nasului meu. Prea târziu! 

Cu un salt cât mai elegant, sar înăuntru şi simt cum sutele de 
perechi de ochi parcă-mi sfredelesc blana. Îmi bate inima atât de 
tare, că mi se face şi mai frică. 

— Rămâi calm, trebuie să rămâi calm, aud mieunatul liniştitor 
al lui Bartolomeu, care e deja în locul lui de sub cupola cortului. 

— Inima mea, croncăn eu. Ceva e în neregulă cu inima! 

— Nu e nimic în neregulă, îmi şopteşte Bartolomeu. Ai doar 
trac, e normal. 

Ce să am? Trac? Despre care trac vorbeşte ăsta? Despre tracii 
antici? Dar ceva tot am, fiindcă mă simt mizerabil şi bolnav. În 
starea asta n-am cum să sar prin cercurile alea. 

— Nu e rău să ai trac, îmi explică Bartolomeu. Toţi avem, face 
parte din agitația de dinaintea intrării pe scenă. Respiră adânc și 
găseşte-ți echilibrul. Concentrează-te! 

Acum văd şi cercul legănându-se între suporturi, se aude din 
nou toba, se aude un fâs şi fruum şi chestia aia începe să ardă. 
Jos în arenă domneşte o tăcere absolută şi toți stau cu ochii 
ațintiți asupra mea. 

— Nu uita să respiri! Şi nu privi flăcările! Haide, poţi s-o faci! 
strigă Bartolomeu. 

Mă scutur o singură dată, închid ochii şi-i deschid la loc, 
privesc țintă stâlpul din partea cealaltă şi, a doua oară pe ziua de 
azi, sar prin cercul arzător. Am reuşit! Și de data asta fără să-mi 


pârlesc coada. În mine se ascunde un adevărat profesionist. 

Al doilea coşuleț mă coboară iar, mă bucur de aplauzele şi 
chiuiturile publicului şi mă plimb ţanţoş pe scenă. Deodată, 
cineva mă ia de guler şi mă ridică pe braţul său. Au! Obraznicule, 
ce înseamnă asta? | 

Signor Balotelli mă strânge bine în braţe, după care - cu un 
rânjet fals — mă prezintă spectatorilor. 

— Ei, îmi murmură el la ureche. Ce ţi-a luat aşa de mult azi? 
Doar nu joci şah! Să fii rapid, ai priceput? 

După care bădăranul face o plecăciune şi mă aruncă pur şi 
simplu în spatele cortinei. Neruşinatul! 


ww 


Din fericire, ceilalți sunt plini de laude şi cred că m-am 
descurcat grozav. 

— A fost extraordinar! strigă Pataşon. 

— În tine se ascunde o adevărată divă, spune şi Floyd. 

O ce? Ce vrea să spună cu asta? Eu sunt un motan, nu o divă! 
Dar în afară de mine, nimeni nu pare să bage în seamă expresia 
asta, aşa că mă hotărăsc să o iau drept un compliment. 

— A new star is born! strigă O'Nelly. 

— Gaşcă, gaşcă, resping eu laudele stânjenit. Mi-am făcut doar 
datoria. 


Şi chiar că e o datorie epuizantă, îmi zic, observând cât de 


1 „O nouă stea s-a născut!“ (în engl. în original). 

epuizat sunt. Sunt frânt! Cu ultimele puteri mă târăsc până 
într-un colţ al cuștii, mă fac ghemotoc şi îmi închid ochii oftând. 
Tot ce-mi trebuie acum este un pui de somn. 

— Hei! mă înghiontește cineva cu laba. 

Deschid ochii şi-l văd pe Bartolomeu privindu-mă uimit 
printre gratii. 

— Ce faci acolo? mă întreabă el. 

— Trag un pui de somn, răspund eu. Noi, pisicile, dormim 
câte şaisprezece ore pe zi. Şi cred că azi mie mi-au mai rămas 
cincisprezece din ele! - 

— Sorry, zice şi O'Nelly. Dar nu se poate. În curând o luăm 
de la capăt. 

Cum adică de la capăt? Probabil că li se pare că mă uit la ei ca 
un dobitoc, fiindcă O'Nelly îmi explică cu multă răbdare: 

— Următoarea noastră reprezentaţie este în două ore în 
Luna-Hotel. Balotelli ne va duce chiar el acum acolo. 

— Încă o reprezentaţie? întreb eu, răsuflând greoi. 

— Of course, dar tu ce credeai? O singură dată nici nu se pune, 
behăie capra şi deodată începe să danseze step şi se pune pe 
cântat: 

— Theres no business like showbusiness... 


Pe toți sfinții pisiceşti! Unde am mai nimerit? 


Motan sub acoperire 


Imediat după anunţul de necrezut al lui O'Nelly, apare și signor 
Balotelli şi ne scoate afară din cușcă. În curtea din spatele cortului 
se află o camionetă mică; ni se face semn să ne urcăm în remorcă. 
Şi mă pomenesc înghesuit între Pat şi Pataşon, gâfâindu-mi 
fiecare în câte o ureche. 

Serios acum, lucrurile au mers prea departe! Pentru nişte 
potăi, ăştia doi sunt de treabă, dar m-aș putea lipsi de acest 
contact corp la corp cu lătrăii. Miros rău de tot. Şi salivează. Îmi 
fac părul să se ridice pe ceafă. Mă dau mai la o parte. 

— E totul în regulă? latră Pataşon înspre mine. 

— Da, răspund eu. Dar nu mai țipa atât de tare, te rog! Nu 
sunt surd! 

— Sigur, nicio problemă! rage Pat, făcându-mi urechile să țiuie. 

Câinii sunt niște creaturi prostovane. 

Camioneta pornește hurducăindu-se cu noi pe străzile 
parcului de distracţii şi în curând ajungem la Luna-Hotel. Mașina 
trage chiar în fața hotelului, iar Balotelli coboară din cabină și 


urcă treptele de la intrare, făcându-se nevăzut. Se întoarce repede, 


59 


împingând ceva ce seamănă cu un imens cărucior de cumpă- 
rături. Pune în cărucior cuşca papagalilor, maimuțţica, pe mine 
şi câinii. Apoi împinge căruciorul nostru în sus pe rampa care 
ocolește treptele de la intrare. Numai O'Nelly trebuie să meargă 
pe jos: strigând Avanti, avanti! goneşte capra prin holul hotelului 
până în faţa unei mari uşi duble. Împinge căruciorul pe uşă şi ne 
pomenim chiar în teatrul hotelului. 

Aici domneşte un haos de nedescris. Bărbaţi în salopete 
aleargă ca nebunii de colo colo pe scenă și-și strigă unii altora 
tot felul de instrucţiuni. i 

— Ce se întâmplă aici? îl întreb eu pe Floyd, care stă chiar 
lângă mine. 

— A, nimic special, spune el şi-mi face cu ochiul. Întotdeauna 
e așa înaintea marelui spectacol de după-amiază. 

Acum vine şi O'Nelly lângă noi. 


— Haide, Winston, zice. Te conduc pe aici, să-ți arăt locul. 


ww 


— Trebuie să ai grijă puţin, îmi zice Bartolomeu, care apare şi 
el în teatrul hotelului o jumătate de oră mai târziu, gâfâind, şi se 
strecoară lângă noi pe scenă. Spaţiul dintre stâlpi e ceva mai 
scurt. Aşa că să nu sari cu prea mult avânt! 

— Aha! spun eu, privind în sus. 

Pare cu totul altfel decât în circ. Și nici încredere nu prea-ţi 
inspiră. 

Sub tavanul scenei sunt o mulțime de cabluri şi instalaţii 
metalice de care atârnă reflectoarele. O încâlceală de nedescris. 

— OK, spun eu. Mă descurc eu cumva. Sigur facem o probă 
mai întâi. 

— Nu, spune O'Nelly. Nu mai facem probă. Nu mai e timp. 

Ce? Sfântă sardină în ulei, nu e bine deloc, deloc, deloc. 

— Aha, miaun eu jalnic. 

— No risk, no fun!” behăie O'Nelly, îndepărtându-se. 

Copitata asta vorbeşte bine. Dar nu ea trebuie să facă salturi 
la înălțime! 

— Cât mai e până la reprezentaţie? îl întreb eu pe Bartolomeu. 

— Cred că mai durează cam o oră până începe, spune 
motanul. Ar trebui să te odihneşti puţin, ca să fii în formă când 
începem. Până atunci, eu mă ascund pe undeva. Dar nu te 
îngrijora, o să fiu înapoi la timp. 

— Bine, oftez eu, ducându-mă în spatele cortinei, unde găsesc 
o cutie cu pat de paie, în care colegii mei s-au adunat deja. 

Dar dacă mă întorc cu spatele pur şi simplu şi pornesc s-o caut 
pe Kira? La urma urmei, sunt în hotel şi n-ar trebui să fie foarte 
greu să-i găsesc camera. Dar dacă o găsesc, atunci sigur n-o să 
mă mai lase să mă întorc. Și, din păcate, n-am cum să-i explic că 
ar trebui să mai fac un spectacol. Cel mult aş putea să-i explic cât 
de cât ce s-a întâmplat. Dar povestea asta e prea complicată şi nu 
pot să mă bazez că o să-nţeleagă ce-i zic. Aşa că mai bine nu, îmi 


spun şi pornesc spre tovarășii mei. 


! „Fără riscuri, nici distracţie nu e!“ (în engl. în original). 

vrii 


Trebuie să fi adormit. Oricum, am visat că eram cu mult iubita 
mea Odette pe o câmpie plină de fluturi, în lumina caldă a 
soarelui, când mă trezeşte o muzică asurzitoare. Sar în sus ca 
înțepat de tarantule şi privesc buimac în jur. 

— Stai calm, behăie O'Nelly. Încă n-am început, relax! 

Printre stinghiile cutiei noastre de lemn văd cortina doar uşor 
întredeschisă. Mă aplec în faţă și privesc printr-o mică gaură în 
lemn ca să văd mai bine. Teatrul este plin până la refuz, par să se 
fi cumpărat toate biletele. 

Şi-apoi îmi cad ochii chiar pe primul rând! E familia mea! 
Werner, care se ţine de mână cu Anna, babuşca lângă ei şi, alături 
de ea, Kira, Tom şi Pauli. Vai, Kira mea n-arată deloc bine. Are 
ochii parcă umflaţi de plâns. Și mai e și palidă. Pauli şi-a pus 
braţul protector în jurul ei şi nici ea n-arată mai bine. Chiar şi 
Tom pare foarte îngrijorat. Inima mea de pisică se face mică de 
tot văzându-i. 

„Hei“, îmi vine să strig la ei. „Îmi e bine. E perfect. Nu vă faceţi 
griji!“ 

Aş vrea să sar de-aici direct în poala Kirei şi să-i dau un pupic 
frumos de pisică direct pe nas. Dar nu se poate, îmi e cât se poate 


de clar. Văzându-mi oamenii iubiţi, trebuie să-mi fi scăpat vreun 

miau mai trist, fiindcă O'Nelly se aşază lângă mine. 

— Winston, ce-ai păţit? Nu ţi-e bine? întreabă ea îngrijorată. 

— Ba da, ba da, oftez eu. Dar uite: acolo, în primul rând, sunt 
oamenii mei... 

O'Nelly încearcă şi ea acum să se chiorască prin gaura din 
lemn şi, cum coarnele îi stau în drum, trebuie să-și lase capul 
foarte mult într-o parte. Arată foarte caraghios. 

— Care sunt? Vrea ea să ştie. 

— Domnişoara cu puloverul închis la culoare, care pare tristă 
şi cei trei adulți de lângă ea, explic eu cu mândrie. 

— Aha. Ei bine, să ştii că par nişte oameni de treabă, spune 
O'Nelly. 

— Da, zic eu, oftând din toată inima. Sunt chiar foarte de 
treabă. 

Capra se întoarce spre mine, privindu-mă compătimitor. 


— Winston, prietene, sigur te ducem mâine dimineaţă la ei, 

Spectacolul de circ pare să decurgă bine, iar publicul aplaudă 


alright? 
— Alright! 


cu putere. Dar, uitându-mă la Kira prin gaură, văd bine că ea nu 
se amuză ca ceilalți și nici nu pare să fie cu totul prezentă. Se tot 
uită în jur şi câteodată petrece minute întregi privind pe sub 


scaune. 

Babușcăi nu-i place chestia asta şi-şi bate nepoata pe umăr ca 
s-o mustre. Fiindcă ea e de părere că toți copiii trebuie să învețe 
să stea locului. 

Apoi aud deja cunoscutul sunet de tobă. Numărul nostru! Ne 
repezim pe scenă și fiindcă aici nu există nimic care să îm- 
prejmuiască arena, sar direct pe o cutie de lemn acoperită în 
catifea care fusese pregătită pentru mine. Din păcate, stau cu 
spatele la Kira și trebuie să mă întorc ca să-i pot arunca o privire. 
Nu m-a văzut, iar acum se uită la Pat şi Pataşon, care-şi fac 
tumbele lor ridicole. ” 

Dintr-odată, Pauli începe să-i dea coate și să arate spre mine 
cu mâna întinsă. Iar Kira mea chiar întoarce capul, mă vede şi 
face nişte ochi cât cepele. Îi fac cu ochiul şi încerc să-i transmit 
un mesaj telepatic: „Huhu, chiar eu sunt! Da, da, vezi bine! Și n-o 
să-ţi vină să crezi, dar în curând Winston al tău o să sară prin 
niște cercuri în flăcări!“ 

Nu, nu-i vine să creadă ce are în faţa ochilor. Căci acum dă 
din cap, îi şoptește lui Pauli ceva la ureche şi ridică din umeri. 
Dar, na, nu pot s-o învinovăţesc că nu mă recunoaște. La urma 
urmei, acasă sunt motanul unui profesor și nu ştie lumea că sunt 
în stare să fac tot felul de acrobaţii îndrăznețe. Decât poate când 
încerc s-o impresionez pe Odette. Altfel, refugiul meu natural 
este canapeaua din sufragerie. Cum ar putea Kira să ştie că, în 
mai puţin de o zi, nu doar am aterizat printre animalele de circ, 
dar am şi devenit unul dintre ele? 

Bătăi de tobă și hopa, a venit şi numărul meu. Din fericire, 


coşulețul care mă duce sus arată fix la fel cu cel din arena circului, 

ca să mă facă să mă simt în siguranţă. Dar sus, deasupra scenei, 
totul arată diferit. Suportul meu e mult mai mic, abia dacă am 
loc pe el, iar cercul pare să se fi micşorat şi el. Cerule, cum o să 
încap prin el? Poate că n-ar fi trebui să mănânc atât de mul... 

— Respiră! Respiră! aud deodată de undeva din fața mea. 

Sfinte copac de ascuţit ghearele, colegul Bartolomeu nu m-a 
părăsit la nevoie! S-a ghemuit pe o bară de metal şi încearcă să 
mă liniştească din priviri. 

— Şi nu uita de distanţă. 

Cercul deja se aprinde, îmi caut iar echilibrul, mă concentrez, 
respir şi sar. Din păcate, sar cu câțiva centimetri prea departe, 
încât labele mele din faţă nimeresc în gol şi nu aterizez pe celălalt 
suport decât cu picioarele din spate. Pentru câteva clipe, aproape 
că sunt în aer şi aud un strigăt speriat ridicându-se dintre 
spectatori. 

Dar mă trag cu toată puterea înapoi, îmi scot ghearele şi 
reuşesc cumva să-mi pun toate patru labele pe platformă. Oho, 
a fost cât pe-aci! Sub mine izbucnesc aplauze, publicul răsuflă 
ușurat şi chiar și Bartolomeu dă drumul unui „Pfiu!“ zgomotos. 

Signor Balotelli iese de pe scenă şi mă ia în primire. Pentru că 
era cât pe ce să dau greş, îmi zic c-o să mă certe. Dar rânjeşte cu 
toată gura și pare să fie foarte mulțumit. 

— Ei! îmi şopteşte el. A fost o idee bună! De-acum, să faci 
mereu aşa, mai multă acțiune, molto pericoloso, mai periculos, 
bene! 


Vai, sfinte mieunat, ce i-am făcut bietului Bartolomeu! 

În vreme ce eu încă mă gândesc cum să-i spun mai bine 
colegului ce i se cere, Balotelli mă trage cu el pe scenă cu pieptul 
umflat de mândrie. Publicul se neliniștește dintr-odată. 

— Ajutor! strigă o bătrână din ultimul rând, sărind de pe 
scaun. Poșeta mea! Mi-a fost furată! 

Toţi se întorc mai întâi spre ea, apoi spre altă femeie, care şi 
ea strigă: 

— Doamne, nu-mi mai găsesc telefonul. Hoţi de buzunare! 
Să facă cineva ceva! 

După ce alți trei spectatori bagă de seamă că li s-a furat ceva 
şi anunță asta prin strigăte puternice, izbucnește un fel de panică. 
Toţi sar de pe scaune şi încep să alerge în toate părțile. Și 
dintr-odată se aude un bărbat: 

— El a fost! 

Şi arată cu mâna spre scenă, unde toată trupa s-a adunat 
pentru finalul spectacolului. L-am văzut bine! A fost clovnul! 
Opriţi-l pe hoț! 

Vreo doi indivizi sar pe scenă şi-l înhaţă pe Charlie, care, 
rămas fără reacţie, se bâlbâie neajutorat: 

— Dar n-am făcut nimic. Daţi-mi drumul, vă rog! Ce în- 
seamnă asta? 

Însă bărbaţii îl țin în continuare bine. Unul îşi scoate telefonul 
şi spune: 

— Chiar acum sun la poliţie. Și după aia om vedea noi dacă 
ai făcut ceva sau nu, hoț ordinar! 

Charlie pare că mai are puţin şi izbucneşte în lacrimi. 

În creierul meu pisicesc se pune în mișcare o rotiță. Ceva nu 
se potriveşte aici. Charlie sigur nu e hoţ, e prea de treabă pentru 
asta. Şi cum ar putea un clovn să şterpelească lucruri în timpul 
unui spectacol? Doar stătea pe scenă sau în spatele ei. Și nici 
măcar nu s-a dus în public. Am văzut asta, şi spectatorii la fel. 
Un clovn ca el bate prea tare la ochi, cu peruca și cu nasul lui de 
cauciuc. Nu poţi să nu-l vezi. 

Dar în afară de mine se pare că nimeni nu mai crede că 
acuzaţia asta e lipsită de logică. Fiindcă toată lumea îl pri- 
veşte supărată pe clovn. Văd şi că Pauli, Tom și Kira s-au strâns 
laolaltă şi vorbesc precipitat între ei. Se uită mereu la Charlie, 
nevenindu-le să creadă. 

Deci nu sunt singurul căruia i se pare că e ceva suspect aici. 
Văd în privirile copiilor că sunt foarte hotărâți să-i dea de cap 
chestiei ăsteia. M-ar fi mirat să vrea altceva. În definitiv, cei trei 
sunt detectivi şi au rezolvat deja multe cazuri misterioase. Fireşte, 
cu ajutorul meu, fiindcă eu sunt partenerul lor patruped și fără 
nasul meu priceput n-ar merge nimic. 

Gânditor, dau din vârful cozii. Trebuie să-l ajut cumva pe 
Charlie, fiindcă sunt ferm convins că nu el e făptaşul. Ce noroc 
uriaş că încă sunt prins cu circul ăsta... Unde-ai putea mai bine 
să investighezi furtul, dacă nu aici? O să-i dau eu de cap. Şi am și 
deghizarea perfectă. M-am hotărât: de-acum încolo sunt o pisică 


sub acoperire. 


Un detectiv bun are neapărat 
nevoie de asistenți! 


— Bietul Charlie! 
— Ce-o să se aleagă de el acum? 

— N-ar face rău nici unei muşte! 

— Şi sigur n-a furat! 

— Trebuie să fie o greşeală la mijloc, fără îndoială... 
Aşa vorbesc tovarăşii mei între ei. Sunt foarte porniţi. După 
harababura de la Luna-Hotel şi după ce-au venit poliţiştii şi l-au 
luat pe clovn în cătuşe, noi animalele am fost duse înapoi la circ 
şi-acum suntem din nou în cuşca noastră. 

— Nici nu vreau să mă gândesc dacă e adevărat. Oh my God! 
se aude O'Nelly. Ce-o să se întâmple cu noi acum? 

— De ce spui asta? vreau eu să știu. 

— Păi, gândeşte-te, behăie ea. Dacă n-avem clovn, n-avem 
spectacol. Şi Balotelli nu va găsi aşa uşor un înlocuitor pentru 
Charlie, for sure. 

— Fără spectacol... croncăne Romeo. 

— ...Fără seminţe, continuă Julieta. 


— Direct la adăpostul de animale! zice și Floyd cu tristeţe. 

— Nu, nu, nu, spun eu ca să-i liniștesc. N-are rost să ne gândim 
la ce e mai rău. O să se rezolve lucrurile repede, sunt sigur. Dacă 
Charlie e nevinovat, atunci poliţiştii o să-și dea seama. 

Chiar dacă uneori trebuie să-i mai împingă cineva puţin pe 
pista cea bună, îmi zic eu. 

— Şi dacă nu se-ntâmplă asta? 

— Dacă nu... spun eu, dregându-mi glasul. Mă aveţi pe mine! 

Prietenii mei mă privesc miraţi. 

— Pe tine? întreabă Bartolomeu, care se plimbă nervos de colo 
colo în afara cuștii. Ce vrei să spui cu asta? 

— Ei bine, eu nu sunt doar un motan. Sunt și un detectiv. Şi 
încă unul chiar foarte priceput, dacă îmi daţi voie s-o spun... 

— Un detectiv? 

Patașon izbucnește în râs și se rostogolește pe jos. Nu ştiu ce 
găseşte potaia asta naivă atât de amuzant. Dar aşa sunt câinii, 
mereu săraci cu duhul. 

— Un detectiv! răspund eu şi mai hotărât. Acasă, în Hamburg, 
eu şi echipa mea am rezolvat deja multe cazuri. 

— Cu echipa ta? repetă Patașon neîncrezător. 

— Chiar așa, spun eu. Împreună cu Kira, Tom și Pauli. Câteo- 
dată ne mai ajută şi babușca, dar ea e mai degrabă un fel de 
asistentă. În mare, se poate spune că eu sunt șeful trupei. 

Ştiu, ştiu, poate că exagerez un pic, dar, la urma urmei, chiar 
cred că succesul nostru ca detectivi se datorează mai ales nasului 
meu. Şi tot nasul meu îmi spune că trupa de teatru nu prea pare 
convinsă de ce le povestesc. Un caz clasic de mărgăritare aruncate 


porcilor, îmi zic şi-ncep să mă arăt puţin ofensat. 

— Păi, dacă chiar aşa stau lucrurile... zice capra irlandeză, 
privindu-mă cu îndoială. Spune-ne care e planul tău. 

Plan? Care plan? Sfântă litieră, acum am nevoie de un plan?! 
Poate că m-am grăbit şi m-a luat puţin gura pe dinainte. Tuşesc 
şi le spun, dând înapoi: 

— Deci... da... mai întâi trebuie să arunc o privire și să găsesc 
un răspuns la cele patru mari C-uri. 

— Cele patru mari C-uri... repetă Floyd reverenţios. 

— Cine, ce, cum şi când, răspund eu ca din puşcă. Cine este 
implicat? Ce s-a întâmplat? Cum s-a petrecut? Când şi unde a 
avut loc? 

„Floyd mă privește acum cu gura deschisă, nu credea că sunt 
în stare de atâta profesionalism. Dar O'Nelly iar se bagă peste 
mine. 

— Yeah, my friend, totul sună foarte bine. Dar deja ştim toate 
astea. Charlie este implicat. S-au furat poşete şi telefoane. În 
timpul reprezentaţiei de seară de la Luna-Hotel. So what?! 

Gata, acum am prins-o pe capra asta bătrână. 

— Dar nu ştim totul! îi zic eu şi mă îndrept de spate ca să par 
mai mare. Plecăm de la ideea că Charlie nu este deloc hoţul. Așa 
că trebuie să fie altcineva. Şi nici nu ştim cum această altă per- 
soană a furat obiectele de valoare. A fost în timpul spectacolului? 
Sau chiar înainte? Sau poate în pauză? 

O privesc triumfător pe O'Nelly. 


— Dar cum o să afli tu, o pisică, toate astea? behăie ea. 


! „Şi ce dacă?“ (în engl. în original). 

— Aşa e! latră acum şi Pat. Este imposibil! 

— Staţi puţin! miaun eu misterios. Tocmai mi-a venit o idee. 
Asta e, da! Ascultaţi! 

Fără ezitare, îi numesc pe toți membrii trupei să-mi fie asistenți. 

— Vrei să spui că acum suntem ajutoarele tale de șerif? în- 
treabă O'Nelly. 

— Da, ceva de genul, răspund eu. Care dintre voi cunoaşte 
mai bine zona asta? 

Toate privirile se întorc spre Bartolomeu. 

— Eu, confirmă pisica. La lăsarea serii îmi place să mă plimb 
prin parc, ca să prind câţiva şoareci. 

— Foarte bine, zic eu. Atunci, o să te plimbi şi-acum, dar să 
lași șoarecii în pace. 

— Da? mă întreabă Bartolomeu, complet mirat. 

— Da, confirm eu. În schimb, o să tragi cu urechea la ce spun 
oamenii. Poate că o să afli ceva așa. Şi cel mai bine ar fi să te duci 
până la hotel și să dai târcoale şi pe acolo. 

— După ce? 

Bartolomeu mă priveşte uimit. 

— După tot ce ți se pare suspect. 

— S-a făcut, șefu'! zice el şi se face nevăzut. 

— Jar tu, Floyd, spun eu, întorcându-mă spre maimuţă, am şi 
pentru tine o sarcină. Tu sigur poți să ieși fără probleme din cușca 
asta, nu? 

Iar Floyd sare chiar atunci pe ușa cuștii, îşi strecoară mâna 
mică printre gratii și împinge cu multă pricepere zăvorul într-o 
parte. 

— Nicio problemo! spune el. 

— Grozav! Tu trebuie să faci acelaşi lucru ca Bartolomeu, doar 
că aici, în circ. Trebuie să știm ce vorbesc artiștii între ei. Poate 
că unul dintre ei are vreo bănuială care ne-ar putea fi de folos. Ai 
înțeles? 

— Da! spune Floyd și dispare. 

— Ei, şi noi ce trebuie să facem? behăie O'Nelly nerăbdătoare. 

— Noi? Noi rămânem pe loc, le ordon eu. Dacă dispar prea 
mulţi dintre noi, asta o să bată la ochi. Este o investigaţie sub 
acoperire, până la urmă. - 

Îmi dau seama că e dezamăgită. Dar dacă începe capra asta să 
alerge pe aici, o să fim descoperiţi imediat. Spre deosebire de 
Floyd, pe O'Nelly o vezi şi cu amândoi ochii închiși. 


ww 


Durează o veșnicie până se întorc cei doi. Floyd se întoarce 
primul şi parcă nu e în toate mințile și vorbeşte precipitat. 

— N-o să credeţi, chiţăie el. Charlie s-a întors. 

— Atunci totul e în regulă și ne-am agitat degeaba, mormăie 
Pataşon. 

— Nu cred, adaugă maimuţica. Poliţiştii l-au adus înapoi și 
i-au spus că n-are voie să părăsească parcul până nu se lămureşte 
situaţia. 

— Asta ce... începe Romeo. 


— ...Mai înseamnă? termină Julieta. 

Toţi se uită la mine. 

— Da, le explic eu, asta probabil că înseamnă că încă-l bă- 
nuiesc pe Charlie, dar nu pot s-o dovedească. Aşa că acum 
trebuie să se pună la dispoziţia lor, aşa-i zic ei, şi n-are voie să 
plece nicăieri. 

— Bietul Charlie! se plânge Floyd. Balotelli l-a chemat imediat 
la el şi l-a certat rău de tot. Că provoacă scandal și că Balotelli n-are 
nevoie de scandal. Că acum toată lumea crede că circul e plin de 
hoți şi că, din cauza asta, n-o să mai vină nimeni la spectacol. 

— Şi Charlie ce-a răspuns? vreau eu să ştiu. 

— Spunea mereu că n-a fost el, că nu e hoţ şi că e complet 
nevinovat. A şi plâns. 

Ne privim unii pe alții cu îngrijorare. 

— Ai mai aflat și altceva? întreb eu. 

— Nu. 

Floyd ridică din umeri a regret. 

— Toată lumea de la circ vorbește despre furturi. Dar toți sunt 
confuzi și nimeni nu ştie ce s-a întâmplat. Însă toată lumea crede 
acelaşi lucru: că nu Charlie e vinovatul. 

Cad pe gânduri. Investigația lui Floyd nu ne-a dus prea departe, 
dar a confirmat ceea ce știam deja: şi anume că nu clovnul e hoţul. 
„Dar de ce nu l-a crezut poliția?“ mă întreb în sinea mea. Că doar 
avea un alibi, era pe scenă. Ce știu ei și nu ştim noi? Și, mai ales, 
ştiu ceva sau l-au luat pe Charlie fiindcă nu aveau pe cine să ia? 

Un mieunat îmi întrerupe şirul gândurilor. S-a întors şi 
Bartolomeu. Și el chiar a aflat lucruri interesante. 


— Staţi să vedeţi! ne strigă el. Asta nu e prima oară când se 

fură ceva. Toată lumea vorbește numai despre asta în parc, de 
parcă hoţii ar fi aici de ceva vreme și poliția n-a putut până acum 
să-i prindă. Dar știți care e partea cea mai rea? 

Face cu pricepere o pauză dramatică; până şi eu aș putea să 
învăţ ceva de la bătrân, fiindcă îl privim cu răsuflarea tăiată, atât 
de nerăbdători suntem. 

— Toți îi bănuiesc pe cei de la circ, continuă el. 

— De ce? întreb eu. Hoţul a fost mereu clovn? 

— Nu... stai să vezi... oftează Bartolomeu. Câţiva spun că au 
văzut un clovn. Alţii bănuiesc că a fost un acrobat. Și unul spune 
că a văzut chiar un bărbat în costum de director de circ. 

— Impossible! strigă O'Nelly zguduită. 

Și ceilalți vorbesc indignaţi între ei. 

— Hmm, hmm, hmm, torc eu. Totul sună foarte misterios. 
Ceva nu se potrivește aici, prieteni, deloc nu se potrivește. Poate 
că în circul vostru există unul sau mai mulţi hoţomani... 

Observaţia mea stârneşte revolta tuturor și dă naştere unui 
vacarm îngrozitor. 

— ...Sau poate că, zic eu mai departe neabătut, cineva vrea să 
arunce suspiciunea asupra oamenilor voştri ca să-și scape pielea. 

Acum toată lumea se uită la mine mută. 

— Chiar este un camuflaj excelent, zic eu. Dacă te costumezi 
ca un clovn, nimeni nu te poate recunoaște cu uşurinţă! 

— That absolutely right” strigă O'Nelly. Și ar fi, de fapt, foarte 


inteligent. Numai oamenii pot veni cu idei din astea! 


! „Ai perfectă dreptate!“ (în engl. în original). 

— Dar cum aflăm noi cine se ascunde în spatele lucrurilor 
ăstora? miaună Bartolomeu disperat. 

— Asta e o întrebare foarte bună, îi răspund. Ți s-a mai părut 
ceva neobișnuit în parc? 

— Nu, nu în parc. Înainte să pot intra în hotel, un bădăran 
din echipa de curățenie m-a gonit de-acolo cu mopul. Am reușit 
să-mi iau tălpășița înainte să mă nimerească. 

— Hmm, hmm, hmm, mă repet eu. Cum mai stai cu piciorul 
tău scrântit? 

— O, e din nou bine. De mâine cred că o să fiu în stare să-mi 
fac şi numărul. 

— Foarte bine! spun eu bucuros. Fiindcă acum chiar am un 


plan. Sfântă sardină în ulei, unul de-a dreptul extraordinar! 


O raită prin parc și 


două mârturii 


— Hmm, hmm, hmm, spune Bartolomeu gânditor. 
Sună într-adevăr ca un plan. 

Așa, şi? Se îndoia cineva? 

— Doar v-am spus, adaug eu. 

Tocmai i-am explicat tovarăşului meu geamăn ce-ar trebui să 
facem mai departe. Toți plecăm de la presupunerea că Charlie nu 
a furat nimic şi că hoţul e cineva care operează îmbrăcat ca un 
clovn sau ca un artist de circ. Și pe acest cineva trebuie să-l 
scoatem din văgăună. 

Fiindcă Bartolomeu este singurul animal de la circ care se poate 
plimba liber și nevăzut în Luna-Park, el o să fie de acum 
investigatorul nostru sub acoperire — va umbla pe acolo, va aduna 
informaţii, va strânge indicii. Şi fiindcă parcul e foarte mare şi el 
nu cunoaște foarte bine meseria de detectiv, o să-l sprijin din toată 


` 


puterea în ce face, ca o a doua Lotte a lui, ăăă... ca o a doua pisică’. 


1 „A doua Lotte“ este o trimitere la o povestire a lui Erich Kästner (tradusă la noi cu 
titlul Secretul celor două Lotte), despre două fetițe gemene despărțite la naştere, care 
se întâlnesc apoi din întâmplare într-o tabără de vară când au nouă ani. 

Fireşte că noi doi vom merge în locuri diferite, ca să nu-și dea 
nimeni seama că eu nu sunt Bartolomeu. Până acum, e genial! 

— Există însă o singură problemă, mică de tot... îmi întrerupe 
pisica neagră șirul gândurilor. Tu nu ştii zona deloc şi o să te 
rătăcești imediat. Adică nici nu eşti în stare să găsești drumul 
înapoi până la hotel de unul singur... 

Oare s-a strecurat cumva puţin sarcasm în vocea lui? Ce 
obrăznicie! 

— Dar nu e o problemă, spun eu, puţin înfumurat. Noi 
doi, frumoşi cum suntem, vom merge în noaptea asta să 
vedem casele, tufişurile și prăvăliile și tu o să-mi arăţi parcul, 
prezentându-mi fiecare colţișor. Şi mâine dimineață pornim la 
drum! 

— Nu e o idee proastă deloc! 


Bartolomeu dă din cap aprobator. 


ww 


Înainte să putem pleca în rondul de noapte, ne mai aşteaptă 


— Aşa facem! 


încă două spectacole — cel de după-amiază de la circ şi cel de 
seară, din teatru. Şi chiar dacă de acum mă simt ca un pro- 
fesionist, treaba asta pare un stres continuu. Nu iau și ei o pauză? 
Începe să mi se strice tot cheful. 

Îmi fac ambele numere cu o anume rutină; Charlie, dim- 


potrivă. Bietul clovn se împiedică de orice și şi-a uitat mișcările 

aproape complet. Dar cel mai rău e că nimeni din public nu râde 
la ce face. Şi cumva mi se pare că azi n-ar mai fi la fel de multă 
lume ca ieri; văd mai multe scaune goale. Balotelli n-o să fie în 
cea mai bună dispoziţie. Probabil că s-a dus vorba despre hoți, 
iar lumea se ţine departe de circ, de frica lor. Așa că ar fi cazul să 
aflăm totuşi ce se petrece. Dar după spectacol sunt atât de obosit, 
că aș prefera să zac o vreme. Poate că am putea amâna rondul 
până mâine dimineaţă, după ce bag vreo zece ore de somn, îmi 
zic, dar chiar atunci îl aud pe Bartolomeu șoptindu-mi: 

— Pornim în două ore! Te trezesc eu! * 

— Sigur! Sunt pregătit, îi zic eu. 


Având în vedere că planul a fost al meu, nu prea pot să dau 

Nici nu se lasă bine întunericul, că tovarășul meu își și face 


înapoi acum. 


apariţia; Floyd deschide cușca pentru mine și pornim. Eu și 
Bartolomeu ne scoatem cu mare atenţie botul afară din cort. 
Afară e întuneric beznă, dar din fericire pisicile văd mult mai 
bine noaptea decât oamenii. Aşteptăm până când ochii ni se 
obișnuiesc perfect cu întunericul și verificăm împrejurimile. Nu 
e nicio mișcare nicăieri. Aşa că pornim în fugă, traversând curtea 
şi ocolind rulotele în care locuiesc angajaţii circului. 

Chiar atunci se deschide ușa unei rulote și signor Balotelli iese 


ţinând în mână o sticlă verde. O ștergem chiar pe lângă picioarele 

lui şi ne aruncăm în cel mai apropiat tufiş. Auzim cum sticla îi 
cade pe pământ şi directorul strigă: 

— Mamma mia, ce-a mai fost şi asta? 

Chiar atunci ne întoarcem să-l privim şi-l vedem stând în 
mijlocul curții speriat ca de fulger. Se freacă la ochi cu ambele 
mâini. 

— Of, of, nu e bine! Două pisici? Să fi fost o iluzie? Sau văd 
dublu? Trebuie s-o las mai uşor cu vinul, mamma mia! 

Bartolomeu chicoteşte. 

— Acum are la ce să se gândească, zice bucuros şi porneşte 
mai departe. 

Mă uit să nu-l pierd din ochi şi-o tulesc după el. 

— Ce voiai să spui? îl întreb. 

— Bătrânului guzgan îi place să petreacă prea mult cu sticla, 
îmi explică tovarășul meu. Și de fiecare dată începe să cânte fals, 
până te dor urechile. Ori asta, ori începe să se lamenteze şi devine 
teribil de plângăcios. Nu ştiu exact ce e mai rău. 

— Da? Deschizătorii mei de conserve nu fac așa. 

Werner şi Anna beau şi ei chestia asta din sticlele verzi, dar 
apoi nu se pun deloc pe cântat şi pe plâns. Ei încep să se amuze 
şi să chicotească. 

Însă nu am timp să stau la discuţii filosofice, fiindcă Bartolomeu 
mă zoreşte. Mă plimbă de-a lungul şi de-a latul întregului parc. Şi, 
în scurt timp, îmi pierd complet orientarea în spațiu. Unde mai 
pui că e şi destul de înfricoșător aici afară, pe întuneric. Tiribombele 
şi trenurile se profilează negre şi amenințătoare pe cer şi în tufişuri 


mereu trosneşte, scârțâie și foșneşte ceva. Ce înspăimântător! 

Tovarășul meu se opreşte și rămâne nemișcat chiar în fața 
tunelului ororilor. 

— Oare vrem să intrăm? îmi şopteşte el. 

Acolo? A înnebunit? Mi se ridică imediat părul de pe coadă. 

— Ți-e frică? vrea Bartolomeu să ştie. 

— Mie? Fireşte că nu... 

— Atunci haide! spune el. O să fie belea! 

— O, nu! zic eu, încercând din răsputeri să nu par un laş. 
N-am venit aici să ne distrăm, dă-mi voie să-ți reamintesc. Avem 
o misiune. ° 

— Bine atunci, oftează pisica dezamăgită şi pleacă mai 
departe. 

Pfiu, ce noroc am avut! 

Aşa că înaintăm prin noapte. După ceva vreme, Bartolomeu 
întreabă: 

— Deci... ai învăţat ceva despre locul ăsta? 

— A, da, clar, sigur, mă bâlbâi eu. 

— Atunci zi-mi unde suntem exact! 

— Ăăă, pe undeva pe lângă roller coaster? îmi dau eu cu 
părerea. 

Bartolomeu mai oftează o dată, de data asta mai adânc. 

— Complet greşit. Trenul e în cu totul altă parte. Nu te pot 
lăsa mâine de unul singur în halul ăsta. Haide, să mai dăm o tură. 

Dăm tură după tură și la un moment chiar am sentimentul că 
ştiu unde mă aflu. 

— Suntem în spatele hotelului, îi spun eu mândru lui 


Bartolomeu. 

— Aşa-i! strigă el uimit. Super, acum ai reușit! 

— Dap, răspund eu înțepat. Așa că acum putem merge în 
sfârşit să dormim. 

Tocmai ne pregătim să pornim amândoi, umăr la umăr, spre 
casă, când aud pe cineva vorbind în spatele unor arbuşti; vocile 
îmi sună al naibii de cunoscute. 

E cumva... e cumva... Werner? Ce face el afară la ora asta? 

— Vino cu mine, îi şoptesc eu lui Bartolomeu și alerg fără 
zgomot în direcţia din care se aude vocea profesorului. 

Într-adevăr, îl găsesc stând pe o bancă şi alături, lipită de el, e 
Anna. Werner îşi pune un braț pe după umerii ei și cu cealaltă 
mână umblă agitat prin buzunarul jachetei. Aha, cred că ştiu ce 
se petrece acum! 

— Hai să stăm un moment aici, îi propun lui Bartolomeu. O 
să fie distractiv. 

— Dar cine sunt ăștia? Şi ce-o să fie distractiv? 

— Ei sunt Werner, deschizătorul meu de conserve, și Anna, 
prietena lui. Fii atent, acum îi pune inelul! 

— Ce-i face? 

— Îi pune inelul, repet eu entuziasmat şi mă ghemuiesc sub 
un tufiş. 

Bartolomeu se uită de parcă n-ar fi înţeles nimic, dar se așază 
totuși lângă mine. 

Werner își drege glasul o dată, apoi încă o dată. 

— Draga mea Anna... începe el greoi şi se opreşte iarăși, ca 
să-şi mai dreagă glasul o dată. Iubita mea Anna, începe din nou. 


— Da, ce e? murmură femeia somnoroasă de pe umărul său. 


8l 


— Iubită Anna, când ai intrat în viața mea, odată cu tine a 
intrat şi soarele... 

Sfinte Sisoe, Werner vorbește de parcă ar fi învăţat textul pe 
de rost. Până şi Anna pare că-i găsește cuvintele amuzante, 
fiindcă şi-a îndreptat spatele şi-l priveşte curioasă pe profesor. 
Werner îşi bagă iar mâna în buzunarul jachetei. 

— Şi nu-mi pot închipui o viață fără tine, o viață fără soare. 

Acum tuşeşte. 

— Da? şopteşte Anna. 

— Şi de aceea vreau să te întreb dacă îţi poţi închipui... Nu, 
am greşit... Voiam să te întreb dacă ai vrea... 

— Ah! se aude în momentul ăsta un strigăt de undeva din 
stânga. Aici erați! 

Şi o siluetă ale cărei contururi le ştiu prea bine trece printre 
tufişuri chiar acum. 

— Sfinte al pisicilor! strigă Bartolomeu. Cine mai e şi asta? 

Temător, se lipeşte de pământ. 

— Nu-ţi face griji, îi şoptesc eu. E doar babuşca, mama Annei. 
E gălăgioasă, dar complet inofensivă. 

— Ce v-am mai căutat! strigă babușca şi se aşază pe bancă 
lângă Werner. Ce faceţi? E vremea pentru somnic! 

— Noi... ăăă... am zis să mai facem o plimbare de seară, se 
bâlbâie Werner, cu umerii căzuți. E aşa frumos afară... 

— Plimbare de seară? Dar e miezul nopții! răspunde babuşca 
uimită. Trebuie să ne culcăm. Mâine e o zi lungă. Haide, Haide! 

Bătrâna se ridică, îşi pune mâinile în șolduri şi-i priveşte 
impunător pe cei doi. 

Anna și Werner par rușinați din cale-afară, dar pornesc tăcuţi 
şi ascultători după babușca. 

Ne mai plimbăm prin parc o vreme, după care facem o scurtă 
pauză. Bartolomeu se holbează în gol, pare să se gândească la 
ceva. 

— Hmmm, spune el în cele din urmă. Înseamnă că Werner al 
tău nu i-a pus inelul prietenei sale, nu? 

— Nu, n-a mai ajuns la asta, din cauza babușcăi. Dar a fost cât 
pe-aci. 

— Şi ce e chestia asta mai exact, punerea inelului? întreabă el. 

— Păi atunci când oamenii vor să se împerecheze, bărbatul o 
întreabă pe femeie dacă vrea să fie soţia lui. Și apoi îi pune un 
inel pe deget, ca s-o însemneze, îi explic eu. 

— Deci așa fac! Foarte complicat, e de părere tovarăşul meu. 

— Da, dar dragostea e mereu complicată la deschizătorii de 
conserve, spun eu și gândurile îmi fug imediat la domniţa inimii 
mele. 

Fără să vreau, îmi scapă un mieunat mic şi nostalgic. 

De parcă mi-ar putea citi gândurile, îl aud pe Bartolomeu: 

— Da, dragostea e imposibil de complicată, şi nu doar la 
oameni. Oriunde s-ar întâmpla. Te-ai îndrăgostit vreodată? 

— Ahem... eu... ăăă... 

Încerc să evit subiectul. Nu-mi place deloc să-mi expun 
gândurile cele mai intime în felul ăsta. Bartolomeu mă privește, 
așteptând. 

— Da? întreabă el ca să încurajeze. 


Ei, ce rost are să mă ascund! Lui îi pot povesti fără teamă, 

oricum n-o să ne mai vedem probabil niciodată după ce se 
termină concediul nostru aici. 

— O cheamă Odette și este cea mai frumoasă, deşteaptă şi de 
treabă pisică din lume! 

— Şi ea te iubeşte pe tine? 

— Asta nu ştiu, mă văd eu nevoit s-o recunosc. N-am avut 
niciodată curaj să-i spun ce simt pentru ea. Mi-e teamă ca nu 
cumva să râdă de mine. 

— Cunosc și eu sentimentul ăsta, oftează Bartolomeu. Mi s-a 
întâmplat la fel... 

— Serios? Ai fost şi tu îndrăgostit de Odette? De unde o știi? 
întreb eu uluit. 

— Nu, firește că nu! strigă Bartolomeu, făcând ochii mari. Eu 
spuneam de marea MEA dragoste. 

Îşi lasă capul în pământ. Pare dintr-odată foarte trist. 

— Dacă-ţi povestesc ceva, promiţi să o ţii pentru tine? mă 
întreabă el. 

— Desigur, promit eu. Sunt un excelent păstrător de secrete. 

— Sunt... sunt... îndrăgostit de Pat. 

— Ce? De cine? şuier eu, părându-mi-se că n-am auzit bine. 

— Şșşt! Vorbeşte mai încet! se răsteşte Bartolomeu. De Pat, 
acest minunat pudel... repetă el în şoaptă. 

Îl privesc speriat şi mă simt zguduit din cap până-n picioare. 
Un motan care iubeşte o căţea. Văleu! E mai rău decât cu Romeo 
şi Julieta și total lipsit de speranţă. 

— Sfântă litieră! șoptesc eu. Bietul de tine... 


Bartolomeu clatină din cap şi oftează foarte, foarte adânc. Aş 

vrea să-l întreb cum s-a putut întâmpla asta şi dacă Pat ştie, dar 
chiar atunci pe creanga unui copac de deasupra noastră cârâie o 
pasăre obraznică. Scoate zgomote atât de puternice, că sărim 


amândoi în sus de frică. Cum se face că e trează în toiul nopții? 


Reunit cu Kira și compania 


E clar: mai e puţin şi vine răsăritul. Eu însă 
n-am nicio idee răsărită, încă mă mai întreb 
cum ar trebui să mă descurc în parcul ăsta imens 
şi să găsesc şi hoţii în acelaşi timp. Așa că doar soarele e 
cel care răsare. În scurt timp, două pisici negre care se 
plimbă de colo colo o să înceapă să cam bată la ochi. 
Trebuie să ne întoarcem deci repede la cort. 

Dar înainte de asta, mai avem o singură misiune importantă. 
Trebuie să le cer ajutorul asistenţilor mei! Adică trebuie să 
ajungem în hotel, la Kira şi la prietenii ei, şi să facem cumva să-i 
aducem de partea noastră. E foarte bine că mă ajută trupa de la 
circ şi mai ales tovarășul Bartolomeu, dar un neastâmpăr din 
coadă mă face să cred că n-o să fie de ajuns dacă vrem să aflăm 
cine sunt cu adevărat hoţii. 

În timp ce Bartolomeu se întoarce să plece, miaun în urma 
lui. 

— Stai, prietene, mai avem încă o misiune la hotel. 


Se întoarce spre mine şi mă priveşte uimit. 

— Da? Eu mă gândeam că mergem să ne odihnim puţin 
înainte să începem cercetările în parc. 

— Teoretic, e o idee bună. Dar e mai practic să mergem să 
discutăm cu copiii mei acum, îi explic eu. 

— Cu copiii tăi? 

Bartolomeu pare încurcat. 

— Şi eu care credeam că iubirea dintre tine şi Odette n-a fost 
chiar așa de serioasă. De unde ai copii? Sau poate mai umbli şi 
cu altă pisică? Atunci nici nu mă mai miră că nu ţi-a mers până 
acum cu Odette. O pisică mândră nu s-ar băga niciodată în aşa 
ceva! 

Mă văd nevoit să zâmbesc în sinea mea. 

— Dar nu mă refer la pisoiaşi! Ci la copiii mei umani: Kira, 
Tom şi Pauli! 

— Aşa deci! 

Bartolomeu se așază în fund şi se scarpină cu o gheară în 
spatele urechii. 

— Dar ce ai de vorbit acum cu ei? O să ne prindă cineva în 
hotel şi o să dăm de bucluc. 

— Haide, nu mai fi aşa fricos! Copiii ne vor ajuta să prindem 
adevărații hoți. 

— Pentru ce avem nevoie de ei? Parcă spuneai că ei sunt doar 
asistenţi şi că tu eşti adevăratul detectiv. Iar asistenţi ai deja 
destui, dacă te gândeşti la toate animalele din circ. 

Da, aşa credeam şi eu. Dar acum a venit vremea să spun 
adevărul. 


— De fapt, Kira este mai degrabă partenerul meu, nu 

asistenta. Nu știu dacă aș fi putut să rezolv vreun caz fără ea. 
Oricum, nu la fel de repede. 

Bartolomeu mă priveşte mustrător. 

— Vrei să-mi spui că nu te-ai descurca fără ajutorul 
oamenilor? 

— Nu, nu, nici vorbă. Vreau doar să spun că investigația se 
termină mai repede cu ajutorul lor. Şi aici totul depinde de viteză, 
nu? Bietul Charlie este într-o situaţie oribilă şi are nevoie de 
ajutor acum, nu mai târziu. 

Dublul meu lasă capul într-o parte. 

— Hmm, ai dreptate. Dar cum o s-o facem pe partenera ta să 
înțeleagă? Majoritatea oamenilor nu înţeleg nimic când le explică 
o pisică ceva. 

— Lasă asta în seama mea. Cea mai mare provocare va fi să-i 
găsim în hotelul ăsta uriaș. 

— Atunci lasă asta în seama MEA. Spune-mi doar cum arată 
camera pe dinăuntru ca să-ţi spun la ce etaj trebuie să căutăm. 

Acum eu sunt cel care face ochii mari. 

— Ce vrei să spui? Poţi să vezi telepatic? 

Scoate un şuierat chicotitor de pisică şi până și mustăţile îi 
tremură. 

— Miau! Ce bine-ar fi! Dar nu. Camerele au diferite teme: 
pirați, circ, cowboy şi așa mai departe. Şi fiecare nivel are o temă. 
Ştiu asta pentru că am fost adesea adus în hotel drept cadou 
aniversar pentru câte cineva. Chelnerii aduc dimineaţă un tort 
aniversar în cameră. Pe cărucior pun două clopote de argint, 


pentru acoperit tăvile. Sub unul e tortul, iar sub celălalt mă 

ascund eu. Iar când copilul ridică clopotul, are parte de o surpriză 
imensă. 

Torturi? Clopote? Cărucioare de servire? Dumnezeule, oare 
cât de jos poţi să te cobori ca pisică? Sunt bucuros că în viața 
adevărată sunt o pisică profesorală și nu una de circ. Dar ca să 
nu-l supăr pe Bartolomeu, mă prefac că sunt total uimit de 
cealaltă ocupaţie a lui. 

— Sub un clopot de argint! Dar cât de amuzant pare! Super, 
înseamnă că te descurci în hotel. Camera Kirei și-a prietenilor ei 
arată ca o navă. Paturile au niște ferestre rotunde — Kira le-a zis 
„hublouri“. În cameră mai sunt un catarg cu pânză și un steag 
negru cu un cap mort pe el. Arată oribil! Cine-și decorează 
dormitorul în halul ăsta? 

— Un steag cu cap de mort? Bingo! strigă Bartolomeu 
entuziasmat. Înseamnă că prietenii tăi sunt la etajul piraţilor. Îl 
găsim. Ne mai lipseşte doar numărul camerei. Era mică sau 
mare? 

Ce întrebare! De unde să știe o biată mâţă ca mine așa ceva? 
E incredibil de greu să măsori dimensiunile unei camere când 
tu însuţi n-ai nici măcar jumătate de metru și vezi lumea doar 
de jos. 

— Sfântă sardină în ulei! Habar n-am. Ce să știu eu despre 
camere de hotel? 

— Hai, prietene, nu te supăra acum! O s-o găsim noi pe Kira. 
Ştii câte paturi erau în cameră? 

Las capul în jos şi încerc să-mi amintesc. 


— Hm, stai puțin. Cred că erau două paturi din astea comice, 

cu două etaje. Un pat jos şi unul sus, cum ar veni. Cu totul patru 
paturi pentru copii şi babușca. Şi în a doua cameră era un pat 
dublu pentru Werner și Anna. 

Bartolomeu se holbează la mine şi începe să dea din coadă. 

— Excelent, dragul meu! Atunci stau în apartamentul 
pentru familii. Există doar două dintr-acelea şi ştiu exact 
unde se află. Înseamnă că problema noastră e ca și rezolvată! 
Să mergem! 

O ia din loc, iar eu îl urmez. Înainte să-mi pot face griji pentru 
cum o să pătrundem în hotel, Bartolomeu mă aduce deja în fața 
unei intrări auxiliare. 

— Şi acum, repede, Winston! Pe-aici sunt lifturile pentru 
marfă și scările de urgenţă. Trebuie să ajungem la etajul doi fără 
să fim văzuţi de nimeni. 

El merge în față, eu mereu în spate. Urcăm neobservaţi 
până la primul etaj. De fapt, nu numai că nu suntem văzuţi, 
dar pe măsură ce ne furișăm tiptil de-a lungul pereţilor, noi 
suntem cei care văd ceva interesant: tânăra căreia Werner îi 
dăduse ieri cheia de la uşă stă sprijinită de peretele primului 
etaj. Nu e singură, ci stă de vorbă cu un bărbat. Dar ce zic? 
Ăştia nu vorbesc. Se sărută. În zori, pe scările hotelului. Aș 
vrea să văd mai de aproape ce se întâmplă, dar Bartolomeu 
şuieră după mine. 

— Winston, ce faci acolo? Vrei să te descopere!? 

— Nu, dar voiam să văd. Eu... 

— Să mergem! E recepţionista. Lucrează la intrare şi ştie bine 


că există o pisică neagră în parc. Dacă ne vede, ne-am dus pe 

copcă. La fel și tipul. El se ocupă de oamenii de serviciu și știe 
hotelul și parcul ca-n podul palmei. Şi pe noi animalele la fel. Aşa 
că hai s-o ştergem! 

Da, Bartolomeu sigur ştie bine de cine trebuie să ne ferim 
pe-aici. Când începem să urcăm al doilea rând de trepte, ne iese 
o bătrână în cale. 

— Văleu! strigă ea speriată. Ce mai e şi asta? 

Se îndreaptă înapoi spre palierul dinspre care tocmai venise. 

— Holger, vino repede! Au scăpat pisicile! Pisici negre, care 
mi-au tăiat calea de la stânga la dreapta! Asta aduce ghinion! 

Ce aduce? Ghinion? Obraznica! Aș vrea să mă opresc şi să-i 
spun doamnei ce cred despre ea, dar Bartolomeu se răsteşte la 
mine: 

— Fratefratefrate, aleargă mai repede, prietene! Sau vrei să 
rămâi prins pe-aici în camera unei bunicuţe superstițioase? 
Haide, calc-o! 

Alerg împiedicat în urma lui, fiindcă firește că nu vreau să fiu 
prins. Dar încă aud cum Holger, bărbatul strigat de bătrână, 
încearcă s-o liniştească. 

— Bunicuţo, calmează-te. Nu e nimeni aici, cu atât mai puțin 


două pisici negre. Iar ai băut lichior de ouă? 


w bv 


În sfârşit, se deschide ușa. Să fi tot zgâriat și mieunat la ea o 


jumătate de oră, după ce un domn ciudat ne-a gonit de la cealaltă 

ușă, în doi timpi şi trei mişcări. Şi, în sfârşit, prin crăpătură 
recunosc un chip care mi-e foarte cunoscut! Kira! De uşurare şi 
entuziasm, nu ştiu dacă să sar mai întâi în jurul ei sau să mă frec 
de picioarele ei. Mă decid pentru cea din urmă, la care adaug şi 
un tors foarte zgomotos. Kira izbucneşte în lacrimi. Dar de ce 
oare? Nu se bucură să mă vadă? 

— Winston! În sfârşit! Mi-am făcut atâtea griji pentru tine! 

Aşa deci! Sunt lacrimi de bucurie. Îngenunchează pe podea, 
mă ia cu amândouă mâinile şi mă trage la pieptul ei. Bartolomeu 
ne priveşte cu ochii holbaţi de mirare. Se pare că nu e obişnuit să 
vadă atâta afecțiune din partea unui om pentru o pisică. Kira l-a 
văzut şi ea acum. 

— O, ai adus şi un prieten cu tine. Dar stai puţin, pe tine te 
ştiu! Eşti pisica de la circ. 

Bartolomeu miaună dizgraţios. Poate că vrea să-i explice 
că ea nu pe el, ci pe mine m-a văzut, şi că, dacă ar fi fost el, 
ar fi făcut toate numerele cu mai multă pricepere. Dar e o 
stare de fapt prea complicată ca să le-o poată explica Kirei și 
copiilor. Eu aş fi bucuros dacă aş reuşi acum să le explic celor 
trei de ce nu pot să mă întorc să huzuresc în hotel și să-mi 
petrec ziua în rucsacul lui Tom, ci trebuie să fiu agent sub 
acoperire în parc. 

De îndată ce mă pune Kira jos, mă duc spre sacoşa de pânză 
a lui Pauli, o lovesc cu una din labele din faţă şi şuier cu putere. 
Poate că puştii vor înţelege că vreau să vorbesc cu ei despre hoţii 
de poşete. 


Din păcate, tot ce văd sunt trei perechi de ochi care mă privesc 

cu mirare. Haideţi odată, pantomima mea a fost de cinci stele! 
Nici Kira nu pricepe, și totuşi nu e grea de cap! 

— Winston, ce vrei cu sacoşa mea? întreabă Pauli. Nu e nici 
pic de mâncare înăuntru. 

Sfântă sardină, dar nu mi-e foame! Dau energic din cap, apoi 
încep să trag sacoşa după mine şi mă bag cu ea sub pat, ca şi cum 
acolo ar fi ascunzătoarea mea. Tom îngenunchează lângă pat şi 
se uită sub el. 

— Totul e în regulă, prietene? 

Arăt spre sacoşă și şuier cu putere. Îl aud pe Bartolomeu 
chicotind în spate. 

— Aveai dreptate. Oamenii și pisicile se înțeleg de parcă ar 
vorbi aceeași limbă. 

— Aşteaptă. O să-mi iasă, o să vezi, răspund eu enervat, deși 
nu ştiu, din păcate, nici eu cum o să reuşesc. 

Mai întâi mă strecor afară de sub pat şi alerg cu sacoşa în gură 
spre Kira. Dacă poate cineva de-aici să-și dea seama ce vrem, 
atunci ea e. Mă trag lângă ea, las sacoșa să cadă pe podea şi arăt 
cu coada spre ea. Kira lasă capul într-o parte şi mă privește 
gânditoare. 

— Hmm, e ceva cu sacoșa asta, da? 

Mnu prea, nu e vorba despre sacoşa asta. Ci despre genţi în 
general. Despre genţi furate. Dau din coadă şi mă gândesc cum 
aș putea să-i explic mai bine ce vreau să zic. lar Bartolomeu nu 
mă ajută deloc zpâindu-se la mine tot timpul. 

— Nu vreau să ţi-o spun, miaună el, dar dacă nu reușeşti să le 


explici în curând, va trebui s-o ștergem. 

— Dacă nu vrei s-o spui, atunci nu spune nimic, mă răstesc 
eu la atotştiutorul ăsta. 

Dar are dreptate, fireşte. Între timp, afară s-a făcut lumină. 
Dacă vrem să ne întoarcem nevăzuţi la cort, atunci trebuie să ne 
grăbim. Când suntem doi, sărim prea ușor în ochi şi-atunci 
Balotelli o să-şi dea seama că n-are o singură pisică neagră în 
echipă. Nici nu vreau să ştiu ce s-ar întâmpla dup-aceea. 

Înainte să apuc să-mi fac griji în privinţa asta, Kira are o idee 
fabuloasă. 

— Ştiu! strigă ea deodată. Are vreunul din voi foaie şi pix? 

Pauli dă din cap. 

— Da, am eu. Ar fi trebuit să fac şi nişte exerciţii de 
matematică aici. Ideea creață a mamei! 

Râde, după care se duce la noptiera ei şi scoate de-acolo un 
caiet cu un creion, pe care i le dă Kirei. Ea deschide caietul și-l 
pune în fața ei pe podea. 

— Aşa, o să aflăm în curând ce vrea Winston de la noi. 

Se apleacă şi începe să scrie ceva pe caiet. Eu o privesc curios 


peste umăr. 
AĂÂBCDEFEGHIJKLMNOPQRSŞTȚUVWXYZ 


Dar ăsta e alfabetul. Kira a scris tot alfabetul pe caiet. Îl 
recunosc imediat fiindcă, de când am făcut schimb de corpuri, 
pot să şi citesc. Kira îmi face semn din cap, încurajându-mă. 

— Haide, Winston! Arată spre litere. Arată-mi ce vrei să 


spui. 

Sfântă sardină, Kira asta a mea e o domnişoară de mare clasă. 
Tom şi Pauli sunt la fel de uimiţi ca şi mine, deşi ştiu și ei de 
abilităţile mele. Numai Bartolomeu pare pentru câteva clipe că e 


pe cale să leşine. Aşa-i şi trebuie, prostovanul. 


Pisici obosite și clovni falși 


Sunt mort de oboseală. Mai bine nu vă 
povestesc. Sunt frânt. În mod normal, pisicile dorm 
cel puţin şaisprezece ore pe zi. Dar acum sunt treaz de 
aproape treizeci şi şase de ore şi într-o stare demnă de milă. 

După ce i-am explicat cu dibăcie Kirei că eu şi noii mei 
tovarăşi suntem la vânătoare de hoţi de poşete şi că am nevoie 
de ajutorul lor, a mai durat o vreme până să putem părăsi hotelul. 
Căci Kira, Tom şi Pauli n-au înţeles imediat că eu sunt sub 
acoperire şi că trebuie să mă lase să mă întorc imediat la circ. 
Deşi am reușit cumva să-i fac să înțeleagă şi asta, mi-a luat o 
groază de timp. 

Bartolomeu nu mi-a fost de mare ajutor. Era tare uimit că pot 
să citesc şi n-a mai scos nici măcar un miau. Oricum, până la 
urmă a mers. Şi-n plus, copiii ne-au promis să ne ajute și chiar 
să facă cercetări prin parc. Totuşi, se pare că, din păcate, n-o să 
mai pot trage niciun pui de somn în viitorul apropiat. Căci am şi 
o sarcină acum: trebuie să umblu prin parc şi să mă uit după tot 


ce pare suspect. Cum a făcut Bartolomeu. El e şi motivul pentru 

care încerc să-mi vin în fire şi să nu mă las văzut. În primul rând, 
nu vreau să cad de prost în fața lui. În al doilea, are o figură la fel 
de deznădăjduită ca a mea — doar şi-a petrecut noaptea cu mine. 

Mergând nesigur pe patru picioare, acum se târăște până la 
uşa cortului, privind după colţ. 

— Nu e nimeni! Putem intra, șopteşte el. 

— OK, boys, go for it! strigă O'Nelly să ne încurajeze. 

Bătrâna capră se pricepe să te bată la cap, îmi zic eu, venind 
repede în urma lui Bartolomeu. A dormit bine mersi toată 
noaptea. 

Drumul care duce la cortul de circ se bifurcă, iar eu și 
Bartolomeu ne facem cu ochiul ca și cum am fi înțeleşi. El o ia la 
stânga, eu la dreapta. Am stabilit să ne revedem în același loc la 
începutul spectacolului cu indieni. Spectacolul e anunțat prin 
toate difuzoarele, aşa că Bartolomeu, care nu poate citi ceasul, 
ştie când să se întoarcă. Atunci o să ne putem spune unul altuia 
ce am aflat. 

Hotărăsc să pornesc mai întâi spre hotel. Nici acum nu sunt 
sigur că ştiu foarte bine locul. Însă drumul până acolo și înapoi 
n-am cum să-l rătăcesc. În parc e, ca întotdeauna, un haos de 
nedescris: copiii fug chirăind de lângă părinți ca să ajungă mai 
repede la trenulețe. 

Aşa că stau mai ales pe marginea drumului sau alerg 
prin tufișuri, ca nu cumva să mă calce cineva pe coada ultra- 
sensibilă. 


! „OK, băieţi, dați-i bătaie!“ (în engl. în original). 

— Ai auzit de furturile astea din ultima vreme? prind din zbor 
câteva cuvinte. 

Sunt două femei care stau și vorbesc pe o bancă din parc. 

— Da, e îngrozitor, ce mai, spune una dintre ele. 

Sună interesant! Mă strecor repede mai aproape de ele și mă 
ascund în spatele băncii, ca să pot auzi mai bine. Însă cealaltă 
scoate acum de undeva o pungă de hârtie care foșnește de nu mai 
înţeleg nimic. Aşa că încep să fac pe motănașul și să mă frec de 
picioarele celor două doamne, torcând. 

— Ia te uită, strigă prima uimită. Ce buisucel dulce! 

Bursucel? Dar am cumva o dungă albă pe cap? Sau un corp 
diform? Doamna nu prea ştie multe lucruri despre lumea 
animalelor. Totuşi, începe să mă atingă pe cap şi să mă mângâie 
între urechi. Excelent! 

Din păcate însă, toate mângâierile astea mă toropesc și mai 
tare și aproape că pot să-mi simt capul căzându-mi adormit 
în piept. Atenţie, Winston! Nu aţipi, mă cert eu pe mine 
însumi. 

— În ziua de azi, nimeni nu mai e la adăpost de hoţi, continuă 
cea de-a doua doamnă. Nici măcar într-un parc de distracţii... 

— Mare dreptate ai, draga mea. Pe ce lume mai trăim şi noi... 
Nu putem decât să sperăm că poliția o să-i găsească repede pe 
gangsterii ăștia. 

Dau amândouă din cap cu tristeţe. Din păcate, conversaţia lor 
n-a fost de prea mare ajutor şi nu par să ştie prea multe despre 
ce se întâmplă în parc. Aşa că mă car şi-mi văd de drum. Peste 


tot unde sunt adunaţi mai mulți oameni, aud conversații similare. 

Furturile de zilele trecute sunt într-adevăr subiectul preferat de 
conversaţie. Şi toată lumea ar vrea să fi auzit sau văzut ceva - însă 
nimeni nu știe nimic concret ori mai multe decât ştiu eu. 

Instinctul îmi spune că trebuie să mă întorc la circ, ca să pot 
face schimb de informaţii cu tovarășul meu; dar mai întâi trebuie 
să fac o scurtă pauză. Calea înapoi e destul de lungă - n-aş vrea 
să rămân fără putere pe drum. Așa că-mi întind toate cele patru 
picioare sub un tufiș, soarele îmi gâdilă burtica şi apoi adorm pur 
şi simplu. 

Mă trezeşte un zgomot asurzitor. Sar în sus și văd cum o 
mamă își trage copilul mic înspre tufișul meu. Pentru câteva 
clipe, nu mai ştiu unde sunt şi privesc pierdut în jur. Dar mă 
dezmeticesc repede. Sfântă litieră, Bartolomeu mă aşteaptă deja! 
Oare am dormit mult? 

Presimţind că o să se întâmple ceva rău, mă întind din toate 
oasele şi o iau din loc. Ajung la circ în timp record. La început, 
nu-mi găsesc geamănul, dar aud apoi un horcăit uşor venind 
dintr-un tufiș și mă duc să văd de unde vine. Bartolomeu e chiar 
acolo, ghemuit, și doarme! 

Trebuie să mă împing cu nasul în el de câteva ori până când 
se trezeşte. Speriat, sare în picioare. 

— Unde? Cine? Cum? Ce? miaună el. 

— Bună dimineaţa! îi zic eu ironic. A reușit domnul să 
adoarmă? 

Stânjenit, Bartolomeu își drege glasul şi porneşte în contra- 
atac. 


— Te-am așteptat o eternitate, mă ceartă el. Şi probabil că am 

adormit puţin. Ce altceva e de făcut sub blestematul ăsta de tufiş? 
Unde ai fost tot timpul ăsta? 

— XĂăă... am fost reţinut, mă bâlbâi eu şi încerc să schimb 
subiectul. Şi? Ai aflat ceva? 

Bartolomeu dă din cap că nu. Și el a auzit câţiva oameni 
vorbind despre hoţi, dar nu ştiau nimic concret. 

— Asta e, conchide el resemnat după ce-i dau şi eu raportul. 
Trebuie s-o luăm de la capăt. Poate că ar trebui să mergem pe la 
trenulețe de data asta. Acolo se îngrămădesc o mulțime de 
oameni. Îmi închipui că un hoț preferă mulțimile. 

Nu e o idee proastă deloc. Aşa că plecăm din nou; Bartolomeu 
se duce la tunelul ororilor, iar eu la roller coaster. Pe drum, îmi 
vine mereu să casc şi, în plus, mă mai şi dor toate oasele. Să 
te trezească cineva din somn este cea mai mare tortură! În 
fața roller coaster-ului, mă poziţionez sub o bancă de sub care 
pot să văd bine coada lungă la care s-au așezat cei care 
aşteaptă trenul. Mă uit cu hotărâre la şirul de oameni, în 
speranţa să observ ceva. Și ochii iar mi se închid de somn. 

Brusc însă, tresar ca electrocutat şi mă trezesc imediat. Un 
clovn își face drum prin mulțime, purtând o perucă uriașă și 
un nas din acelea de plastic. Mai e şi vopsit în toate culorile, 
ca să fie imposibil de recunoscut. Cu toate astea, îmi dau seama 
că nu e vorba de Charlie. Clovnul ăsta e mai înalt şi mult, mult 
mai slab. 

Sar în patru labe şi alerg printre picioarele oamenilor. Unde 
s-a dus? Mi-e teamă ca nu cumva să-l fi pierdut. Dar deodată, 


răsare chiar în fața mea. Și-atunci îl văd cum se apropie 

stângaci de o doamnă şi încearcă să-i umble în poșetă. Aproape 
că se împiedică şi e cât pe-aci să cadă în nas. Doamna se 
întoarce mirată. 

— Pare rău, mormăie clovnul şi se grăbeşte să plece. 

Dar nu-mi scapi tu așa ușor! O iau iute la fugă după el şi 
mă întreb neîncetat ce-aș putea să fac ca să-l opresc sau ca să 
atrag atenţia celorlalți vizitatori asupra golanului. N-aş putea 
să strig: „Opriţi hoţul!“ şi nici să latru ca un câine nu pot. Dar 
am gheare. Şi pot să sar destul de sus, doar sunt Pisica 
Zburătoare! 

În timp ce individul o ia după un colţ, bag viteză, iau curba şi 
fac saltul vieţii mele. Zbor prin aer şi trec fix pe lângă clovn. 
Hopa, s-ar putea să fi sărit cu prea mult elan... Din fericire, în 
afară de mine şi de clovn, care mă priveşte nedumerit, nu m-a 
văzut nimeni. 

Fiindcă nu-mi vine nicio idee mai bună, mă pun în calea lui 
şi încep să șuier cât mai tare şi mai înspăimântător. Clovnul chiar 
face câţiva paşi înapoi, însă apoi vine spre mine și dă să mă 
lovească cu piciorul. 

Aşteaptă tu, că o să vezi cu cine ai de-a face! Nimeni nu-l 
loveşte pe Winston Churchill cu piciorul! Mă feresc abil de 
încălțările sale imense, sar din nou - de data asta la fix — şi-mi 
trec ghearele peste fața lui. 

— Au, strigă clovnul. Ce dracului... 

Îşi trece degetele peste faţă şi îşi priveşte nedumerit mâna 
plină de sânge. 


Gata, a găsit cineva ac de cojocul lui! Îmi culc urechile pe 

spate, dau din coadă pe alee şi mă las din nou la pământ, pregătit 
să sar. Dar înainte să-l pot ataca din nou, mă înhaţă. Clovnul îşi 
face vânt cu piciorul drept şi mă lovește fix în dos. Mă învârt ca 
o minge prin aer şi sfârşesc sub următorul tufiş. Şi apoi îmi pierd 
cunoștința... 


O conversație bună 


între copii și pisică 


Miau! Ceva miroase absolut îngrozitor! Și mai e şi umed. 
Mă zgârie. Chiar aşa — ceva puturos şi aspru şi umed se află chiar 
pe nasul meu, câh! Deschid ochii şi văd botul imens al lui 
Pataşon. Sfântă sardină în ulei, probabil că e un coşmar. Aşa că 
mă scutur ca să mă trezesc, dar din păcate imaginea lui Pataşon 
nu dispare. Dimpotrivă, animalul puturos începe acum să şi latre! 

Încet-încet, îmi dau seama ce se întâmplă: nu e un coşmar. În 
faţa mea stă Pataşon şi mă linge pe față! Sfântă litieră, ce scârbos! 

Mă ridic şi fac un salt în spate. 

— Pataşon, încetează imediat! Imediat! Ce-i în capul tău? 
izbucnesc eu. 

— 'Tovarăşe, calmează-te, îmi zice el, părând puţin ofensat. 
Voiam să văd dacă ţi-e bine. Stăteai nemişcat în tufiş, mi-am făcut 
griji. 

Acum apare și o mână care-l mângâie pe Pataşon pe cap. E o 
mână pe care o ştiu prea bine, fiindcă-i aparține Kirei. 

— Bravo, căţeluşul meu! Te-ai descurcat bine! îl laudă ea. 


Nu înţeleg. Ce e bine în a lăsa un câine să lingă o pisică pe faţă? 

Kira se lasă în genunchi şi-mi vorbeşte. 

— Ce bine că te-a găsit Patașon, Winston! Nu te poate lăsa 
lumea nici măcar cinci minute singur în parcul ăsta fără să dai 
de belele. 

Dar, sfinte copac de ascuţit ghearele, cum se face că prietena 
mea e însoţită de scârbosul de Patașon? Pesemne că am o mutră 
tare nedumerită, fiindcă începe să-mi explice: 

— Nu-ţi face griji, Winston, n-am trecut de la pisici la câini. 
Dar eu, Tom şi Pauli ne-am gândit cum am putea mai bine să-i 
căutăm pe hoţii de poşete. Nu ştiam prea bine cine este cu 
adevărat artist la circ și cine doar face pe artistul prin parc ca să 
poată jefui lumea mai bine. Așa că ne-a venit ideea să-l întrebăm 
pe domnul Balotelli dacă putem să scoatem câinii la plimbare. 
Ca să lăsăm animalele să mai ia o pauză de la spectacole. 

Aha. Și ce e aşa deştept la planul ăsta? Prostovanul de Patașon 
nu poate să-i povestească Kirei dacă găseşte ceva interesant. În 
plus, mai şi petrece cu ea timp care mi se cuvine MIE. Mie, 
Winston Churchill, animalul ei de companie extra-preferat! Şuier 
supărat și mă întorc cu spatele la ea. Să vedem cât de fericită o să 
fie ea cu potaia aia proastă, miau! 

— Acuma nu te supăra și ascultă-mă o clipă. N-am apucat 
să-ți explic planul cum trebuie. Plimbarea cu Pataşon e doar un 
pretext. De fapt, voiam să ne apropiem de toți oamenii care sunt 
îmbrăcaţi ca artişti de circ şi clovni. Dacă-l recunosc pe Pataşon 
şi vorbesc cu el, atunci totul e în regulă. Dacă nu, cercetăm mai 
îndeaproape şi vorbim între noi. Şi atunci sigur o să ne dăm 


seama dacă e ceva în neregulă cu ei. 

Miau! Trebuie să recunosc că planul nu sună așa prost. Numai 
că mă enervează cumplit că-l include şi pe Patașon, un câine. 
N-ar fi putut Kira să ceară papagalii sau capra? De ce să nu iasă 
şi ele puţin la plimbare? 

— Dar tu ce-ai păţit, Winston? De ce stai aici, în tufiș? Ai tras 
un pui de somn sau ești bolnăvior? întreabă Kira îngrijorată. 

Mă gândesc repede. Apoi arăt cu o labă spre cortul de circ, mă 
apropii de Pataşon şi-i trag o labă peste bot. El sare înapoi 
schelălăind. 

— Ce-ai, ai înnebunit? latră el la mine. 

— N-o lua personal, Pataşon. Încerc să-i explic Kirei că eram 
în tufiş fiindcă am avut o încăierare nu tocmai fericită cu un 
gangster. Purta costum de clovn şi înainte să mă lase fără 
cunoștință am apucat să-i fac o zgârietură zdravănă pe faţă. 

Mă reped din nou la el şi-l mai plesnesc o dată pe Pataşon 
peste bot. Să fiu sincer, încep să mă distrez puțin. 

— Winston, pisică rea ce eşti! strigă Kira la mine supărată, 
luându-mă în braţe și scuturându-mă ca să mă certe. Nu poţi să 
loveşti așa bietul câine. 

Șuierând, mă eliberez din prinsoarea ei și mai arăt o dată spre 
circ. Apoi sar de colo colo şi încerc să ajung la poşeta pe care o 
ţine Kira pe umăr. 

— Hmm, ultima oară când ai făcut aşa caz de o poșetă a fost 
mai devreme, când ai vrut să-mi spui despre hoţi, se gândește 
Kira cu voce tare. Ceea ce înseamnă că tu nu vrei de fapt să-l 
superi pe bietul Patașon, ci să-mi spui ceva mai important. 


Mhm... exact! Faptul că pot să-l enervez și pe Patașon în 

același timp mi se pare chiar minunat, dar nu ăsta e scopul meu. 
Sar din nou la poșetă şi torc cu putere. Şi-apoi mă mai întorc o 
dată spre circ. 

— OK, poşete și circ. Şi ai zgâriat pe cineva. L-ai zgâriat pe 
hoţ? 

Torc ca să confirm. 

— L-ai zgâriat pe hoțul care vine de la circ? 

Dau din cap că nu. 

— Bine, deci nu era de la circ, dar... 

Kira se gândește. 

— ...Purta un costum de circ. 

Torc, torc. Kira râde! 

— Minunat, pisicuța mea, se pare că ne înţelegem şi fără 
cuvinte. Deci purta un costum de circ. Era un costum de clovn? 

Nota zece, Kira! Torc cât de tare pot, după care ridic laba, îi 
atrag Kirei atenţia, îmi scot ghearele şi fac o mişcare rapidă, 
trecându-le iar prin dreptul botului lui Pataşon. De data asta, fără 
să-l lovesc, fireşte. În sfârşit, Kirei îi pică şi ei fisa. 

— Super, Winston! Deci l-ai însemnat pe hoţ. Căutăm pe 
cineva care e zgâriat urât pe față, da? 

Miau! Uraa! Kira şi cu mine facem o echipă perfectă. De 
bucurie, mai sar de trei ori în aer, iar Kira începe în timpul ăsta 
să-şi caute telefonul. Îl găseşte și-l sună pe Tom. 

— Salut, Tom. Cred că am făcut progrese. Winston l-a zgâriat 
pe hoț pe față. Așa că acum ar trebui să-l putem recunoaște, chiar 
şi dacă nu mai poartă costum. Să te uiţi după bărbați cu zgârieturi 
pe față. 

Tom pare să-i răspundă ceva, Kira nu mai zice nimic, ci doar 
îl ascultă încruntându-se. 

— Da, ştiu că în parc sunt câteva mii de persoane. Dar poate 
că ne iese în cale din întâmplare. Fiţi cu ochii în patru, da? O să 
fac şi eu acelaşi lucru. 

Închide şi se uită la ceas. 

— Trebuie să te duc înapoi, Pataşon. Poate vrei să vii cu noi, 
Winston? 

Să mă gândesc. Dacă merg la circ, aş mai putea să trag un pui 
de somn înainte de următorul spectacol. Nu sunt foarte sigur că 
Bartolomeu e cu adevărat pregătit să-și facă numărul. Şi vână- 
toarea din dimineaţa asta a fost un succes, aşa că merit un pui de 
somn. Pornesc în urma lor când Kira şi Pataşon o iau înspre circ. 

Dar nici nu mergem câţiva metri, că o vedem pe babuşca 
venind în goană spre noi şi făcându-ne semn cu mâinile. Când 
ajunge lângă noi, pare teribil de supărată. Femeia asta, pe care 
altfel o ştiu foarte bine, pare să-şi fi pierdut stăpânirea de sine. 

— Kira, davai, davai! 

Aha, o cheamă pe Kira să vină repede. Înţeleg şi eu atâta lucru 
în rusă. 

— De ce, ce s-a întâmplat, babușca? vrea Kira să ştie. 

— S-a întâmplat ceva oribil cu domnul profesor! strigă 
babuşca şi înghite în sec. 

Mi se zbârleşte toată blăniţa, de la coadă la urechi. S-a în- 
tâmplat ceva oribil cu Werner? Cu Werner ai meu? Să ne grăbim, 


vreau să-l văd imediat! 


Werner are nevoie de ajutor! 


Ajunşi la hotel, o găsim pe Anna așteptându-ne, 
întristată. Şi asta nu e tot: lângă ea stau doi bărbaţi 

pe care-i recunosc uşor ca fiind poliţişti. Cu genul ăsta 
de bipezi m-am mai întâlnit de câteva ori la ultimele mele 
investigaţii. 

— Kira, ce bine că babuşca te-a găsit așa de repede! spune 
Anna. Werner e în drum spre spital. Tocmai ce l-a luat salvarea. 

Apoi mă vede şi pe mine. 

— Ce caută Winston aici? Nu cumva l-aţi luat cu voi în 
excursie în loc să-l duceţi la pension! 

Nu prea pare bucuroasă și simt deja cum mă fac mic de tot 
sub privirea Annei. 

— A, nu, nu, se bâlbâie Kira. Nu e Winston. E Bartolomeu, 
pisica din spectacolul de circ. Nu știu exact de ce se ţine după 
mine. Poate că s-a împrietenit cu câinele de la circ pe care l-am 
scos puţin la plimbare. Tom şi Pauli sunt cu celălalt câine pe 
undeva, probabil că pisica nu voia să rămână singură la circ. 


Sfinte copac de ascuţit ghearele, ce minciună bună! Ca să 

confirm, încep să torc şi să mă frec de Pataşon. Trebuie să mă 
forțez un pic s-o fac, dar ce nu face un agent secret bun? Numai 
că izbucnirile astea de afecţiune i se par cam suspecte lui Patașon. 
Se fereşte. Probabil că încă îi e teamă că-i mai trag vreuna, laşul! 

— Bine, atunci du-i pe amândoi înapoi repede, trebuie să 
ajungem la spital la Werner! 

Mi se pare că îi tremură glasul. 

Bun, dar ce anume s-a întâmplat? Şi cum adică să mă ducă 
înapoi la circ? Vreau să merg la spital, fireşte! 

Anna oftează. 

— Eu şi Werner căutam un loc cu vată de zahăr. Ador vata de 
zahăr. 

Cred şi eu! În primul rând, şi mie mi se pare gustoasă vata de 
zahăr, iar în al doilea rând, Annei îi plac dulciurile. 

— Bine, deci voiaţi să cumpăraţi vată de zahăr. Şi de-asta a 
ajuns Werner la spital? A făcut o criză glicemică? întreabă Kira. 

Anna clatină din cap. 

— Nu, nici vorbă! Stăteam la coadă la taraba cu dulciuri când 

şi-a făcut apariţia o mică trupă de artiști care-i distrau cu mici 

giumbuşlucuri pe cei care așteptau. Un clovn făcea jonglerii şi 
puteai să-ți faci fotografii cu o doamnă costumată în șarpe. Pe 
când mă uitam la clovn, am simţit că cineva mă trage uşor de 
braţ. Când m-am întors, am văzut că femeia-şarpe încerca să 
ajungă la poşeta mea. Eu n-am văzut-o la început, dar Werner a 
băgat de seamă. El a vrut să o ţină pe femeia-şarpe. 

Werner al meu este un erou! Nici nu m-aș fi aşteptat la altceva 


din partea lui. Şi eu aş fi intervenit la fel, firește, dacă i-ar fi făcut 

cineva așa ceva lui Odette. Dar tot nu înţeleg ce caută Werner 
acum la spital. Oare l-a mușcat şarpele? Kira se întreabă același 
lucru. 

— Aoleu, mamă, dar ce s-a întâmplat după aia? Până acum 
nu pare foarte periculos. 

Anna dă cu putere din cap. 

— Dintr-odată, clovnul s-a repezit la Werner și l-a împins. 
Sau, mai exact, a încercat să-l împingă, dar Werner nu s-a lăsat 
şi s-a opus. Din păcate, ei erau doi — clovnul l-a lovit pe Werner 
în faţă, iar femeia-șarpe a continuat să tragă de poşeta mea. 
Niciunul dintre privitori nu ne-a ajutat, dacă-ţi vine să crezi. Se 
uitau ca proștii. Eu mă băteam cu femeia-șarpe, iar Werner cu 
clovnul. Deodată, spune Anna, făcând o scurtă pauză, în vreme 
ce mie mi se pare că are un licăr suspect în ochi, deodată Werner 
se împiedică de marginea trotuarului și cade lat. S-a lovit zdravăn 
cu ceafa de pământ. Am dat drumul imediat poşetei şi-am 
îngenuncheat lângă el. Lumea din jur a început să țipe și cei doi 
hoţi s-au făcut nevăzuţi în tot haosul ăla. lar Werner era 
inconştient. 

Anna respiră precipitat, Kira îşi duce mâna la gură şi chiar și 
mie mi se face părul măciucă auzind ce s-a întâmplat. Numai 
Pataşon a început să miroasă impasibil pământul din jur. Aşa-s 
câinii, ce așteptări să ai de la ei? N-au simţul situaţiei! 

— O, nu! Ce oribil! Bietul Werner! strigă Kira. Ce s-a în- 
tâmplat după aia? 

— După aia a venit ambulanţa. A chemat-o cineva din 


mulțime... În fine. 

Babușca bate din palme. 

— Haideţi, am vorbit destul. Trebuie să mergem la spital! 

Kira încuviințează. 

— Bine, mă duc să duc animalele. 

La această veste, încep să șuier cât pot de tare. În plus, mă mai 
și înfoi în așa fel încât părul aproape că-mi stă drept. Nici nu mă 
gândesc să rămân aici, când stăpânul meu stă în spital printre 
străini. Nici să n-aud! 

Anna mă priveşte uimită. 

— Ce-are pisica asta de circ? 

Kira ridică din umeri, dar nu spune nimic. Eu continui să 
şuier. Patașon se oprește din adulmecat și vine în fugă la mine. 

— Hei, ce te-a apucat? E bine că ne întoarcem la circ. Nu cred 
că mai e mult până la următorul spectacol şi pun pariu că lui 
Balotelli n-o să-i placă dacă ajungem fix înainte să înceapă. 

Sfântă sardină în ulei! De parcă m-ar mai interesa în vreun fel 
spectacolul ăsta când dragul meu Werner a dat de necaz. Șuier 
în continuare şi încep să sar înspre Kira. 

— Poţi să-mi zici tu mie ce vrei, spune Anna, asta nu e pisica 
de la circ. E Winston al nostru și vrea să-și viziteze stăpânul. 

Stânjenită, Kira îşi lasă privirea în pământ. Anna se apleacă, 
mă ridică de jos şi mă priveşte drept în față. 

— Winston, aşa-i? De ce te-or fi luat copiii cu ei? 

— Fiindcă n-are ce căuta la adăpost, intervine Kira. 

Babușca pufneșşte supărată. 

— Adăpost! Ce prostii spui? Era hotel pentru mâţe! Ce facem 


cu pisici aici noi acuma? E interzis. Și nici bine pentru pisici nu e. 

— Ba e foarte bine pentru el, se apără Kira. Suntem familia 
lui. Nu voiam să stea cu oameni străini. Dacă stă acasă sau la 
hotel, e același lucru. 

Anna cade pe gânduri. 

— Bine, o să-l băgăm în spital cumva. Poate că Werner o să 
se bucure să-l vadă. Dar câinele rămâne aici! 

Miau! În sfârşit, bipezii mei fac ceea ce trebuie. În schimb, 
Patașon nu pare să-și dea seama despre ce se vorbeşte. 

— Trebuie să merg şi eu acum într-un spital de oameni? 
întreabă el, încet la minte cum e. i 

— Nu, fireşte că nu. Pe tine te ducem înapoi la Balotelli. Le 
poți povesti celorlalți ce s-a întâmplat, îi explic eu. 

Câinele prostovan lasă capul într-o parte. 

— Şi ce anume s-a întâmplat? 

Miau, auzi la el! Firește că un asemenea câine nu poate să fie 
la fel de inteligent ca o pisică. Dar chiar și așa, nu poate să fie și 
el măcar puţin mai isteţ decât un ficus uscat? 

— Pataşon, e simplu: Werner a fost atacat de banda de hoți. 
De hoţii de poşete pe care i-am tot căutat în ultimul timp. 

— Chiar acum? Şi cui ar trebui să-i spun asta? 

Mi-e clar: trebuie să vorbesc eu însumi cu O'Nelly şi 
Bartolomeu. Altfel n-o să se întâmple nimic. Şi-o să-i pot anunţa 
şi că trebuie să se uite după un individ cu fața zgâriată! Aşa că 


merg împreună cu Kira, să-l ducem pe Pataşon înapoi la circ. 

Werner are capul bandajat și arată atât de mizerabil, că 
aproape mi se întoarce stomacul pe dos văzându-l. Mă uit la el 
din poşeta imensă și sclipicioasă a babușcăi, în care m-am băgat 
ca să pot intra neobservat în salonul de spital. E aproape la fel de 
mare ca rucsacul lui Tim şi încap în ea fără probleme. Aș vrea să 
pot sări acum afară din poşetă, la el în poală, dar trebuie să mă 
abțin, fiindcă nu suntem singuri; în afară de Kira, Anna şi 
babușca, mai e un bărbat lângă patul lui Werner și le explică 
tuturor ceva. Poartă un halat lung și alb şi bănuiesc că e omul de 
serviciu. Îngrijitorul de la şcoala Kirei poartă un halat ase- 
mănător. Interesant. Ce-ar putea să caute omul de serviciu aici? 

— O să vă ţinem soţul aici peste noapte, sub observație. Dacă 
totul e în regulă, mâine dimineaţă poate să plece. 

Miau, nu înţeleg nimic! Oare bietul Werner, în starea în care 
e, trebuie să-i ajute la făcut curățenie? Noaptea? Și-l lasă să plece 
doar dacă reuşeşte să facă ordine? N-are cum să fie adevărat. Mai 
bine mergeam cu Werner la un doctor veterinar obișnuit, i-ar fi 
fost mai de folos. 

— Mulţumesc, domnule doctor, spune Werner. Important e 
ca durerile astea oribile de cap să dispară cât mai repede. 

„Domnule doctor“? O, deci bărbatul în halat nu e îngrijitor, 
ci medic. Sunt surprins. Doctoriţa mea, doamna Wilmes, poartă 


mereu pantaloni și pulovere colorate. Mi se pare amuzant că 

doctorii oamenilor umblă îmbrăcaţi în halate din astea de 
îngrijitori. 

— Nu vă faceți griji, domnule profesor Hagedorn. Aveţi doar 
un cucui mare care creează presiune și poate o uşoară comoție 
cerebrală. Într-o zi sau două o să fiți iar bine. 

Îi face un semn prietenos lui Werner şi apoi se întoarce să 
plece. După ce doctorul iese din cameră, nimic nu poate să mă 
mai oprească. Sar afară din poșetă şi aterizez pe pătura lui 
Werner. Salut, iubite Werner, mă bucur atât de mult să te văd! 
Asta aș vrea să-i pot striga acum. i 

La început, Werner e complet surprins, dar iată că începe să 
râdă. Râde istovit, dar râde. 

— Winston, cum ai ajuns tu aici? 

Anna oftează. 

— Copiii nu l-au dus la pension, ci l-au luat în secret cu ei în 
hotel. 

Babușca scutură din cap. 

— E incredibil. Copiii germani sunt foarte prost crescuți. 

Werner zâmbeşte. 

— Ei, lasă. Pot să vă spun ceva? Mă bucur să-l văd pe Winston. 
O să-mi facă bine să mă cuibăresc aici o vreme lângă bătrânul 
meu tovarăş. 

Şi mie! Mă răsucesc bucuros pe pătura lui, dintr-o parte în 
alta, şi-mi place că mă mângâie. 

— Apropo, poliţia o să vină în curând să-mi ia o declarație. 
Poate că o să vrea să vorbească şi cu voi. Nu vreţi să vă duceți la 


cantină ca să mâncaţi ceva mai întâi? Cine ştie cât o să dureze. 

Anna şi babuşca se privesc una pe alta, după care în- 
cuviințează din cap și pleacă împreună cu Kira. De îndată ce 
dispar pe ușă, Werner respiră adânc. 

— Așa, le-am dat ceva de făcut, zice el şi, coborându-şi glasul, 
îmi şopteşte: Winston, ce bine că ești aici! S-a întâmplat ceva 
îngrozitor! 

Miaun şi mă uit la bandajul lui. El dă din cap. 

— Nu, nu la rana mea mă refer. E mult mai îngrozitor: inelul 
a dispărut! 

Eu mă holbez la el, iar el încuviințează din cap. 

— Da, Winston, ai auzit bine. Inelul de logodnă a dispărut. Îl 
ascunsesem în poşeta Annei, fiindcă voiam s-o cer în căsătorie 
în roata mare. Ştii tu, doar noi doi... Ar fi fost foarte romantic. 
Mai ales că nu ne-ar fi deranjat babușca. Ei îi e frică de înălțimi. 
Îmi făcusem speranţe aşa de mari și acum s-a întâmplat asta! E 
o catastrofă! 

O, nu, bietul meu deschizător de conserve! Miaun plângăcios, 
ca să-i arăt că şi mie mi se pare oribil ce se întâmplă. 

— Acum mai avem o singură speranţă, Winston: trebuie să 
găsești inelul și să mi-l aduci. 

Uluit, încep să dau din coadă. 

— Da, da, Winston. Ştiu că deja ai prins unul sau doi 
infractori cu ajutorul Kirei. Iar tu eşti singurul în afară de mine 
care a văzut inelul şi ştii ce trebuie să cauţi. Te rog, Winston, 


măcar încearcă! Du-te înapoi în parc şi caută inelul pentru mine! 


Avanti, dilettanti! 
Sau: câteodată lucrurile pur și 


simplu hu merg cum trebuie 


Îmi vâjâie capul. Cui să-i povestesc mai întâi? Şi ce? AN 
Şi cine ar putea să ne ajute mai bine a. să căutăm hoţii; "WNS 
b. să căutăm inelul; c. să-l căutăm pe laşul care l-a atacat pe 
Werner? Stau trist în spatele cortului şi mă uit cum animalele se 
pregătesc de spectacol. O'Nelly îşi lustruieşte copitele, Pat şi 
Pataşon fac tumbe prin zonă, iar maimuța îşi repetă salturile şi 
statul în mâini. 

Numai Bartolomeu nu se vede pe nicăieri, ceea ce înseamnă 
probabil că trebuie să sar din nou în ajutorul lui. Asta mai lipsea! 
Spunea că sigur o să fie din nou în stare să-şi facă numărul! 
Pesemne c-a fost prea optimist. La naiba, eu am de lucrat la 
investigațiile mele, unde nimic n-a mers bine până acum. Nici 
nu ştim care sunt hoţii, ca să-l ajutăm pe bietul Charlie să iasă de 
sub bănuieli, şi nici Werner nu poate să-şi ducă la capăt cererea 
în căsătorie, fiindcă inelul pentru Anna lipseşte. Sfântă sardină 
în ulei! Aproape că-mi vine să-mi smulg mustăţile, nu alta! 

Ei, haide! De undeva tot trebuie să încep! O să le spun 
animalelor despre inelul lui Werner, încercând să-l descriu cât 

mai bine. Poate c-avem noroc şi-l găsim. lar de falsul clovn cu 
faţa zgâriată se pot îngriji Kira, Tom şi Pauli. Ea s-a dus înapoi la 
hotel să-și caute prietenii. 

Dar când să le spun colegilor mei despre atacul asupra lui 
Werner, Bartolomeu îşi face apariția. 

— Nu pot să cred! strigă el complet schimbat la față şi de-abia 
respirând. L-am... L-am văzut! 

— Oh, boy! behăie O'Nelly. Keep cool and calm down.’ Pe cine 
ai văzut? 

— Pe hoţ! L-am văzut pe hoţ! Cel de care ne-a povestit 
Winston înainte să plece cu Kira la spital! spune motanul şi sare 
agitat dintr-o parte în alta. 

— Unde? 

— Când? 

— Cum? 

— Cine? 

Brusc, toată lumea se agită, inclusiv umila mea persoană, şi 
strigăm unii peste alții. 

— Iată cum s-a întâmplat... începe Bartolomeu cu răsuflarea 
tăiată, de-ai zice că mai are puțin şi hiperventilează. Mă mai 
plimbam o dată prin parc și-am ajuns în spatele hotelului, chiar 
când echipa de curăţenie ieșea pe o uşă laterală. Atunci am auzit 
cum unul din ei a întrebat un alt coleg de unde s-a ales cu o rană 
pe față. Şi ăla a început să bată câmpii cum că s-ar fi împiedicat 


din greşeală şi-ar fi căzut cu faţa într-un cactus. Într-un cactus! 


! „Stai liniștit şi calmează-te“ (în engl. în original). 

Mi s-a părut o prostie! Așa că m-am furișat mai aproape şi l-am 
privit pe tip mai pe îndelete. Şi să ştiţi și voi: dacă chestia aia de 
pe nasul lui nu era o zgârietură de mâță, atunci îmi mănânc litiera! 

— Şi ce-ai făcut dup-aia? latră Pat. 

— Ei bine... acuma... nimic, se bâlbâie Bartolomeu, puţin 
încurcat. Fiindcă apoi au intrat toți înapoi înăuntru. Ieșiseră 
pentru o scurtă pauză de țigară. 

— Hmm, hmmm, hmmmm, cad eu pe gânduri. Unul din 
echipa de curăţenie, deci. E plauzibil. 

— Ce vrei să spui cu asta? chițăie Floyd. - 

— Păi ei cunosc zona ca-n podul palmei și pot să se ducă peste 
tot fără să atragă atenția. Şi dacă unul din ei iese la furat deghizat 
în clovn, poate să-și ascundă foarte bine prada în hotel și să scape 
repede și de costum, explic eu. 

Ceilalţi se uită la mine fascinaţi şi dau din cap; teoria mea li 
se pare foarte convingătoare. 

— Şi-acum ce facem? Cum îl prindem pe hoţul ăsta? vrea 
Pataşon să ştie. 

— Foarte simplu, spun eu. Astă seară avem din nou spectacol 
în teatrul hotelului. O să fac eu numărul încă o dată. Apoi mă 
despart uşurel de trupă și-l caut pe tipul ăsta pe care l-a găsit 
Bartolomeu. Dacă e hoţul, atunci o să-l recunosc după miros. 
Nimeni nu se pune cu nasul meu sensibil! 

— Bună idee! miaună Bartolomeu. Încă nu sunt foarte în 
formă, oricum. 

— Şi după ce-l recunoşti, ce-o să faci? Îi pui cătuşele? întreabă 
O'Nelly. 

Oare simt ceva ironie în vocea ei? Pfff. 

— Mă ţin după el, îi explic ridicând fruntea sus, și aştept să 
văd dacă mai are complici. Poate că mă duce unde-și ține prada. 
Şi atunci am rezolvat cazul și le pot spune copiilor să cheme 
poliția. 

— Apropo de copii și de oameni: ce s-a mai întâmplat cu 
deschizătorul tău de conserve? E rănit rău? întreabă Patașon. 

A, da, mai era și asta. Werner! Aşa că le povestesc celorlalți 
mai întâi că în Luna-Park nu sunt doar hoțomani, ci și niște 
bătăuși nenorociţi, care l-au cotonogit pe stăpânul meu. Şi că eu 
nu caut doar hoţii, ci şi inelul, pentru ca Werner să poată în sfârșit 
s-o ceară pe Anna în căsătorie. 

Toată trupa se uită uimită la mine. Poate că toate aceste 
informații depășesc puţin orizontul lor de animale. 

— Oh my God! tună O'Nelly. Suntem înconjurați de hoți. Este 
oribil! 

— ...Aşa-i, aşa-i! ciripeşte Romeo. 

— ...Oribil! repetă şi Julieta. 

Şi iar încep să strige şi să gâgâie unii peste alții. Dar înainte să 
le pot spune că trebuie să-şi păstreze capul pe umeri şi să-și ţină 
gura, aud de undeva din spate deja cunoscutul duruit de tobă. E 


vremea să înceapă spectacolul! 

Ar fi fost mai bine dacă aș fi așteptat să le spun povestea după 
spectacol. Tovarăşii mei sunt acum atât de amețiţi şi de neliniștiți, 
că tot ce putea să meargă prost la numerele lor chiar merge 
prost. 

Totul începe cu O'Nelly, care adoarme înainte de numărul ei 
şi apoi aleargă panicată, dar nu reuşeşte să aterizeze pe platforma 
pe care trebuia. În schimb, aterizează elegant pe scândura ei de 
balans, care se frânge sub ea cu un zgomot puternic. Cum 
spuneam, poate că doamna ar trebui să se gândească în curând 
la o dietă... 

Publicul strigă de bucurie şi bate din palme. Lumea crede că 
gafele fac parte din spectacol, ca un soi de episod umoristic 
reuşit. Cu colțul ochiului îl văd pe Balotelli ducându-și mâna 
furios la frunte. Iar O'Nelly șchioapătă rușinată la o parte. 

Urmează Floyd, care spintecă aerul cu trapezul, dar uită să 
mai și sară de pe el. Se mai leagănă de câteva ori prin aer, 
atârnând ca un bolovan. Dar chiar şi așa, reuşeşte să salveze 
numărul, fiindcă face mai multe giumbușlucuri ca să ajungă pe 
sol, unde mai face câteva salturi pe spate. 

Nici lui Pat şi Pataşon nu le merge mai bine. În timp ce aleargă 
în cerc pe scenă, când de obicei ar sări unul peste altul sau ar 
trece unul pe sub altul cu pricepere, acum intră în stâlpi sau se 


ciocnesc între ei. Brusc, tot ce se mai vede este un ghem cu opt 

picioare și multă blană căzând peste rumegușul de pe scenă. Iar 
în public nu mai râde nimeni. 

Balotelli se schimbă la față ca un curcubeu. Rânjind, şi-i pune 
pe umăr pe Romeo și Julieta, ca să prezinte lumii cele două genii 
ale matematicii. Şi apoi se întâmplă ce se întâmplă mereu cu nişte 
păsări agitate... Frumosul frac al directorului se colorează 
dintr-odată în alb. Balotelli scoate enervat o batistă din pantaloni 
şi încearcă să șteargă murdăria, doar ca să se murdărească și mai 
rău. Sfântă litieră! 

Între timp, eu m-am urcat în coşuleţ şi mă văd ridicat spre 
cercurile înflăcărate. Bartolomeu nu se mai vede pe nicăieri. 
Unde se ascunde? El e mereu de față! 

În fine, îmi fac eu curaj, sunt găină bătrână... ăăă, pisică. O să 
mă descurc. Cercul coboară, se-aude sfârr. Și-apoi iar sfârrr. Sfârr, 
sfârr! Dar cercul pur şi simplu nu se aprinde. Aici e vorba despre 
o eroare tehnică, nu animală. 

Cu toate astea, sar totuși, fiindcă tot trebuie să fac ceva, și ate- 
rizez în siguranţă pe celălalt suport. Bine! Dar când mă uit jos, 
văd că publicul n-a văzut deloc saltul meu frumos. Fără flăcări, 
aici sus e beznă. Se mai aude însă un sfârr, flăcările pornesc să 
ardă cu putere, iar eu arăt ca un idiot. Văleu! Privesc peste umăr. 
Acum, din păcate, toată lumea stă cu ochii pe mine. Ce să fac? 
Să sar înapoi prin cercul în flăcări? E prea periculos! Pe partea 
cealaltă nu mai e niciun suport pe care să pot ateriza. Aş cădea 
direct în gol! Oi avea eu nouă vieți, dar n-aş vrea să mă bazez pe 
asta. Așa că mă hotărăsc să arăt cât mai grațios, îmi sug burta și 


încep să mă întind ca să ies în evidenţă cum numai eu ştiu. 

— Hai, mâţă, sari odată! aud pe cineva strigând de jos. 

— Da, haide, laşo, sari! strigă alţii. 

Apoi, ca într-un cor: 

— Sari, sari, sari, sari! 

Ptiu! N-o să mă las şantajat. În niciun caz de o mulțime aşa 
furioasă! Indignat, cobor treptele şi sunt primit cu huiduieli 


asurzitoare! Sfântă litieră, numărul ăsta a dat chix rău de tot! 


w o 


Vai, ce ruşine! Nici n-aş putea descrie mai bine starea trupei 
noastre după acest spectacol. Stăm cu privirile în podea și suntem 
complet stânjeniţi! Celorlalți parcă le-a mâncat pisica limba, 
fiindcă nimeni nu spune nimic. 

— Nu ne-am mai descurcat niciodată atât de prost! se plânge 
Pat prima. 

— O catastrofă! se aude și O'Nelly. A fost o catastrofă absolută, 
really! 

Eu îmi dreg glasul. 

— Staţi așa, staţi aşa, zic eu lungind cuvintele, dar căutând să-mi 
mai însufleţesc prietenii. N-a fost chiar așa de rău nici acum. 
Publicul a râs de câteva ori. Poate că au crezut că așa trebuie să fie... 

Dar nu apuc să-i încurajez, fiindcă îşi face apariţia signor 
Balotelli; zici că e dracul în persoană. Urlând, se repede la cușcă, 
îşi smulge părul din cap și își pune mâinile în şolduri. Apoi 


începe tirada! 

— Ce era în capul vostru? Ce făceaţți? Tutti dilettanti, 
tutti dilettanti! strigă el. Şi costumul meu! Este distrus! 
Completamente! 

Îşi duce teatral mâna la piept şi urlă cu putere mai departe. 

— Ce însemne asta? V-aţi jurat împotriva mio? Ce-am făcut 
io? Am fost cu voi bun mereu! Ca un papă. Ca un adevărat 
amico! Nu meritam. 

Gâfâie de furie şi se apleacă asupra gratiilor. 

— Jur pe mamma Maria că vă trimit pe tutti la diavolo! Toată 
trupa! Dilettanti! Mai faceţi o dată aşa şi vă duceţi tutti după 
Dickie, bietul porc, amico vostru. Jur! 

După care pleacă cu o falcă-n cer şi cu una-n pământ. În cușcă 
e o tăcere asurzitoare, ai putea să auzi un ac căzând. 

— Vai, blestemată coajă de banană, șopteşte Floyd. O să 
ajungem cu toții la adăpost... 


— ...Sau direct la abator, mârâie Patașon întristat. 


O descoperire și o problemă 
micuță de tot. Bine, poate puțin 


mai mare... 


— Unde Dumnezeu te-ai ascuns? șuier eu la 
Bartolomeu, care se târăşte înspre noi plictisit, ieşind 
de după un colț al teatrului din hotelul Luna-Park. 

— De ce? întreabă el uimit. S-a întâmplat ceva? 

— Ai putea s-o mai spui o dată. Spectacolul s-a dus pe apa 
sâmbetei. Iar Balotelli ameninţă că o să aveți parte de aceeaşi 
soartă ca Dickie. 

Bartolomeu face ochii mari de spaimă. 

— CE? Nu vă poate lăsa omul singuri nici două ore fără să 
stricaţi totul? 

Eu mai mormăi şi mă mai plâng încă puţin, după care-i 
povestesc ce s-a întâmplat cât a fost absent. Și că Balotelli încă 
nu s-a liniştit. Dimpotrivă. Când ne-a pus pe toţi în căruciorul 
cu care ne aduce înapoi la circ, ne-a ameninţat cu tot felul de 
lucruri urâte și a țipat la noi că dacă nu ne revenim, atunci... 
ATUNCI! N-a vrut să spună ce înseamnă acest ATUNCI! Restul 
trupei e cu nervii la pământ. Nu ştiu cum ar putea să facă față 


reprezentaţiei de diseară. 

— Deci, unde-ai fost? îl întreb eu iar pe motan. 

— Brmmmmgrmpff, mormăie el pe sub mustăți. 

— CE? 

— Aveam nevoie de puţin timp pentru mine... 

— Cum aşa? 

Mă uit la el uimit. 

— Noi pisicile suntem animale solitare, începe el să-mi ţină o 
predică. Şi să-ţi petreci toată ziua într-o trupă, cu atât mai mult 
cu cât e formată din animale diferite de tine, începe să te enerveze 
la un moment dat. 

Cumva îl înțeleg. Chiar şi mie, deşi sunt o pisică de canapea, 
mi se pare prea mult toată agitația și compania continuă din 
ultimele zile. Cu toate astea, mi se pare că Bartolomeu ar putea 
da dovadă de mai mult spirit de echipă, în loc să se îndepărteze 
pe furiş de trupă. Aşa că-l mai bat puţin la cap înainte să facem 
schimb de roluri: el se pregăteşte pentru spectacol, eu pornesc la 
vânătoare de hoți. 

— Oki-doki, îmi iau eu la revedere de la el. Imediat după spec- 
tacol, ne vedem chiar aici în culise. Sper să am mai multe să-ţi zic! 


vii 


les din teatru în marele hol de la intrare şi încerc să trec 
neobservat pe lângă biroul de la recepţie, unde o văd pe tânăra 
care ne-a întâmpinat la sosire şi care se pupa pe coridoare di- 
mineața. Pare să fie băgată în priză! 

Tocmai când vreau să mă strecor pe lângă perete, ceva lucitor 
îmi reţine privirea. Asta ce mai e? Mă ghemuiesc sub un scaun şi 
o urmăresc pe doamna de la recepție. Uite! Luceşte din nou! E 
pe mâna ei! 

Nu se poate aşa ceva! Sunt atât de uluit, că încep să-mi 
clănțăne dinţii. Femeia poartă inelul lui Werner, adică al Annei, 
adică inelul pe care Werner voia să i-l dea Annei şi care-i fusese 
furat. Cum de-a ajuns la ea? 

Îmi e clar de la bun început că nu poate fi hoaţă. Lucrează 
toată ziua la hotel şi stă mereu în spatele biroului. Nu are timp să 
fure. Şi-n plus, pare prea de treabă ca să fie hoaţă. 

Acum priveşte în jos, se uită gânditoare la mâna pe care stă 
inelul furat şi oftează adânc. Ştiu oftatul ăsta! Aşa oftează şi 
profesorul meu când se uită la Anna și crede că ea nu-l observă. 
Arată cam ca un prostovan când o priveşte așa, exact aşa cum 
arată acum femeia de la recepţie. 

Şi deodată îmi pică fisa: cazul e limpede ca lumina zilei. Ea a 
primit inelul de la prietenul ei, așa procedează oamenii, fac 
schimb de inele ca să arate că-și aparțin. Înseamnă că prietenul 
ei are ceva de-a face cu hoţii. Iar prietenul ăsta nu e nimeni altul 
decât şeful echipei de curăţenie. Iar unul din echipa lui este 
probabil hoţul care se deghizează în clovn. 

Sfântă sardină în ulei! La cât de entuziasmat sunt c-am aflat 
cum stau lucrurile, îmi tremură până şi mustăţile. Agitat, încerc 
să decid ce să fac în continuare. Nu prea am cum să merg la 
recepţie și să-i cer femeii să-mi dea inelul. Poate că ar trebui să 


le povestesc totul copiilor, ca să meargă ei să recupereze inelul. 

Ah, prostii cu picăţele, copiii n-au habar despre inel şi, la urma 
urmei, Werner mie mi-a încredințat misiunea asta. Și oricum 
mi-ar depăși puterile dacă ar trebui să le explic lui Kira, Tom și 
Pauli rapid care e faza cu bijuteria. Până spun toată povestea pe 
litere, trece ziua. Aşa că decid să las deocamdată inelul acolo 
unde e: pe mâna tinerei femei. O să aibă grijă de el şi o să rezolv 
mai târziu problema asta. Acum o să fac mai întâi ceea ce-am 
ieşit să fac: merg să-i iau pe copii şi apoi ne ducem să prindem 
hoți. 

Aşa că o şterg spre etajul al doilea; am noroc să nu întâlnesc 
niciun om pe drum. Probabil că toţi oaspeţii sunt la cină sau în 
teatru. Zgârii cu putere ușa de la camera copiilor, fără frică să mă 
audă cineva pe coridorul pustiu. Uşa se deschide și Kira își scoate 
capul afară. 

— Winston! strigă ea fericită şi mă lasă să intru. 

Bucuros, torc şi mă plimb printre picioarele ei. 

— Ai aflat ceva ce-ai vrea să-mi povesteşti? întreabă Kira, 
inteligentă cum e. 

Dau din cap nerăbdător. Iată că vin la noi, curioşi, şi Pauli şi 
Tom, care stăteau leneşi pe canapea în fața televizorului. 

— Atunci dă-i bătaie! spune Kira şi îngenunchează lângă 
mine. 

Îmi scot ghearele și dau de câteva ori cu laba prin aer. 

— Iarăşi ai dat în bietul câine? întreabă Kira, acum ne- 
dumerită. 

Aoleu, nu! Dau de mai multe ori cu laba prin aer, când în- 


colo, când încoace, dar Kira nu înţelege ce vreau să-i zic şi se 

întristează. Poate că nu e chiar atât de inteligentă pe cât cred. 
Intervine şi Tom în conversaţia noastră. 

— Winston, bătrâne, strigă el. Vrei să spui că l-ai găsit pe 
clovnul pe care l-ai zgâriat? 

Ura, măcar unul a înţeles. Sar în sus de bucurie şi mă frec 
recunoscător de Tom. 

— Serios? Drăcuşorule ce eşti! 

Tom îmi ciufuleşte prietenos blănița. 

— Şi unde e tipul ăsta acum? 

Cei trei se uită nerăbdători la mine. Alerg până la uşă și mă 
întorc ca şi cum le-aş cere să mă urmeze. Nicio reacție. Așa că 
alerg înapoi spre Kira, mă împing cu botul în ea şi încep să o trag 
de pantaloni. 

— Vrei să venim cu tine? Vrei să ne arăţi unde e clovnul! 

Iată, de data asta, domnișoara mea preferată se prinde repede. 

Copiii se încalță, Tom își ia rucsacul şi pornim. Eu mă strecor 
afară și pornesc în jos pe trepte, ceilalți trei vin cuminţi în urma 
mea, iar la parter găsim imediat intrarea laterală pe care am 
folosit-o cu Bartolomeu. Pe-aici intră şi iese echipa de curăţenie. 

Rămân puţin în loc, îmi ridic botul şi adulmec. Mirosul de 
soluţii de curățenie e mai puternic pe partea dreaptă a holului, 
așa că trebuie să mergem într-acolo. Pornesc repejor mai departe, 
urmându-mi nasul, cotesc la următorul colţ şi văd o scară care 
duce la subsol. Arată sinistru acolo jos, dar mirosul e tot mai 
puternic, aşa că suntem unde trebuie. 

O iau iute în jos pe trepte, iar copiii mă urmează cu grijă. Pe 


coridoarele de la subsol nu sunt decât luminile de siguranță; e 

întuneric. Cu toate astea, ne dăm seama ușor când găsim camera 
echipei de curăţenie. Peste tot sunt cărucioare cu materiale de 
curăţat, mopuri și lavete. Dar nu pare să fie niciun om aici, 
fiindcă e o linişte ca de mormânt. 

Brusc, nasul meu depistează un nou miros. Şi imediat mi se 
ridică părul de pe ceafă. Miroase a clovn, adică a un clovn anume. 
Alerg repede după mirosul care devine tot mai puternic și ajung 
într-o mică debara. Aici totul miroase a dușmanul meu, pesemne 
că-şi petrece mult timp în camera asta. 

Copiii se înghesuie lângă mine în cameră. 

— Şi acum? şopteşte Pauli. 

— Hai să ne uităm în jur, șoptește Kira peste umăr. Winston 
sigur are un motiv pentru care să fi venit aici. 

Cei trei încep să inspecteze camera. Pe pereţi sunt rafturi de 
metal în care se află de toate: hârtie igienică, lavete, saci de gunoi, 
capete de mătură, orice vrei. Atent, Tom dă la o parte niște 
pachete de prosoape de hârtie şi de-abia îşi reţine un țipăt de 
uimire. 

— Ia uitaţi ce-am găsit, spune el. 

Kira şi Pauli se duc repede la el, iar eu sar pe un raft de pe 
peretele opus, ca să văd mai bine. Bingo! În spatele pachetelor se 
află mai multe portofele, două telefoane mobile și o poşetă. 

— Bingo! exclamă Kira cu voce joasă. Am găsit ascunzișul 
hoților. 

— Şi-acum? întreabă Pauli. 

— Acum stăm la pândă şi prindem hoţul, spune Kira cu toată 
hotărârea. 

— Nuuu, e prea periculos, își dă cu părerea Tom. Poate că sunt 
mai mulți hoţi. Mai bine mergem la poliţie şi le spunem unde să 
vină. O să reușească să facă legătura. Fiindcă deja e limpede că 
bietul Charlie nu poate să fie hoț și că hoţul e unul dintre oamenii 
de serviciu. 

Fata încuviințează cu o mișcare din cap şi se întoarce 
spre ieşire, dar chiar atunci auzim o ușă deschizându-se și 
închizându-se la loc pe coridor. Se aud paşi grei și cineva 
fluierând o melodie. Speriaţi, ne uităm unul la altul şi copiii 
privesc în jur. Nu putem să ieșim pe coridof, fiindcă cel care se 
îndreaptă spre noi ne-ar vedea imediat. Și sigur nu ne putem 
ascunde nici în debaraua asta mică, aici sunt numai rafturi. Bine, 
eu sigur m-aș putea ascunde în spatele hârtiei igienice, dar 
copiilor le-ar fi mai greu. 

Aşa că rămânem cu toții nemișcaţi şi sperăm ca cine vine să 
n-aibă nevoie să intre în cameră sau să putem trece pe lângă el 
neobservaţi. 

Dar, după cum se spune, cine n-are noroc n-are. Fiindcă 
individul vine direct spre debara. O siluetă uriașă umple 
dintr-odată tot tocul uşii, scoate un „Hopa!“ speriat când dă peste 
noi şi face doi paşi înapoi. 

În lumina pâlpâitoare, îl recunosc fără probleme. Este clovnul, 
dar de data asta îmbrăcat în uniforma de îngrijitor, cu un halat 
alb şi pantaloni la fel. Însă sunt absolut convins că el e: încă i se 
poate vedea zgârietura de pe faţă și chiar şi de la doi metri 
depărtare miroase ca clovnul pe care l-am zgâriat. 


Şi el mă recunoaşte. 

— Ah, bestia asta ordinară! strigă el şi, până să apucăm noi să 
scoatem vreo vorbă, ne închide ușa în nas. 

Se aude cum înjură în continuare afară şi cum întoarce de mai 
multe ori cheia în broască. 

Şi acum răsună din nou paşi pe coridor, de data aceasta 


îndepărtându-se. 


Dovezi solide. Sau poate nu? 


Cred că nu mai am mult până îmi dau ultima răsuflare. Mă 


paşte o foame de moarte dacă nu se-ntâmplă în curând ceva. 
Singurul lucru care mă mai linişteşte este că n-o să mor singur, 
ci în braţele iubitei mele Kira. Miau! 

Suntem în debaraua asta de mii de ore. Știu, ştiu, poate că 
exagerez un pic. Dar dacă stai aşa pe întuneric, fără nimic de 
făcut, timpul trece incredibil de greu. 

O vreme, după ce prostovanul de clovn ne-a închis aici, parcă 
eram cu toții speriați de bombe. Dar apoi copiii au început să 
strige cu putere după ajutor şi să bată cu pumnii în uşă. Din 
păcate, nu i-a auzit nimeni. 

Apoi Tom şi-a amintit că are mobilul cu el şi l-a scos repede 
din rucsac. 

— N-are semnal! a fost următoarea veste proastă. 

Aşa că am așteptat, şi-am aşteptat, şi-am aşteptat. lar copiii au 
tot strigat şi au tot bătut cu pumnii în uşă. 

Între timp, am renunțat să mai sper că ne va găsi cineva 


vreodată în gaura asta întunecată. 

— AH, Winston, nu-ţi mai face griji, îmi zice Kira, de parcă 
ar putea să-mi citească gândurile şi mă mângâie pe după urechi. 
Cineva tot trebuie să coboare în beciul ăsta. Şi cândva mama 
şi babușca tot o să vadă c-am dispărut şi-o să înceapă să ne 
caute. 

Tocmai: CÂNDVA. Cine ştie când o să fie asta. Şi dacă o să 
rezist atâta. În ultimele minute, stomacul mi-a chiorăit de mai 
multe ori. Nu cred că mai e mult până mă lasă puterile... 

Chiar când sunt pe punctul să-mi iau adio de la tot, la uşa 
carcerei noastre se aude un zgomot, încet mai întâi, numai cât 
să-l audă urechile mele de pisică. Dar apoi îl aud şi copiii. 

— Asta ce mai e? şopteşte Pauli temătoare. 

— Habar n-am, îi răspunde Tom. N-am auzit niciun pas. 

Clanţa ușii se mişcă acum în sus şi-n jos, ca împinsă de o 
fantomă. 

— E cineva afară, spune Kira în şoaptă. 

Broasca scoate dintr-odată un zgomot puternic, uşa se 
deschide și ceva mic şi păros sare înăuntru în debara. 

— Îifîhh, un şobolan! ţipă Pauli, țâşnind înapoi. 

Până să-mi zic eu că e imposibil ca un şobolan să poată 
descuia o uşă, aud o voce care mi se pare foarte cunoscută. 

— Un şobolan? Câtă obrăznicie! Pe-ăştia ar trebui să-i închid 
la loc! 

Fireşte că șobolanii nu pot deschide uşi. Dar maimuţele pot. 
Salvatorul nostru e Floyd - şi nu e singur. Cu un salt elegant, 
Bartolomeu apare şi el acum în închisoarea noastră. Și în sfârșit 


îşi dau seama şi copiii cine tocmai ne-a eliberat. 

— Priviţi, sunt două dintre animalele de la circ, strigă Kira 
entuziasmată. 

— Iată că ne-a recunoscut, spune Bartolomeu și începe să-şi 
lingă blana. Am umblat prin tot hotelul după voi. Şi apoi ţi-am 
simțit mirosul la un moment dat şi ne-am luat după el. Dar ce 
căutaţi aici? Şi cine v-a închis? 

Le explic repede celor doi ce s-a întâmplat, în timp ce copiii 
urmăresc cu nerăbdare dialogul nostru în graiul animalelor. Le 
zic că am găsit prada hoților și că falsul clovn a dat peste noi și 
ne-a închis. f 

— La ceva de genul ăsta ne gândeam şi noi, chițăie Floyd. 

— Da. Ni s-a părut foarte ciudat când n-ai venit la punctul de 
întâlnire. Până acum ai fost mereu de încredere, zice Bartolomeu. 

Cred şi eu! Pe Winston Churchill te poți baza! 

— Dar şi voi sunteți nişte tipi foarte tari! le zic eu ca să întorc 
complimentul. Şi aveți şi-un nas foarte bun. A fost o muncă de 
detectiv excelentă. Nici eu n-aş fi făcut-o mai bine. Mii de 
mulțumiri, prieteni! 

Atât de mult îl bucură pe Floyd această laudă, că face câteva 
tumbe prin aer. Bartolomeu, în schimb, e puțin stânjenit. 

— Pentru nimic... murmură el. Se înțelege... 

— Nu mai contează cum ne-au găsit, ne întrerupe Tom 
schimbul de amabilități, trebuie să facem cumva să ieşim imediat 
de-aici. Haide, valea! 

Iese atent din cameră pe coridor. 

— Liber! şopteşte el şi o ia la fugă. 


Avem grijă să-l urmăm, străbatem în goană holul întunecat, 

o luăm în sus pe trepte şi ieşim pe uşa laterală. Libertate, dulce 


libertate! 


Copiii mai aleargă o vreme şi se aşază răsuflând din greu pe o 
bancă în parc. 

— Şi-acum? întreabă Tom cu respiraţia tăiată. 

— Acum facem exact ce ne propuseserăm: mergem la poliție 
şi povestim tot, spune Kira. 

— Mai devreme, înainte de spectacol, poliţiştii erau în teatru, 
miaună Bartolomeu. Aveau câteva întrebări pentru Balotelli. Dar 
el n-avea timp, fiindcă era prins cu spectacolul. Voiau să-l caute 
după spectacol la circ. Sigur sunt acolo acum. 

Eu încep să mă frec de Kira ca şi cum aş ruga-o ceva, alerg 
câțiva paşi, apoi mă întorc spre ea. 

— Ei, Winston, iarăși vrei să-mi spui ceva? întreabă ea 
curioasă. 

Dau din cap, arăt cu laba spre Bartolomeu şi Floyd, mai fac 
câțiva paşi şi mă opresc din nou. 

— Ar trebui să mergem la circ? Dar n-avem timp de asta, 
Winston. Trebuie să ajungem la poliție, spune Kira cu reproș în 
glas. 

Sfântă sardină în ulei, proşti mai sunt oamenii câteodată! Aşa 


că miaun sfâşietor, arăt iar spre tovarăşii mei îmblăniţi şi sar de 

colo colo ca să o fac să înțeleagă cât de importantă e rugămintea 
mea. Iar Kira, ca o fată bună ce e, se ridică și porneşte după mine. 

— Haideţi! le zice ea lui Pauli și lui Tom. Winston vrea să ne 
arate ceva important. Mergem mai întâi să vedem ce e; la poliţie 
ne putem duce şi dup-aia. 


vii 


Când ajungem în piața circului, Floyd şi Bartolomeu pornesc 
spre cort. 

— Du-te la rulota lui Balotelli, strigă pisica după mine. Noi 
ne ascundem, ca nu cumva să ne vadă cineva împreună. Şi mai 
trebuie să le şi povestim celorlalți ce s-a întâmplat şi că v-am 
găsit! 

Miaun şi eu în semn de încuviinţare şi-i duc pe copii prin 
curte, spre rulotă. Din cea a directorului, tună - imposibil de 
confundat - vocea lui Balotelli. 

— Incredibil! Incredibil! strigă el. Nu cred! Charlie e om onest! 

— Domnule, nu vă mai agitaţi aşa, încearcă cineva să-l li- 
niștească. Tocmai asta încercăm noi acum să aflăm, dacă Charlie 
are vreo legătură cu acești hoți. Deocamdată, avem motive să ne 
îndoim că ar fi aşa... 

Curios, Tom se uită acum pe una dintre ferestrele rulotei. 

— Sunt doi poliţişti acolo! strigă el uimit. Winston, de unde 
ai ştiut c-o să fie aici? 


Păi lui Winston Churchill nu-i scapă nimic! Chiar şi Kira mă 

priveşte cu uluire şi bate de câteva ori la uşa rulotei. În scurt timp, 
ușa se deschide şi Balotelli scoate capul afară. 

— Ah, bambini!! zice el. Scusi, dar n-am timp. E cineva în 
vizită, spune, coborându-şi vocea... carabinieri, poliția. 

— Chiar cu poliţia vrem să vorbim, îi răspunde Kira hotărâtă 
şi nu se lasă dată la o parte. 

— Să vorbiţi? Cu poliție? Perche? De ce? 

— Fiindcă ştim că Charlie nu e hoţul! strigă Kira. 

Balotelli nu mai ştie pe moment ce să spună. Începe să dea 
din braţe. 

— Avanti, avanti! spune. Haideţi repede înăuntru! 

Copiii se înghesuie în rulotă şi eu intru neobservat odată cu 
ei. În curând, stăm toți înăuntru ca nişte sardine. 

— Da, ce e? întreabă unul din cei doi poliţişti, care ne privesc 
din colțul unei mese, uimiţi. 

— Vrem să dăm o declaraţie! strigă Tom. 

— O declaraţie, așadar... spune celălalt polițist, scărpinându-se 
în cap. 

— Da, întăreşte şi Kira. Am găsit ascunzătoarea hoților. Și 
l-am şi identificat pe unul dintre ei. 

— Aha, atunci să vă auzim! îi invită primul ofiţer. 

Tom, Kira şi Pauli povestesc ce au aflat cu toţii. Dar rolul 
hotărâtor pe care l-am avut în acest caz e trecut sub tăcere. 
Fiindcă dacă le-ar povesti polițiștilor că au fost ajutați în 


investigaţie de o pisică, n-ar mai crede niciun cuvânt. 


1 „Ah, copii!“ (în it. în original). 

— Trebuie să mergem să vedem debaraua asta imediat. Şi ne 
veți duce acolo, spune unul dintre polițiști după ce copiii termină 
de dat raportul. 

Balotelli vine și el, fără să mai stea pe gânduri. Poate că vrea 
să fie de față când o să se dovedească nevinovăția clovnului său. 
Micul nostru grup porneşte în viteză spre hotel. Mă gândesc de 
câte ori am parcurs distanţa asta în ultimele zile şi că după tot 
acest antrenament pe care l-am făcut împotriva voinţei mele aş 
putea să alerg şi într-un maraton. Însă unul dintre ofițeri arată 
neîncrezător cu mâna spre mine: f 

— Ce e cu pisica asta care se ține după noi de ceva vreme? În 
parc e interzis cu animalele. 

— Aaa, spune Kira, dregându-şi glasul. Aparține circului şi 
are voie să fie aici. 

— Va bene! confirmă Balotelli. Ieste Bartolomeo. Pisica zbură- 
toare. E faimoasă în toată lumea. Cea mai bună pisică din lume. 

Eu rânjesc cu un mic rânjet de pisică. În sfârşit cineva care 


mi-a recunoscut adevărata valoare! 


ww 


În pas alergător, ajungem la hotel. Tot drumul, Balotelli a făcut 
ca o locomotivă cu aburi. Poate că ar trebui să se ducă împreună 
cu O'Nelly la o cură. Copiii îi conduc pe poliţişti spre intrarea 
laterală, apoi la subsol. În holul prost luminat unul din ofițeri 


spune că ar trebui să rămânem în urma lor. 

— Mai bine o luăm noi înainte, spune el încetişor. E mai bine 
să fim siguri. 

Când ajung în dreptul debaralei, Tom şopteşte: 

— Acolo e! Înăuntru! 

Poliţiştii intră grijulii în spaţiul acela strâmt în vreme ce noi 
rămânem afară, fiindcă n-am încăpea toți acolo. Dar auzim de 
afară cum ofițerii împing lucruri la o parte şi ne dăm seama după 
câteva raze de lumină care se plimbă încolo şi-ncoace că și-au 
aprins lanternele. 

— Aţi vrut să ne păcăliți? strigă unul dintre ei după ceva timp. 
Aici nu e nimic. 

Agitat, Balotelli intră în cămăruţă şi eu îl urmez. Face ochii 
cât cepele, holbându-se la rafturi. 

— Niente! strigă el supărat. Assolutamente niente! 

Sfântă scoarță de copac! Din păcate, are perfectă dreptate. Nici 
mie nu-mi vine să cred ce văd. Rafturile sunt goale. 


Se pregătește o capcană... 


— Ce porcărie! Nu poate să fie adevărat! 

De ceva timp, Tom face ca trenul. Şi nu pot decât să-i dau 
dreptate. Nu se poate să fie așa! 

Fireşte că polițiștii nu ne-au mai crezut - adică nu i-au 
mai crezut pe copii - după ce s-au întors încurcați din debaraua 
de la subsol. Dimpotrivă. Au crezut că au vrut să-și râdă de ei 
făcându-i să vină până acolo degeaba. Ce prostie! 

Oricum, poliţiştii au plecat după aceea, nu înainte să ne 
avertizeze că poți fi şi dat în judecată pentru informaţii false. Şi 
n-a ajutat la nimic nici faptul că Balotelli le-a dat dreptate Kirei, 
lui Tom şi lui Pauli. Nici pe el nu l-au crezut. 

Acum suntem cu Balotelli în rulota lui, stând toți cu ochii în 
podea. În afară de Tom, care nu mai conteneşte cu vorbele de 
ocară. 

— Dar linişteşte-te odată, spune Kira oftând. Faptul că te 
plângi nu ne ajută cu nimic. Mai bine ne-am gândi la ce e de făcut 
acum... 


Nici măcar n-a apucat să-şi termine ideea, că se aude un 


140 


ciocănit foarte hotărât la uşa rulotei. Balotelli se ridică mor- 
măind, o deschide, după care se retrage iute, speriat. La ușă, 
nimeni altcineva decât babuşca, care cere să fie primită înăuntru 
cu o expresie amenințătoare pe faţă. 

— Ah, signora, se bâlbâie Balotelli. Buon giorno! Cum ve pot 
ajuta? 

Babuşca îl măsoară din cap până-n picioare, după care se uită 
peste umărul lui şi vede copiii. Copiii ei. În rulota unui străin. 
Nu mi-e greu să ghicesc ce-o să urmeze. Cât ai bate din palme, 
asupra Kirei se abate un potop de cuvinte furioase în vreme 
ce babușca îl împinge la o parte pe Balotelli și intră în locuința 
lui. 

Cunoașterea de limbi străine este foarte prețioasă în zilele 
noastre, dar câteodată aş vrea să nu înţeleg nici pic de rusă. Însă 
înţeleg, încă de când am făcut schimb de corpuri cu Kira. Şi 
tocmai de-aia sunt obligat s-o ascult acum pe babuşca dându-se 
în spectacol. 

— Aţi înnebunit complet? se plânge ea în limba ei maternă. 
Vă caut de ore întregi. Ce căutaţi aici? 

— Stăm în rulota domnului Balotelli și ţinem consiliu de 
război, spune Kira adevărul în rusă. 

— Dar v-am mai spus să nu vă duceți după fiecare om care vă 
iese în cale! Cine mai e şi Balotelli ăsta? 

— Este directorul circului. Şi nu ne-a ieşit în cale! Îl 
cunoaştem. 

— Un director de circ! Deci unul care stă tot timpul pe drum. 


Povestea asta e din ce în ce mai groasă. Ăştia sunt hoți cu toții! 

Până plecăm de aici o să vreţi cu toții să fiți artiști, în loc să 
mergeţi la şcoală. 

Kira îşi dă enervată ochii peste cap şi vrea să răspundă, dar 
Balotelli, care urmărise confuz discuţia, intervine dregându-și 
glasul. 

— Eh, ce vrea și doamna? 

— E bunica mea, îl lămureşte Kira. Şi spune că... se bucură 
să vă cunoască... 

— A, la nonna! strigă Balotelli uimit. La famiglia, tutto bene! 
Vă rog, doamnă, luaţi loc. Este o mare onoare să vă cunosc. 

În mare grabă, îndreaptă pernele de pe banchetă și bate cu 
palma în ele, invitând-o să ia loc. 

Babuşcăi nu-i mai rămâne decât să se aşeze. Se sprijină de 
banchetă, ridicând din sprâncene, fără să-l scape pe Balotelli din 
ochi. 

— Aşa! spune ea gâfâind. 

Şi încă o dată: 

— Așa! 

Dresorul se așază chiar lângă ea, de parcă femeia l-ar fi invitat 
acolo, şi o priveşte nerăbdător. Kira însă înţelege bine rugămintea 
bunicii şi începe să povestească din ce pricină şi cum se face că 
stăm toți înghesuiți în rulotă. Pe măsură ce nepoata vorbeşte, 
ochii babuşcăi se fac tot mai mari. 

— Aha! exclamă ea la sfârşit. Iar faceți pe detectivii? 

Copiii dau din cap plini de zel, şi Balotelli împreună cu ei. 

— Dar ăsta? întreabă babușca, fluturându-și arătătorul pe sub 
nasul lui Balotelli. Ce are ăsta de-a face cu hoţii? 

— Domnul Balotelli... începe Kira, dar directorul se bagă 
peste ea. 

— Giorgio! îi spune el femeii, umflându-şi pieptul şi 
trăgându-se puţin mai aproape de ea. Spuneţi-mi Giorgio, 
signora. Mereu la dispoziția dumneavoastră! 

Ce l-o fi apucat şi pe ăsta dintr-odată? Până şi Kira îl priveşte 
puţin nedumerită, dar reia firul povestirii: 

— Poliţia nu ne-a crezut când le-am spus c-am găsit as- 
cunzătoarea hoților, fiindcă răufăcătorii curățaseră deja locul 
până am ajuns noi acolo. lar domnul Balotelli vrea să ne ajute, 
fiindcă clovnul său, Charlie, este suspectat pe nedrept. 

— Chiar aşa! întăreşte dresorul. Bietul Charlie este om onest. 

— Aşa deci... spune babușca din nou şi-mi dau seama din 
felul în care îşi mişcă nasul că se îndoieşte c-ar putea să găsească 
un om onest printre circari. 

— Şi de aia eu ajut copii. Poate vrea şi doamna ajută? Este la 
famiglia, la urma urmei! 

— Da, te rugăm! spune şi Kira. Ne ajuţi? Noi nu mai ştim ce 
să facem... 

Babuşca nu stă mult pe gânduri, fiindcă Balotelli are dreptate: 
e vorba de familia ei, mai ales de nepoata ei. 

Încuviinţează, dând din cap cu un aer de superioritate şi îşi 
încrețeşte fruntea. 

— Se pune o întrebare! Hoţul are legătură cu femeia care a 
lovit pe profesor? 

— Nu ştim sigur, recunoaşte Tom. 


— Dar bănuim că aşa e, spune Pauli. 

— Poate că sunt o întreagă grupare. Şi toți poartă costume de 
circ. Cu toate furturile astea, nici nu s-ar putea altcumva. 

— Aha, eu ajut şi prindem pe doamna care l-a băgat pe bietul 
Werner în spital, se hotărăşte babuşca, bătând cu pumnul în masă 
atât de tare, încât se zgâlțâie rulota. 

— Ăă, cine e şi Werner ăsta? întreabă Balotelli timid. Este 
marito, bărbatul dumneavoastră? 

— Nu, nu, spune Kira râzând. Werner este prietenul mamei 
mele. 

— A, bene, molto bene! strigă Balotelli, bucurându-se poate 
prea tare. 

În timp ce eu mă gândesc care-o fi motivul bucuriei lui şi-mi 
dau seama că oamenii încă sunt un mister pentru mine, babuşca 
mai dă o dată cu pumnul în masă. 

— Avem nevoie de plan! 

— Aici ajunseserăm și noi cu discuţia, spune Kira. Dar până 
acum n-am avut nicio idee. 

— Este foarte simplu, e de părere babuşca. Stăm la pândă şi 
aşteptăm bărbatul cu zgârietură pe față. Şi când vine, hap, îl 
prindem! 

Balotelli nu mai poate sta locului de uimire. 

— Vai, ce plan, molto bene! La signora nu este doar bella, este 
şi intelligente! 

Babuşca acceptă complimentul cu un zâmbet grațios, dar Tom 
intervine. 

— Planul are o singură problemă. Hoţul ne cunoaşte acum pe 


toți şi poate chiar ne-a văzut umblând cu domnul Balotelli și cu 


144 


poliţiştii prin hotel. Dacă ne punem acum la pândă și ne 
descoperă, o să-şi ia tălpăşița. 

— E vero! Aşa e! recunoaşte Balotelli. Dar ne putem costuma 
cu toţii! Ca artişti de la circ. Şi hoțul n-o să ne recunoască. 

— Bate prea mult la ochi! respinge Pauli ideea. Nu putem să 
investigăm deghizați. Tocmai pentru că toată lumea crede că 
hoţii sunt circari. 

Balotelli dă din cap întristat, dar Kira pocnește dintr-odată 
din degete. 

— Ştiu! strigă ea. Hoţul îi cunoaşte pe toți, mai puţin pe unul. 

Şi spunând asta, își priveşte triumfătoare bunica. 

— Bunica, pe tine nu te cunoaşte. Şi tocmai de-aceea o să-l 
tragi într-o capcană. 

— Ah, inteligenţa se moşteneşte în la famiglia, spune Balotelli. 

— Capcană? Ce fel de capcană? 

— O să te amesteci în mulțime, cel mai bine prin zona 
trenurilor, unde se întâmplă multe şi unde hoţii dau mereu 
lovitura, îi explică Kira. Şi o să porți cu tine o poșşetă foarte la 
-modă. Una care să arate impresionant. Cred că ai una cu tine, 
nu? 

— Fireşte. 

— Şi te plimbi cu poşeta de colo colo, ca și cum ai aștepta pe 
cineva. După care te așezi pe o bancă, ca să-ți sufli nasul sau ceva. 
Şi poşeta o să pară pradă uşoară. Mai degrabă îngheaţă iadul 
decât să nu încerce hoțul ăla să ţi-o fure! 

— Şi apoi? întreabă babușca. Ce este când hoţii iau poșeta? 


Să-i prind? Şi ce este dacă hoțul este mai rapid? 

— Asta e o întrebare bună, spune Kira frustrată. 

— Putem să localizăm telefonul! propune Tom. Instalăm pe 
unul dintre telefoanele noastre o aplicaţie de localizare şi-l 
ascundem în poşetă. Și apoi putem să urmărim liniștiți încotro 
se duce hoţul cu geanta, fără să fim descoperiți de el. Îl urmărim 
de la distanță şi-apoi intrăm în acțiune. Sigur o să descoperim o 
nouă ascunzătoare pentru bunurile furate. 

Toţi vorbesc acum agitați unii peste alții și cred că în sfârșit 
avem un plan bun. Tom îşi scoate imediat mobilul şi începe să 
tasteze ca nebunul pe el, în timp ce Kira și Pauli privesc peste 
umărul lui. 

— Gata! strigă el după câteva minute. Şi o să vă trimit codul 
ca să vă puteţi loga şi să-mi urmăriți telefonul. O să încercăm 
chiar acum să vedem dacă merge. 

Kira şi Pauli stau acum cu nasul în telefoane şi ridică 
amândouă privirea simultan, cu un zâmbet pe față. Eu sar la 
babușca în poală, ca să văd și eu. Și într-adevăr, pe ecranul 
telefonului Kirei apare o hartă a parcului cu un punct roșu, 
pâlpâitor. 

— Vedeţi? Merge! spune Tom mândru. Punctul roșu e mobilul 
meu şi e situat chiar acolo unde e circul. 

— Haraşo, foarte bine! spune babuşca. Atunci merg să-mi 
schimb hainele şi să mă pregătesc pentru misiune. 

— Ar putea să dureze, se plânge Pauli. Ce facem între timp? 

— Merg să-l vizitez pe Werner în spital, zice Kira. E singur, 
sărmanul! 


Toată lumea se ridică. Dau să sar din poala bătrânei, dar îl 

simt pe Balotelli prinzându-mă de ceafă şi luându-mă în braţe. 
Cu un licăr în ochi, începe să-mi şoptească. 

— Ah, Bartolomeo, mio amico, ştii ce e binele. Să stai în poala 
doamnei, bene, bene. Dar acum gata, s-a terminat. Signora trebuie 
să se pregătească. 

Babușca îl priveşte uimită. 

— Motanul ăsta se numeşte Winston, spune ea poruncitoare. 
Şi nu Bartolomeo! 

Ah, sfântă pisicuţă, mă gândesc eu, s-a zis şi cu dubla mea 
identitate. Dar Balotelli face acum pe servitorul supus, apucă 
mâna femeii, îşi lipeşte buzele de ea și bate din călcâie. 

— Oricum doreşte frumoasa signora, la ordinul dumnea- 
voastră. Așadar, de-acum încolo pisicii acesteia îi va zice 


Winston. 


„Și capcana merge! 


— ...Dar de ce se fâțâie atâta? îmi şopteşte Bartolomeu drept 
în ureche. 

— Chiar aşa, de ce? chițăie Floyd. Atrage prea mult atenţia. 

De ceva timp, stăm toți trei într-un tufiş din fața roller 
coaster-ului şi ne uităm după babuşca, care umblă dintr-o parte 
în alta prin fața trenurilor, bălăngănindu-şi poșeta în toate 
direcțiile. Am hotărât că nu putem să o lăsăm singură în această 
misiune periculoasă. Cine ştie ce-ar putea să se întâmple. Pe 
Werner l-au şi lovit! Nu putem s-o lăsăm de capul ei. 

Până şi O'Nelly voia să vină. Însă a trebuit să-i spunem caprei 
ăleia încăpățânate că n-ar încăpea în tufiş, la cât de mare e. Eu şi 
Bartolomeu putem să trecem nevăzuţi, iar Floyd e atât de mic, 
că pe el oricum nu-l vede nimeni. 

Oricum, cei doi tovarăși ai mei au perfectă dreptate: nu poți 
să ieşi mai mult în evidență decât babușca. Se tot opreşte, se uită 
peste umăr de parcă ar fi urmărită, mijește ochii şi îi priveşte cu 
neîncredere pe toți oamenii care trec pe lângă ea. E o apariţie atât 


de ciudată, încât unii vizitatori ai parcului se uită la ea curioşi. 

Dár cum să o fac să înțeleagă că ar trebui să se poarte ceva 
mai normal? Miaun cu grijă în direcţia ei. Îi transmit imediat că 
e greșit ce face. Babușca reacționează imediat, pornește spre noi 
şi începe să vorbească cu tufișul. 

— Winston, ce vrei? Ce-ar trebui să fac? Sau poate ai văzut tu 

hoţ? 

Grozav, iată o doamnă care vorbeşte cu tufișul. Primii oameni 
care trec pe acolo rămân pe loc, arătând-o cu degetul şi șuşotind 
între ei. A dat greș mieunatul meu. 

Bartolomeu strică lucrurile şi mai rău. El şuieră la babușca, 
poate ca să-i spună să se întoarcă. În schimb, ea scoate un strigăt 
de surpriză. 

— Ce mai e și asta? strigă ea uimită. Doi Winston? Cum se poate? 

Tocmai când mă gândeam că totul e pierdut și că trebuie să 
punem capăt operaţiunii, iată că salvarea noastră își face apariția. 
Trebuie să mă uit de două ori ca să-l recunosc, fiindcă arată cu 
totul altfel decât de obicei. Dar nu încape îndoială că este chiar 
domnul director, îmbrăcat în haine de stradă, cu o cămaşă la 
modă şi blugi. Şi-a ras şi barbişonul. 

— Ah, la bella signora! spune el şi o trage uşor de cot, 
îndepărtând-o de tufiş. 

Luată prin surprindere de apariţia şi înfăţişarea lui, babuşca 
uită imediat că m-a văzut dublu. 

— Domnule Balotelli, ce faceţi aici? întreabă ea uluită. 

— Prea adorato, m-am gândit că este molto pericoloso, prea 
periculos să vă las aici singură şi să vă dăm așa pe tavă hoților. 


Aşa că am venit să stau cu dumneavoastră. 

Când îl aude spunând „pe tavă“, babuşca pufnește furioasă. 

— Nu s-a întâmplat nimic, spune ea. Aştept şi aştept. Dar nu 
e niciun hoţ cât vezi cu ochii. 

— Prea adorato, dacă vă pot spune... am văzut cum vă 
plimbaţi. Şi este, ăăă... un po, puţin ieşit din comun... 

— Cum adică? pufneşte babuşca din nou. 

— Ah, scusi, vreau să spun... că toți îşi întorc privirile după 
la bella signora fiindcă signora este atât de... bella, se bâlbâie 
Balotelli. 

Ei, domnului director i-a trecut glonţul pe la ureche, dar s-a 
salvat la timp. Şi lui i s-a părut că felul în care se plimbă babușca 
prin faţa trenurilor nu trece tocmai neobservat. Îl privesc pe 
Bartolomeu, care s-a ascuns undeva în spatele tufişului ca să nu 
fie văzut de deschizătorul său de conserve. 

— Nu ştiam că şi oamenii pot să-şi schimbe blana, miaun eu 
spre el. Şi încă atât de repede! 

— Ce vrei să spui? mă întreabă Bartolomeu. 

— N-ai observat? Balotelli nu mai are barbă. 

Bartolomeu începe să rânjească. 

— Dar barba aia nu e adevărată. Și-o lipeşte doar pentru 
spectacol. Ca să arate ca un director de circ adevărat. 

Sunt uimit. Ce nu le poate da prin cap oamenilor! Blană falsă! 
Între timp, Balotelli a aşezat-o pe babuşca pe o bancă de lângă 
tufișul nostru şi-i explică, cu multe „ăăă -uri şi bella signora, că i 
s-ar părea mai inteligent dacă ar sta împreună pe bancă şi s-ar 
preface că sunt un cuplu. Fiindcă așa babuşca şi-ar putea lăsa 


poşeta lângă ea, iar poşeta ar fi o pradă mai uşoară pentru hoți. 

— Ce puşlama! șopteşte Bartolomeu. Aşa, prinde două muşte 
dintr-o singură lovitură... 

Floyd chicoteșşte şi el, numai eu nu înţeleg nimic. 

— Păi aşa atrage hoţii, îmi explică geamănul meu, de parcă 
mi-ar fi văzut privirea nedumerită. Și, în acelaşi timp, poate să 
flirteze cu babuşca voastră, pe care e clar c-a pus ochii. 

A, deci aşa! Bine, mi-aş fi putut da seama şi singur. Am ajuns 
să cunosc destul de bine felul în care-şi fac oamenii curte. Numai 
că nu mă gândisem că un bărbat ar putea fi interesat de babuşca 
noastră. 

Iar Balotelli sigur e interesat de ea, fiindcă a pornit deja la atac. 
Se apropie mai mult de ea şi-şi pune chiar şi braţul pe după 
umerii ei. Îi șopteşte ceva la ureche, iar ea începe să chicotească 
stânjenită, pentru ca într-un final să dea drumul poşetei şi să o 
aşeze lângă ea pe bancă. Planul merge! 

Cei doi își şoptesc și gânguresc ca apucaţii. Mi se pare că sunt 
o pereche convingătoare. Şi nu doar mie mi se pare: 

— Uite! îmi șopteşte deodată Floyd, entuziasmat. 

Mă uit în direcţia în care arată şi văd o femeie în costum de 
acrobat cum îşi face loc prin mulţime. Îi vede pe Balotelli şi pe 
babușca pe bancă, care stau în continuare nas în nas. Și pune 
ochii pe poşeta cea arătoasă. Uşor, femeia se apropie tot mai mult 
de cei doi şi se opreşte, așteptând. Apoi totul se întâmplă 
fulgerător. Se strecoară pe lângă bancă, înhaţă poşeta şi se face 
nevăzută în mulțime. 

Babușşca și Balotelli sunt atât de adânciţi în discuţia lor, că nici 


n-au văzut ce s-a întâmplat. Ce detectivi atenţi sunt și ăştia doi! 

Miaun cu putere, ca să le atrag celor doi atenția asupra hoțului. 
Babușca se sperie, se uită în jur şi observă că nu mai are poşetă. 
Vrea să alerge după hoț, țipând de supărare, dar Balotelli o ţine 
pe loc. 

— Şşşt, face el. Planul nostru a funcţionat perfetto! Acum nu 


trebuie decât să ne uităm la mobil ca să ştim unde se ascunde 


rir 


Înainte să putem afla însă unde se ascunde hoțul, eu şi 
Bartolomeu intrăm în încurcătură. Cu toată agitația de peste zi, 
am uitat să ne despărțim. În loc de asta, am mers umăr la umăr 
spre circ, ca să-i aşteptăm acolo pe copii, pe care babuşca i-a 
sunat imediat să-i anunţe despre furt. Din păcate, Balotelli ne-a 
văzut. Ne-am deconspirat. 

Stătea în faţa rulotei şi ne privea uluit. 

— Bartolomeo? Cum se face că este de două ori? Un miracolo, 
e o minune. Credeam că văd dublu. Dar n-am nevoie de ochelari. 
Ochii mei văd bine. Cum e posibil? 

Deschide ușa rulotei şi ne îndeamnă să intrăm, dând din 
mâini. După care intră şi el și se așază pe banca din fața mesei 
mici, privindu-ne cu mult interes. 

— Due gatti neri... două pisici negre. 

Se uită când la mine, când la Bartolomeu. Pare să fi căzut pe 
gânduri. 

— Poate că nu e o idee chiar aşa de rea pentru circ, no? 
Trebuie să facem o probă, no? Sau, dă el să spună, dar se opreşte 
şi se scarpină în cap. Sau voi aţi făcut deja proba și n-a văzut 
directorul Balotelli? Bartolomeo, câine ce eşti, nu cumva m-ai 
păcălit? Tot timpul ai făcut pauză şi ai trimis altă pisică? 

Dar înainte să apuce el să-şi ducă ideea la capăt, copiii dau 
buzna în rulotă. 

— O, Bartolomeu şi Winston! spune Kira fericită când dă cu 
ochii de mine şi de tovarășul meu. 

— Cunoşti pisica asta? întreabă directorul încurcat. 

— Şi eu o ştiu, se bagă şi babuşca în conversaţie. Ţi-am spus 
deja. Este Winston Churchill, pisica profesorului Werner. 

— Dar ce caută pisica asta în circul meu? vrea Balotelli să 
ştie. 

— Să vedeți, începe Kira să explice. Ce cred că s-a întâmplat 
e că la unul dintre numere, Bartolomeu al dumneavoastră și-a 
rănit laba. Iar Winston al nostru cred că i-a luat locul, tocmai 
fiindcă cei doi seamănă atât de bine. 

— Fără să mă întrebe pe mine! Sfrontatezza, obrăznicie! Putea 
să iasă un dezastru! Pisici complet neantrenate, la mine-n circ! 
Eu sono profesionist! Puteam să pierd reputaţia mea! strigă el 
supărat, deşi după cum îi licăresc ochii, îmi dau seama că mai 
degrabă joacă teatru. 

De fapt, pare să-i placă ideea că două pisici s-au plimbat prin 
circul lui în ultimul timp. Şi apropo: Pe cine numeşte el pisică 
neantrenată? Asta da obrăznicie! 


— Dar a mers ca pe roate. Winston s-a descurcat foarte bine 

şi nimeni n-a băgat de seamă schimbarea de roluri, spune 
babușca, zâmbindu-i dulce directorului. 

— Si, si, spune și el râzând. A mers. Molto bene chiar. Trebuie 
să recunosc. 

Se întoarce spre pisica lui zburătoare. 

— Vorbim noi mai târziu, între patru ochi. Între şase ochi, 
adaugă el, mutându-și privirea spre mine. Vreau să vă fac o ofertă 
pe care n-o puteți refuza. 

— Bine, puteți rezolva treaba asta mai târziu, spune Kira. 
Acum trebuie să vedem unde s-a dus hoţul cu poşeta noastră. 

Toţi se strâng nerăbdători în jurul ei şi se uită la telefon. 

— Uite! Punctul roşu clipeşte! Ăsta e telefonul meu! zice Tom. 

— Dar este impossibile! Imposibil. Punctul clipeşte chiar aici, 
în circul meu. 

— Hmm, spune Kira gânditoare. Dar locul ăsta e destul de 
mare. Vă dați seama unde e exact? 

— Si, si, certo. E în anexa mare în care ne ţinem costumele. E 
chiar la marginea circului. 

— Înseamnă că trebuie să mergem să inspectăm atent anexa 
asta, spune Tom, cu gândul de a pleca într-acolo imediat. 

Dar Pauli îl ţine pe loc. 

— Trebuie să facem în așa fel încât să nu atragem atenţia, îi 
şopteşte ea. Ca nu cumva hoţul să ne scape iar printre degete. 

Așa se face că ne ducem până acolo pe furiș. Ca indienii. Mai 
exact: ca un întreg trib indian. Fiindcă acum O'Nelly, Pat şi 
Patașon, Romeo şi Julieta, care aşteptau în fața rulotei, ni s-au 


alăturat şi ei. 

— Hei, ce faceţi aici? îi apostrofez eu, șuierând. Cum aţi ieșit 
singuri din cușcă? Dacă vă vede Balotelli, o să facă scandal și 
n-avem nevoie de asta acum. 

— Nu te îngrijora, behăie O'Nelly. E prea îndrăgostit ca să facă 
scandal. 

Aşa că trupa se strecoară de la rulotă la rulotă şi din copac în 
copac, până când ajungem la marginea circului, în fața unei case 
de lemn. Rămânem locului, ne ţinem respiraţia și ciulim urechile. 
Dinăuntru nu se aude nimic, în afară de un mic fojgăit. 

Balotelli face cu multă hotărâre un pas în față și deschide uşa 
adăpostului. Şi chiar acolo o vedem pe hoaţa de mai devreme, în 
faţa unui raft şi ținând în mâini poşeta babușcăi. Țipă speriată 
când ne vede şi-şi lasă prada să-i cadă pe jos. 

— Tu l-ai lovit pe Werner! se răstește la ea babușca, după care 
se repede la hoaţă cu un urlet ca de animal. 


O poveste urâtă. 


Si un plan bun 


— Nu voiam s-o fac! Chiar nu! Trebuie să 
mă credeţi! 

Femeia-şarpe stă dărâmată în fața noastră, într-un colţ 
al rulotei lui Balotelli, plângând amarnic. Și nu pentru că babuşca 
şi-a înfipt mâinile în părul ei mai devreme. Nu, înainte ca femeile 
să înceapă să se lovească, Balotelli s-a băgat ca un gentleman 
între ele, împiedicându-le să se bată. Aşa că nu ne-am ales decât 
cu o lungă prelegere din partea babuşcăi, la sfârşitul căreia 
femeia-șarpe a pornit mohorâtă în urma noastră şi a intrat în 
rulotă. 

Însă ne-a spus apoi o poveste atât de bizară, că toate animalele 
au rămas la sfârşit cu gura căscată şi chiar şi Balotelli, babuşca şi 
copiii au sfârşit prin a da din cap. Dar s-o luăm cu începutul. 

— La început, Ralf a fost foarte bun cu mine. L-am cunoscut 
într-o vreme în care eram pur și simplu disperată: fostul meu 
prieten m-a lăsat singură cu cei trei copii ai noştri, tocmai îmi 
pierdusem locul de muncă şi nici nu puteam plăti chiria. De la 


oficiul forței de muncă nu mai aveam nicio speranță - la urma 

urmei, cine mai angajează o mamă singură? L-am cunoscut pe 
Ralf în cantina oficiului. Din întâmplare, sau aşa credeam la 
început. Era foarte prietenos şi plin de înțelegere. Dar între timp 
mi-am dat seama că el stătea acolo ca să caute victime. 

Sfântă sardină în ulei! Sunt confuz! Ce legătură are cantina de 
la oficiul forței de muncă cu furturile din parc? Și ce este, în 
primul rând, un oficiu al forței de muncă? Mă uit atent în jur. 
Sunt singurul care nu înțelege ce vrea femeia asta să zică? 

O'Nelly arată de parcă ar fi înţeles totul. Miau! Să fie cumva 
mai deşteaptă capra decât mine? Exclus! Poate că bătrâna capră 
se preface doar ca să mă calce pe nervi. 

— Hei, behăie ea spre mine, lucruri din astea chiar se în- 
tâmplă. Bănuiesc deja cum o să continue povestea: întâi Ralf ăsta 
face pe înţelegătorul şi apoi o pune să fure. 

Eu fac ochii cât cepele şi mă holbez la O'Nelly. E clar că știe 
ce-o să spună femeia. Dar cum se poate aşa ceva? O capră să ştie 
mai multe despre bipezi decât o pisică de casă onorabilă ca 
subsemnatul? Mă întreb dacă n-ar trebui cumva s-o întreb pe 
O'Nelly cum de ştie, dar apoi mă răzgândesc, fiindcă nu vreau 
să-i arăt că n-am habar. Mai bine mă prefac că deja ştiu despre 
ce e vorba. 

— Da, da, oficiul forței de muncă, mormăi eu important. 

— Oficiul forţei de muncă? întreabă Bartolomeu, venind mai 
aproape. Ce mai e și asta? Tocmai ce mă întrebam. Vrei să-mi 
explici? 

Pe copacul meu de ascuţit ghearele, în ce fundătură m-am mai 
băgat şi eu! 

— Ah, oficiul forţei de muncă. Äää... deci, e un soi de... acolo 
merge lumea... de fapt, e... mă bâlbâi eu. 

La naiba! Mai bine fug de aici! 

— Winston! se răsteşte Kira la mine. De ce eşti aşa agitat? 
Termină cu mieunatul şi lasă femeia să-şi spună povestea. 

Pfiu, nimic n-aş vrea mai mult. Amuţesc imediat. Femeia îi 
zâmbește recunoscător Kirei şi reia firul povestirii. 

— De atunci m-am mai întâlnit din când în când cu el. Mi-a 
împrumutat bani, de care aveam mare nevoie. Şi mi-a făcut rost 
de un loc de muncă în echipa lui de curăţenie. Dar că era echipa 
LUI am observat numai după aceea. La început el spunea că e 
doar un angajat acolo, nu şeful. 

Tom intervine în conversaţie. 

— Bine, înţeleg că asta e povestea dumneavoastră, doamnă...? 

— Dierig. Numele meu e Sandra Dierig. 

— Înţeleg povestea, doamnă Dierig. Dar ce are asta de-a face 
cu furturile din parc? Aveaţi o slujbă, de ce trebuia să mai şi jefuiți 
lumea? 

Sandra Dierig trage adânc aer în piept şi încă o lacrimă i se 
prelinge pe obraz. 

— La un moment dat, Ralf a venit la mine şi mi-a zis că vrea 
înapoi banii pe care mi-i dăduse. Dar fireşte că nu puteam să-i 
returnez aşa de repede. El a început să mă preseze. Ba chiar m-a 
amenințat și mi-a spus că are prieteni care ar şti cum să scoată 
banii de la mine. Mi-era teamă pentru mine şi pentru copii. 

— Ce nemernic! strigă babușşca furioasă. Ralf ăsta e om rău. 


Se face că ţi-e prieten şi-apoi face chestia asta. De ce face așa? 

Bate cu palma în masa care stă în mijlocul rulotei şi chiar și 
O'Nelly behăie supărată. Eu, în schimb, înțeleg în sfârşit încotro 
se îndreaptă povestea: Ralf, şeful bandei, şi-a obligat tovarășii să 
fure. Sfântă sardină în ulei, ce manipulare! 

Doamna Dierig izbucnește iar în lacrimi, iar babuşca îi întinde 
compătimitoare o batistă. Femeia își suflă zgomotos nasul. 

— Am fost atât de proastă! În orice caz, Ralf mi-a zis că ştie o 
modalitate prin care pot să-i dau banii înapoi. Și-apoi mi-a 
povestit de chestia asta cu parcurile de distracţii. Şi că e o ocazie 
bună şi că m-ar scăpa de probleme dacă vreau să-l ajut. 

— O ocazie bună în parcuri? întreabă Balotelli. Parcuri, adică 
în mai multe parcuri? 

Dierig dă din cap în semn că da. 

— Da, chiar aşa e: Ralf are un adevărat imperiu al firmelor de 
curăţenie, care lucrează în cel puţin patru parcuri de distracţii. 
De obicei nu facem decât curăţenie. Dar unii dintre noi au şi 
însărcinarea să-i jefuiască pe vizitatori. Toţi sunt prostovani, ca 
mine. Timo, clovnul, pe care l-a zgâriat pisica, a trăit un an pe 

- străzi. Credea că Ralf vrea doar să-l ajute. La fel şi Olli. El nu ştie 
să scrie şi să citească, Ralf l-a întâlnit tot în cantina oficiului forței 
de muncă. Are un ochi bun pentru oameni care pot să-i cadă în 
capcană. 

— E incredibil, e pur şi simplu incredibil! strigă Pauli. Dar 
cum se face că până acum nu v-a recunoscut nimeni din 
personalul parcului? Trebuia să-şi fi dat seama cineva într-un 
sfârșit că în spatele furturilor se ascunde o adevărată bandă de 
hoți. 

— Mda, păi asta e tactica lui Ralf. Înainte ca vreunul dintre 
hoți să fie prins şi arestat, îi schimbă şi-i mută într-un alt parc. 
Aşa poate să fie sigur că niciunul dintre noi nu va fi recunoscut. 
Ne schimbăm prea repede şi prea des pentru aşa ceva. Nimeni 
nu lucrează în acelaşi parc mai mult de câteva zile la rând. În plus, 
mai are şi cinci costume separate pentru fiecare dintre noi. 
Săptămâna asta purtăm costume de circ, dar săptămâna trecută 
am fost pirați sau indieni, mereu ca cei care dau spectacole în 
parc. Aşa că vizitatorilor şi angajaţilor parcului le e foarte greu 
să ne identifice. i 

Kira sare în picioare. 

— 'Trebuie să le povestim chestia asta poliţiştilor. Neîntârziat! 
Ei cred că am inventat totul ca să-l protejăm pe Charlie! Dar 
acum avem şi dovada! 

— Nu! 

Sandra Dierig dă cu putere din cap. 

— N-are sens, tu nu-l cunoşti pe Ralf. O să nege tot şi la sfârşit 
eu o s-o păţesc, nu el. El o să-şi facă apariţia în costumul lui şi o 
să mă arate cu degetul. Iar lui Timo şi lui Olli le e prea teamă ca 
să spună ceva împotriva lui. 

— Bine, poate că aveţi dreptate, spune Kira gânditoare. 
Trebuie să-l prindem cumva pe Ralf în flagrant. 

Exact! Trebuie să-l prindem pe nemernic cu amândouă 
mâinile în punga cu bani. Dar cum anume facem asta? Dacă 
Ralf nu-şi murdăreşte singur mâinile, o să fie greu. Pe de altă 
parte, individul ăsta tot trebuie să facă în aşa fel încât să obțină 


prada din furturi, ca să merite tot efortul. Ăla e momentul în 

care trebuie să-l prindem și sigur o să poată fi acuzat atunci. 

Mă trag mai aproape de O'Nelly și-i şoptesc la ureche. 

— Sunt curios cu ce plan o să vină bipezii. Eu am deja o idee: 
îl atragem pe Ralf într-o capcană atunci când vrea să pună mâna 
pe ce-au furat cei din echipa de curăţenie. În beciul hotelului, 
oamenii lui au o ascunzătoare, am văzut-o cu ochii mei. Sunt 
sigur că Ralf însuși coboară acolo ca să ia prada. Şi când o s-o 
facă din nou, atacăm! 

O'Nelly lasă capul într-o parte şi mă măsoară din priviri. 

— Dar ascunzătoarea nu mai există! 

— Da, şi? Cu siguranţă există alta. Nu trebuie decât s-o găsim. 

Capra behăie. 

— Sigur, pare simplu, domnule super-pisoi. 

Ptiu, dacă nu vrei să mă crezi, atunci nu mă crede, capră 
proastă. 

— Aşadar, continuă Kira lent și cu prudenţă, trebuie să facem 
aşa: oamenii lui Ralf sigur păstrează pe undeva prada pentru Ralf. 
Nu-i aşa, doamnă Dierig? 

Femeia încuviinţează. 

— Da, până acum au ţinut-o într-o cameră din subsolul 
hotelului. Acolo unde sunt ţinute şi produsele de curăţenie. Dar 
după ce Timo a intrat în panică şi a încercat să vă încuie acolo, a 
trebuit să schimbăm ascunzătoarea. Ralf are de gând să ne spună 
astăzi unde să aducem prada data viitoare. Şi o s-o ia de-acolo. 

— Vedeţi? 

Kira bate din palme. 


— Şi când Ralf o să-i spună doamnei Dierig unde trebuie 

adusă prada, ne punem imediat la pândă. Când apare şi dă să ia 
lucrurile, îl înhățăm. Atunci n-o să mai poată minţi! Îl ducem la 
poliție şi împreună cu mărturia dumneavoastră, doamnă Dierig, 
cazul o să se rezolve și clovnul Charlie va putea să răsufle ușurat. 

Îi dau lui O'Nelly un ghiont. 

— Aveai perfectă dreptate, capră bătrână! 

Ea mă priveşte mirată. 

— Cum? Cu ce? 

— Cu felul în care ai apreciat persoana mea. Sunt domnul 


a 


Super-pisoi! 


O nouă stea în arena circului 


— Ura! Acușica îl prindem pe nemernic! 


Balotelli vine foarte binedispus la cuşca din spatele cortului 
de circ, unde noi animalele tocmai luăm o mică gustare înainte 
de următorul spectacol. Acum, că ştie că am participat de mai 
multe ori la spectacol, i-a convins pe copii să mă lase să fac un 
număr împreună cu Bartolomeu. Ce să mai, o ofertă pe care n-aş 
fi putut s-o refuz. Eu n-am fost nici măcar întrebat! În schimb, a 
întrebat-o pe Kira. Nu sunt așa de sigur că e o idee grozavă, dar 
Kira, Tom şi Pauli au fost uimiţi şi au fost imediat de acord să 
facem o probă. Poate că aveau chef să se distreze puțin în felul 
ăsta înainte să pornim iar la vânătoare de hoți. Nu pare să-i 
îngrijoreze că trebuie să sar printr-un cerc în flăcări. Tocmai ce 
ne-au dat de mâncare şi acum sunt ocupați să curețe instru- 
mentele pentru spectacol: micul suport şi balansoarul pentru 
O'Nelly. Aşază recuzitele într-o cutie şi se întorc curioşi spre 
Balotelli. 

Chiar și Pat și Pataşon s-au strâns lângă el şi sar în jurul lui. 


— ÎI prindem în curând? 

— Serios? 

— Cum? Unde? strigă ei agitați, fără ca Balotelli să-i poată 
înţelege, fireşte. 

Dar nu e nevoie, fiindcă oricum avea de gând să ne po- 
vestească. 

— Ralf ăsta a sunat-o pe Sandra. Știu acum unde e noua 
ascunzătoare. 

Face o pauză misterioasă. Pat și Patașon încep să sară și mai 
entuziasmați pe lângă el. Ce câini idioţi! Cum poți fi atât de 
agitat? Eu, dimpotrivă, sunt calmul în persoană. 

Balotelli întârzie cu informaţiile, pare să se gândească dacă ar 
trebui să ne spună ce i-a zis Sandra despre ascunzătoare. Bine, şi 
asta tot o idioțenie mi se pare. Spune odată! Cum încă nu zice 
nimic, îmi părăsesc castronul cu mâncare, mă strecor până la 
Balotelli și îl cercetez cu privirea. Îşi drege glasul. 

— Aşadar, amici e animali, prieteni şi animale, ascunzătoarea 
e în tunelul ororilor. 

— Super! strigă Kira. Să mergem acolo imediat! 

Balotelli însă face un semn cu mâna ca s-o liniștească. 

— Uşor, uşor! Sandra spune că ei vor duce prada acolo toată 
ziua. Şi Ralf ăsta o va lua abia mai pe seară, când nu mai sunt 
vizitatori în Luna-Park. 

— OK, spun toţii copiii laolaltă. 

— Înseamnă că diseară trebuie să ne așezăm la pândă după 
ce pleacă toţi turiștii, propune Pauli. Poate că Ralfo să vină după 
căderea întunericului. Ne ascundem în tunelul ororilor și pac, îl 


prindem în capcană! 

Sfântă sardină! Chiar trebuie să ne ascundem în tunelul ăla 
atât de înspăimântător? Şi pe întuneric, pe deasupra? Sunt o 
pisică fără frică, fireşte, dar mi se încrețesc mustăţile numai 
gândindu-mă. 

— Există o singură problemă cu seara asta, spune Balotelli. 
Avem spectacol la hotel. Şi după aceea s-ar putea să fie prea 
târziu. 

Exact. Spectacolul de la hotel. Înseamnă că, din păcate, n-o să 
putem sta la pândă în tunel. Păcat, dar n-avem ce face. 

— Nu, spune Kira, dând din cap. Nu e o problemă. E destulă 
lume: Tom, Pauli şi eu. Babușca ne va ajuta şi ea mai mult ca 
sigur. În plus, avem cu noi şi cea mai curajoasă pisică din lume: 
pe Winston al meu! E floare la ureche pentru el, o să vedeți, 
domnule Balotelli. Îl prindem pe nemernic! 

Miaumiauvaimie! Se pare că până la urmă tot trebuie să merg 
în tunelul ororilor. Nu pot să mă fofilez. La urma urmei, nu vreau 
s-o dezamăgesc pe Kira și oricum sunt pisica potrivită pentru 
treaba asta. Vai de hoțul care se pune cu mine! Este datoria mea 
morală să merg în tunelul ororilor, aşadar! 

— Bine, Kira. Așa facem. Voi păziți tunelul şi dacă nu aţi prins 
hoţul până terminăm noi, atunci venim și noi. Dar cu babușca 
voastră sigur o să reuşiți — este o femeie de nota zece! 

Vorbeai de lup. Chiar atunci apare și babușca de după cortul 
circului. E clar că a auzit complimentul lui Balotelli, fiindcă mi 
se pare că e mai roșie în obraji decât de obicei. La bipezi, ăsta e 
semn că un lucru li se pare neplăcut, dar într-un mod cât se poate 


de plăcut. 

— Salut! ne zice ea tuturor. Mai aveți noutăți de la biata Sandra? 

— Da! strigă copiii şi Balotelli la unison, după care Balotelli îi 
spune de planul nostru. 

Babuşca dă mereu din cap. 

— Păcat! exclamă ea. Eu voiam în seara asta să văd spectacolul 
vostru și să vă admir iscusința. 

— Dar, doamna mea, spune Balotelli foarte formal, ar fi o 
mare onoare şi bucurie pentru mine să vă invit astăzi într-o lojă 
a circului meu. 

Babușca se înroșește şi mai tare şi refuză stânjenită. 

— Ah, nu vă deranjaţi! Mă aşez oriunde ar fi. E totul bine. 

— Ma no! În niciun caz! Veniţi la cort în jumătate de oră şi 
totul o să fie pregătit! 

Babușca se uită contrariată la el. Adică? Ce vrea să spună cu 
asta? Totul e gata. Copiii au curăţat recuzitele şi le-au pus în cutie 
şi s-au făcut repetiţii pentru toate numerele - mai puţin pentru 
numărul în care eu şi Bartolomeu trebuie să facem un salt dublu, 
ăla încă ar putea să nu ne iasă. Oricum, nu știu ce-am mai putea 
să pregătim. 

Dar poate că Balotelli vrea să facă pe importantul în fața 
babuşcăi. Bărbaţii şi femeile se dau întotdeauna mari în felul ăsta 
când își fac curte. E exact așa cum spuneau Bartolomeu și Floyd, 
şi anume că Balotelli vrea să-i facă o impresie bună babușcăi 
fiindcă o place. În fine, să facă ce vrea. Eu deocamdată trebuie să 
mă concentrez asupra saltului meu dublu şi apoi să mă duc să-l 
prind pe hoț. Cu asta, îmi voi fi îndeplinit toate îndatoririle pe 
ziua de azi. 

Incredibil! Babuşca n-o să poată să vadă nimic din spectacol, 
fiindcă pe masa din loja în care s-a aşezat se află un tufiș uriaș. 
Sau cel puţin aşa se vede de aici, de sub cupola circului. Ce 
înseamnă asta? De ce i-a pus Balotelli sărmanei bunicuţe tufăria 
aia sub nas? Lângă tufiș pare să fie o sticlă. Trebuie să pună apă 
la plante sau ceva? 

Mă urc mai sus pe frânghia coşulețului, ca să pot vedea 
mai bine. Poate că babușca e supărată că Balotelli o foloseşte 
dintr-odată pe post de grădinar, în loc s-o lase să vadă spectacolul 
în liniște. Poate c-o să-i facă o scenă uriașă. N-aş vrea să pierd 
aşa ceva. 

— Hei, Winston, strigă Bartolomeu la mine, ce faci acolo? 
Rămâi la locul tău. Doar nu vrei să strici tot numărul încă 
dinainte să înceapă! 

— Prostii, şuier eu. Mai e până începe. Vreau să văd ce are 
babuşca pe masă. E clar că Balotelli nu vrea ca ea să ne vadă, altfel 
de ce ar fi pus boschetul ăla în fața ei? 

— Ce boschet? 

Bartolomeu se apropie de mine, înaintând pe frânghie, care 
începe să se legene periculos. 

— Acolo jos. Uită-te şi tu! 

Merg spre centrul cupolei şi mă holbez la masă. Din păcate, e 


întuneric acolo şi nu prea poţi să vezi ce e pe masă. 

— Dar nu e boschet, şopteşte Bartolomeu. Pare să fie... Stai 
puţin... Trebuie să mai văd o dată. 

Mai înaintează o jumătate de metru spre mine. Acum suntem 
amândoi la fel de departe de locurile în care e prinsă funia la 
marginile cupolei cortului. Funia începe să legene puternic. Mi 
se face puţin rău. De obicei, la numărul ăsta stau pe podea până 
când începe. Dar cum de data asta eu și Bartolomeu trebuie să 
sărim în același timp şi din ditecţii opuse prin cercurile în flăcări, 
Balotelli a întins o frânghie care trece direct pe sub cercuri. În 
felul ăsta, s-a asigurat că eu şi Bartolomew o să stăm față în faţă 
când ne pregătim de salt. Teoretic, e o idee grozavă, dar practic — 
după cum se vede -, sfoara se cam leagănă când mergem 
amândoi pe ea. E foarte nesigură! 

Bartolomeu se prinde cu toată puterea de sfoară. 

— Colega, numărul ăsta e prea periculos. Hai să nu mai stăm 
cu ochii la tufișul de pe masă, ci să încercăm să facem un număr 
decent şi demn. 

Are dreptate! Pas cu pas, mă retrag ușor spre partea mea. 
Toate reflectoarele din circ se aprind. Tresar fără să mai pot vedea 
nimic şi-mi pierd echilibrul. Disperat, dau din coadă şi încerc 
să-mi regăsesc echilibrul, dar degeaba! Nu mă mai pot ţine şi cad. 
Nemaitrebuind să-mi susțină greutatea, sfoara țâșneşte un metru 
în sus şi văd cu colţul ochiului, în timp ce cad, că şi Bartolomeu 
pierde controlul și se prăvăleşte după mine. 

O sutime de secundă mai târziu, aterizez chiar pe masa 
babușcăi. Chiar în boschetul care mi-a oprit căderea, dar care 
este totuși prea pişcător. Au! Bartolomeu cade și el aproape la fel, 


168 


dar aterizează în poala babuşcăi, care sare în sus urlând şi-l 
trânteşte pe confratele meu la podea. Ah, sfântă sardină în ulei! 
Ce dezastru! 

În acelaşi moment, reflectoarele se aprind deasupra noastră, 
de unde vine zgomotul şi îmbracă întreaga scenă într-o lumină 
orbitoare. Babușca rămâne cu răsuflarea tăiată, pare să se întrebe 
ce să facă, după care face cu mâna publicului, ne înhaţă pe mine 
şi pe Bartolomeu și ne ţine strâns sub braţ pe fiecare. Se înclină 
elegant în faţa spectatorilor, ne dă drumul amândurora şi mai 
face o dată cu mâna spre public. Balotelli şi-a făcut între timp şi 
el apariţia şi arată, cu gesturi largi, spre noi trei.. 

— Doamnelor şi domnilor, ladies and gentlemen, mesdames et 
messieurs, bine aţi venit la circul Balotelli; aţi văzut deja începutul 
fulminant al spectacolului nostru completamente nuovo. Incredi- 
bila, unica şi minunata signora babuşca cu cele două pisici zbură- 
toare ale ei, Bartolomeu şi Winston. Aplauze, aplauze, aplauze! 

Şi cum într-adevăr izbucnesc niște aplauze răsunătoare, 
Balotelli se înclină şi ridică ceva de pe podea, pentru a i-l da 
babușcăi. Este tufișul în care tocmai aterizasem şi pe care îl 
trântisem de pe masă: un buchet mare de trandafiri minunaţi, cu 
codițe lungi, deşi între timp ceva mai turtiți. Balotelli i-l întinde 
babușcăi şi-i șoptește: 

— Sunteţi o femeie incredibilă. Mille, mille grazie! Mii de 
mulțumiri. 

Ce pisică proastă mai sunt şi eu! Balotelli i-a pus babușcăi pe 
masă un buchet frumos de trandafiri, iar idiotul de mine le-am 


făcut praf, fiindcă sunt prea curios. 

Babușca s-a aşezat iar la masă. Balotelli s-a întins spre mine 
şi Bartolomeu şi ne mângâie de formă pe cap. În realitate, vrea 
să ne şoptească sau, mai bine zis, să-mi şoptească mie: 

— Winston, idiotule! Tu şi stupido Bartolomeo îmi distrugeți 
spectacolul. Spectacolul MEU! Cretino! Există o singură moda- 
litate prin care poţi să răscumperi ce-ai făcut: să prinzi în seara 


asta hoţul! Altfel... altfel... o să vezi tu ce te aşteaptă. Basta! 


King Kong și compania 


Cu privirea în pământ, mă strecor pe lângă 
ceva care de aproape seamănă cu, MIAU!, un schelet. 
Miau şi văleleu! Şi-n față ce e? Ce e asta? Pare să fie un bărbat 
care-şi ţine propriul cap în mână, atârnând de un smoc de păr. 
Scârbos! Tunelul ăsta al ororilor chiar e un loc înspăimântător şi 
cel mai mult aș vrea s-o şterg de-aici. 

— Winston, e totul în regulă? mă întreabă în şoaptă Kira, care 
vine după mine prin camera ororilor. 

Aș vrea să pot da din cap curajos, dar nu sunt în stare decât 

- de un tors timid. 

Îşi întinde mâna spre mine şi mă mângâie. 

— Nu-ţi face griji. Sunt doar păpuși. Nu-ţi pot face nimic. 
Căutăm o ascunzătoare bună, ca apoi să-l prindem pe regele ăsta 
al hoţilor cu mâna în borcanul cu miere. Drept răsplată, o să 
primeşti o porţie în plus de pateu de pasăre, da? 

Hmm, fireşte că sună grozav. Bag de seamă că am deja o 
foame de lup. Nici nu-i de mirare, fiindcă după ce-am dat greş 
pe scenă, Balotelli s-a zgârcit cu mâncarea. 


Babușca apare și ea lângă noi. 

— Şșşt, faceţi linişte. Dacă ne aude Ralf ăsta, ne-am obosit 
degeaba. Ajungem imediat la ascunzătoare. L-am și zărit pe 
King Kong. 

N-am habar ce sau cine este King Kong ăsta, dar Sandra i-a 
spus lui Balotelli că hoţii îşi vor ascunde prada acolo. Mai avem 
puțin şi-ajungem la destinație. O aud pe Pauli chicotind în spatele 
meu. 

— Uite, zici că e adevărat! spune ea. 

Înainte să-mi pot da seama exact ce-i amtıză atât, dăm colţul 
şi ne pomenim brusc în fața unei maimuțe uriașe, care-şi arată 
dinții. Sfântă litieră, până aici mi-a fost! Şuier cât pot de tare şi 
sar departe de el, în braţele Kirei. Ajutor, salvaţi-mă! 

Kira se dă un pas înapoi, Tom ţipă. 

— Au, ăla-i piciorul meu! 

— Îmi pare rău. Winston mi-a sărit dintr-odată în braţe și 
mi-am pierdut echilibrul. 

Babușca șâşâie din nou. 

— Vorbiţi mai încet! 

Înaintăm în tăcere. Deodată, o voce se aude chiar din fața 
noastră, întâmpinându-ne cu un „Salut!“ nu tocmai discret. Mă 
întreb dacă King Kong poate vorbi, caz în care nu e deloc o 
păpuşă, ci o fiinţă cât se poate de vie, care ar putea să încerce 
după acest salut politicos să mănânce o biată şi nevinovată pisică. 
Dar după ce auzim vocea a doua oară, o recunosc: îi aparține 
Sandrei, care ne aşteaptă. 


Chiar acum iese şi ea din spatele lui King Kong. Fără costumul 

cu solzi, aproape că n-am recunoscut-o. În blugi și tricou, arată 
ca o femeie normală. 

— Salut, repetă ea, mai încet. Mă bucur că l-ați găsit aşa de 
repede. Ralf încă n-a venit, toate lucrurile sunt aici, în spatele lui 
King Kong. 

Sandra face un pas în lături, iar babușca se apropie şi aruncă 
o privire peste umărul maimuţei uriașe. 

— Vai, vai, vai! strigă ea. Multe poşete şi portofele. 

Sandra ridică din umeri. 

— Mda, azi a fost o zi spornică, ca să zic aşa. Dar acum trebuie 
să vă ascundem degrabă în culisele tunelului, ca nu cumva să vă 
vadă Ralf când vine. 

— DA! spune babuşca dând din cap, după care se întoarce 
spre mine şi începe să dea din mâini. Davai, davai, haide, 
găsiți-vă o ascunzătoare! 

Tom, Pauli şi Kira se uită în jur, după care se fac nevăzuţi. Tom 
se ghemuieşte în spatele unei jumătăți de nave de pirați, care e 
chiar vizavi de King Kong, Pauli se ține după babușca şi se 
ascunde la umbra unei scene oribile cu vampiri. Iar eu și Kira ne 
ascundem puţin mai departe, în spatele unui individ cu două 
capete, dar fiecare cu câte un singur ochi. Brr! Cine inventează 
chestiile astea? 

Stăm ceva vreme acolo, dar nu se întâmplă nimic. Începe să 
mă bată gândul că Sandra ne-a chemat aici degeaba, dar deodată 
auzim niște paşi repezi apropiindu-se. În curând văd şi o siluetă 
şi, cu toate că e destul de întuneric în tunel, îmi dau seama 


imediat cine este. E chiar tipul cu care se întâlnise tânăra de la 

recepţia hotelului. Miau şi vai! Sunt într-adevăr un super-pisoi, 
adică un super-super-pisoi. Cazul e limpede ca lumina zilei: Ralf 
ăsta i-a câștigat încrederea tinerei și a reuşit astfel să-şi aducă 
echipa de curăţenie în parc. Şi cum nu lucrează ca șef de echipă 
de curățenie decât foarte puţin, ocupaţia lui principală este să fie 
un escroc nesuferit, care-şi obligă oamenii să fure lucruri din 
parc pentru el. Tot printr-un furt din ăsta a făcut rost și de inelul 
lui Werner, care străluceşte acum pe mâna tinerei. Este chiar aşa 
cum a povestit Sandra şi cum bănuiam de multă vreme. Haideţi, 
să-l prindem pe hoţ și să chemăm poliţia! Şuier şi dau din coadă 
în toate părțile. 

— Şşt, spune Kira. Trebuie să-l prindem în flagrante delitto! 

Ăă? Ce trebuie să facem? Să vedem dacă ştie italiană sau ce? 
Miaun uşor. 

— Trebuie să-l prindem chiar asupra faptei, mă lămureşte Kira 
în şoaptă. Trebuie să ridice o parte din pradă. Altfel, ar putea să 
spună după aceea că se afla aici din întâmplare, înţelegi tu? 

Aşa deci. Bine atunci. Din păcate, sunt atât de mic, că de unde 
stau nu pot vedea ce face Ralf. Aşa că mă caţăr pe pantalonii Kirei 
şi încerc să sar pe umerii ei. 

— Au, ai înnebunit, Winston? se răsteşte Kira. 

Ce? Nu pot să mă cațăr dacă nu-mi folosesc ghearele. Cum 
altcumva să ajung sus? 

Ralf ezită puţin şi priveşte în jur. Poate ne-a auzit? De-acum 
încolo o să fiu tăcut ca un șoarece și o să aştept mai întâi să se 
întâmple ceva. Acum Ralf se apleacă în spatele lui King Kong şi 


nu-l mai pot vedea. Dar îl aud cum umblă prin lucruri și-mi 

închipui că deschide câteva fermoare. Nu e cumva suficient 
pentru chestia aia cu flagrante-cum-i-o-mai-fi-zis? 

Tom pare să creadă și el același lucru, fiindcă acum sare din 
ascunzătoare şi strigă cu putere: 

— Mâinile sus, hoțule, te-am prins! 

După care luminează în jur cu telefonul, a cărei lanternă a 
aprins-o. Ralf sare în spatele lui King Kong; pare să fie orbit de 
lumina telefonului, fiindcă se dă când la stânga, când la dreapta, 
ţinându-și mâna la ochi. Ha! Victorie clară pentru noi! 

— Băi mucos mic ce eşti! se răstește însă bărbatul, înhăţându-l 
pe bietul Tom şi scuturându-l bine. 

Nu e bine, nu e bine deloc! Tom şi-a făcut-o cu mâna lui, 
ieşind în felul ăsta din ascunziș. 

Pauli sare și ea afară și merge să-l ajute pe Tom. 

— Hei, ia lasă-mi prietenul în pace! Am văzut noi ce faci tu 
aici, hoţule! 

Se ajunge la o adevărată încăierare şi Ralf reușește să-i dea pe 
cei doi la o parte. Dar până să apuce să plece, ies la iveală Kira şi 
babușca. Ele îl împing înapoi, dar Ralf se împiedică de Tom, cade 
la pământ şi... babușca se aruncă peste el şi-l prinde bine de gât. 
Incredibil! Ralf se zvârcolește din toate puterile, dar acum îl ţin 
toți; în cele din urmă, li se alătură și femeia-șarpe, care scoate un 
cablu de plastic din poşetă și-i leagă lui Ralf mâinile la spate, în 
timp ce bărbatul stă cu fața în jos, dând din picioare. 

— Aşa! strigă ea bucuroasă. Am luat cablul mai devreme din, 
biroul administratorului hotelului. M-am gândit că poate o să 


avem nevoie de el în seara asta. 

— Ce te-a apucat, Sandra? începe Ralf să scuipe cuvinte 
otrăvite. 

Probabil chiar ar scuipa otravă, dacă n-ar fi ţinut cu faţa în 
jos. 

— Dă-mi drumul imediat! 

— Nu prea cred, intervine și Kira. Aşteptăm toți aici până vine 
poliţia. O să-i sun chiar acum. 

Ralf râde cu poftă. 

— Poliţia? Sunteţi simpatici. Sandra, tu ştii că pe tine te 
arestează prima. Pot să-ți spun exact ce-o să le povestesc. Că 
m-am ținut după tine, fiindcă mă întrebam ce cauţi aici la ora 
asta. Și că am găsit ascunzătoarea ta aici. Aşa că dacă o să aibă 
cineva probleme cu poliţia, tu o să fii aia! 

Râde ca un nesuferit, iar Sandra tresare. De enervată ce e, 
babuşca se lasă și mai grea peste Ralf, care urlă de durere. 

— Nu mai am aer, daţi-mi drumul! Sunt nevinovat! 


— Da, imediat! Când vine poliţia. 


v (Su 


Polițistul care a apărut zece minute mai târziu lângă roller 
coaster se scarpină în cap. 

— Ce să vă spun? Poate să fie aşa cum îmi spuneți dumnea- 
voastră, doamnă Dierig. Dar poate să fie şi cum spune domnul 


Fredebeck. Şi-atunci dumneavoastră ați fi hoţul care încearcă să 

arunce bănuiala pe altcineva. Că doar aţi recunoscut deja că i-ați 
jefuit pe domnul Hagedorn și pe prietena sa. Şi mai și ştiaţi de 
ascunzătoarea din tunelul ororilor. 

Sandra înghite în gol, copiii se holbează la el uimiţi şi chiar şi 
babuşca pare să creadă că n-a fost o idee grozavă să chemăm 
poliţia. Sfântă sardină! Trebuie să existe o cale prin care să putem 
dovedi că Ralf este hoţul şef în toată schema asta. 

Mă gândesc bine. Şi iată că îmi vine ideea salvatoare! 


Capre, câini și papagali. 


Dar și pisici, firește! 


— Nu prea îmi vine a crede, le spune uiul din 
polițiști colegilor. Stăm în locul ăsta fiindcă infor- 
matorul nostru crede că aici poate fi rezolvat cazul? 

Vorbeşte în șoaptă, dar îl pot auzi foarte bine cu urechile mele 
de pisică. 

— Şi să vă mai amintesc că informatorul este o pisică!? Am 
mers după o pisică! 

Dă din cap, iar colegii lui rânjesc. 

Aşteptaţi voi şi-o să vedeți în curând cât de bine aţi făcut că 
v-aţi ținut după mine. Deşi drumul până aici a fost lung. Nici nu 
mi-a dat bine prin cap că cea mai bună dovadă împotriva lui Ralf 
ar fi inelul de pe mâna prietenei sale, că am și început să conving 
întreaga trupă, prin mieunături, şuierături şi arătând cu laba că 
trebuie să mă urmeze la recepţie. Unul dintre poliţişti a întrebat 
cu toată seriozitatea dacă nu cumva sunt turbat. 

În cele din urmă, babuşca a fost cea care le-a explicat că eu, 
legendarul, mărețul și incredibil de deșteptul Winston Churchill, 


am reuşit de unul singur să prind deja patru hoți. Acum ne aflăm 

cu toții în faţa biroului tinerei, care ne priveşte cu ochi holbaţi și 
aşteaptă să-i explicăm ce vrem de la ea. Din păcate, în afară de 
mine, nimeni nu ştie ce să-i spună. lar eu... ăăă... nu pot să-i 
explic. La naiba, nu mi-am gândit planul până la capăt. 

Sar pe birou şi încerc să ajung la mâna cu inelul. Dar înainte 
să ajung acolo, fata şi-o retrage. 

— Pisicuţă dulce, spune ea. Ce vrei de la mine? Să te mângâi? 
Nu pot, din păcate, fiindcă am alergie la pisici. 

Apoi se mai uită o dată în ochii bipezilor care au venit cu 
mine. 

— Cum pot să vă ajut? Ralf, e totul în regulă? 

Fl dă cu vehemenţă din cap. 

— Nu e nimic în regulă. Am fost adus aici fiind acuzat de 
lucruri pe care nu le-am făcut. Cică mi-am obligat angajaţii să 
jefuiască oaspeţii parcului. Ce prostie! 

Tânăra face ochii cât cepele. 

— Dar e imposibil! 

Poliţiştii ridică nedumeriţi din umeri, iar Kira se apleacă spre 
mine şi-mi şoptește la ureche: 

— Haide, Winston, arată-ne de ce-am venit aici, altfel o să 
avem o problemă uriașă. 

Sfântă sardină, mult aș mai vrea, dar pentru asta trebuie să 
ajung la mâna femeii. 

Chiar atunci se deschid ușile mari care dau din hol în teatru 
şi signor Balotelli împinge căruciorul cu animale spre ieşire. Îmi 
cad ochii pe Romeo şi Julieta, cei doi papagali. Oare cei doi au 


învăţat matematica pe de rost? Sau chiar ştiu să vorbească? Adică 

să vorbească cu oamenii? În caz că pot, acum ar fi o bună ocazie 
s-o dovedească. 

— Romeo! Julieta! strig eu, iar ei se întorc spre mine. 

— Winston? Cum merge? Aţi prins hoţul? 

— Aproape, dar am nevoie de ajutorul vostru. Puteţi să 
vorbiţi? 

— Firește, nu asta facem cu tine acum? 

— Nu, nu cu alte animale. Mă refeream la oameni. Dar să 
vorbiţi cum trebuie. Nu doar doi cu doi fac patru, ci... ştiţi voi. 

Cei doi tac şi-şi lasă capetele într-o parte. Arată de parcă s-ar 
gândi dacă-mi pot destăinui un secret foarte bine păstrat. 
Haideţi, împănaţilor, nu mă lăsaţi singur! 

Signor Balotelli a ajuns și el în dreptul nostru, sper să nu 
meargă mai departe. Din fericire, se opreşte. 

— Buonanotte! Poliţia în hotel? întreabă el recepţionista. Totul 
în regulă? 

Încearcă să lase impresia că nu ştie ce se întâmplă. Împinge 
căruciorul încă un metru mai departe şi acum colivia papagalilor 
se află chiar în dreptul meu. 

Unul din polițiști se îndreaptă spre el. 

— Da, e totul în regulă. O să plecăm și noi. A fost doar o mică 
neînțelegere. 

O, nu, vor să plece! Ce naiba! 

— Haideţi odată! îi rog eu pe papagali. Spuneţi, puteți sau nu 
puteţi!? 

Iar lasă capul într-o parte, apoi dau din aripi. 

— N-am vrut să facem niciodată asta, ciripește Julieta. 

— N-ar fi trebuit să afle nimeni, continuă Romeo. E bine ca 
oamenii să nu ştie tot ce poți să faci. 

— Da, un principiu minunat, spun eu, dar acum încerc să-l 
arestez pe tipul care vrea să dea vina pe Charlie al vostru şi am 
nevoie de ajutorul amândurora! 

Papagalii dau din nou din aripi și apoi încuviinţează. 

— Spuneţi-le că inelul de pe mâna femeii de la recepție este 
dovada. E inelul lui Werner, mai ştiţi? Pe care Ralf i l-a făcut 
cadou fetei ăsteia după ce femeia-şarpe i-a dat lui prada luată de 
la Werner. 

Să sperăm că ăștia doi ştiu ce au de făcut. 

— INEEEL! începe Romeo să strige de-ţi sparge timpanele. 

Imediat, toți oamenii se întorc spre el. Foarte bine! Și apoi 
începe şi Julieta: 

— INEEEEEEL! Mână, acolo. Mână, acolo! 

Foarte bine! Nu sunt tocmai fluenţi, dar le-au dat poliţiştilor 
un indiciu suficient. 

Babușca și copiii se uită unii la alții. 

— Cred că papagalii vor să ne spună ceva! strigă Kira. 

Poliţiştii dau din cap. 

— Nu, nu. Mai întâi venim aici după o pisică și acum o 
pereche de papagali vrea să ne spună ceva? protestează acelaşi 
polițist căruia i se păruse suspect să se țină după mine. 

— Inel pe mână! repetă Julieta, de data asta surprinzător de 
clar. 

— Inel pe mână! strigă Tom. Asta e ce vor păsările să ne 


spună. E vorba de un anume inel. 

Se uită în jur şi apoi privirea îi cade asupra mea. 

— Uite! strigă, arătând spre mine. 

Ba nu, arată spre doamna de la recepţie. 

— Acolo, e vorba despre inelul dumneaei. De-asta voia 
Winston să venim aici și aproape că a sărit pe ea. Şi de-asta sunt 
păsările atât de agitate. 

Miau, miau, MIAU! În sfârşit le pică fisa bipezilor! 

— Inelul meu? 

Recepţionista este surprinsă. 

— Ce e cu el? f 

Cu colțul ochiului, îl văd pe Ralf tresărind. Cred că bănuiește 
ce-l așteaptă. 

— Haide, Romeo, hai, Julieta! Mai încercaţi o dată. Spuneţi că 
inelul e al lui Werner! 

— Inel Werner! Inel Werner! strigă papagalii în cor. 

— Eu nu pricep nimic! spune unul din poliţişti râzând. 

— Nu, eu înţeleg „inel Werner“, zice altul, dând din cap. 

— Inel Werner, murmură Kira, după care fața pare să i se lu- 
mineze. Clar! Inelul lui Werner! Inelul îi aparține lui Werner! 
Werner e prietenul mamei mele; a fost jefuit ieri şi acum e în spital. 

Primului poliţist i se aprinde şi lui becul. 

— A, vă referiţi la domnul bătrân care voia să recupereze 
poșeta însoțitoarei sale şi a fost lovit? 

Babuşca pufneşte nervoasă. 

— Bătrân! Dar profesorul e în floarea vârstei! 

Polițistul ignoră această obiecţie; dar în schimb se întoarce 


spre recepționistă. 

— Spuneţi, de câtă vreme aveţi inelul ăsta frumos? vrea el să 


ştie. 

— De ieri, de ce? 

— Şi de unde îl aveţi, dacă pot să vă întreb? 

— E un cadou. Mi l-a dăruit prietenul meu. 

— Aha. Şi nu știți cumva de unde a luat prietenul dumnea- 
voastră bijuteria? 


Dă din cap în semn că nu. 

— Bine. Fiţi drăguță şi dați-mi numărul lui de telefon. ÎI întreb 
chiar eu. 

Ea dă iarăși din cap și oftează. 

— Dar nu e nevoie. Stă chiar lângă dumneavoastră. 

Arată cu degetul spre Ralf. Toți polițiștii îşi îndreaptă privirile 
spre el. Ralf face un pas în spate, ca şi cum ar vrea să fugă. Dar 
un poliţist îl prinde bine de braţ. 

— Aşa, domnule Fredenbeck. Acum o să rugăm victima de 
ieri să identifice inelul ăsta. Și dacă o să se întâmple ce mă aştept 
să se întâmple, atunci o să am nevoie de o bună explicaţie pentru 
cum a ajuns inelul ăsta la dumneavoastră. Aţi priceput? Altfel, aș 
spune că tocmai ați fost acuzat de doi papagali şi o pisică de furt 
calificat. 


Ce poți face cu o doză de 
Coca-Cola... 


Lui Werner încă nu-i vine să creadă. A 
recunoscut inelul imediat, iar polițistul a ieșit din 
salonul de spital la fel de repede cum a intrat. Din păcate, 
cu inelul după el. Bijuteria e o dovadă importantă, iar Werner o 
s-o primească înapoi abia după rezolvarea cazului. 

— Sunt uimit! Femeia asta şarpe, care a furat poşeta Annei 
împreună cu unul dintre colegii ei, făcea parte dintr-o mare 
bandă de hoţi? Era obligată să muncească pentru Ralf ăsta? 

Kira şi babuşca încuviințează. 

— Da, chiar așa, îi confirmă Kira. Hoţii trebuiau să-i lase 
bunurile lui, iar el se ţinea bine mersi departe de furturi. Şi-n felul 
ăsta îi avea la mână pe toţi. Frumos, ce mai! 

Acum intervine în conversație și Anna, care până acum 
stătuse tăcută pe marginea patului lui Werner. 

— Dar nu înţeleg un lucru: Cum de-a ajuns inelul ăla în poşeta 
mea? Şi cum se face că e inelul tău? Arată ca un inel de femeie. 

I se încreţește fruntea. 


— Iar inelul meu sigur nu e, eu nu l-am mai văzut până acum. 

Sfântă sardină în ulei! Pe ce ton ameninţător a pus întrebările 
astea. Oare Anna crede că Werner a cumpărat bijuteria pentru 
altă femeie? Văleu! Nu prea mă pricep la dedesubturile ca- 
dourilor dintre femei și bărbaţi, dar mă tem că nu poate ieși decât 
prost. Se pare că Werner a rămas fără cuvinte şi nu prea poate 
spune ce avea de gând cu inelul. Adică nu poate să-i spună Annei 
că voia să o ceară în căsătorie și că pentru asta cumpărase inelul. 
Pe un pat de spital, cu Kira, babuşca şi cu mine în salon, nu e la 
fel de romantic ca într-o bancă din parc, la lumina lunii, sau 
singur cu Anna într-o tiribombă; dar ce să-i faci, circumstanţele 
neobişnuite cer măsuri neobişnuite. 

Și Werner pare să gândească la fel, fiindcă se ridică în capul 
oaselor, atât cât poate în patul acela, şi-şi drege glasul. Sigur vrea 
să o întrebe pe Anna acum și să-i pună inelul. Dar sfântă litieră! 
Polițistul a plecat cu inelul! Miaumiau, la naiba! 

— Kira, vrei să-mi faci o favoare? 

Werner are o voce hotărâtă, de parcă ar avea un plan. 

— Sigur, ce e? 

— În frigiderul din bucătăria pacienţilor se află o doză de 
Cola. Mi-a adus-o o asistentă azi după-amiază. Vrei să mi-o 
aduci? 

Cola? E o băutură sau ce? Vrea Werner să bea liniștit un pahar 
de Cola în loc să încerce s-o calmeze pe Anna? Crede că e o idee 
bună? Chiar și Anna se holbează la el. Kira iese din cameră, doar 
ca să se întoarcă la scurtă vreme cu doza de suc. Werner o 
deschide. Apoi răsucește ineluşul metalic al dozei în sus. Trebuie 
să fi fost gravă de tot lovitura aia cu care s-a ales Werner la cap, 

pentru că profesorul meu e încă amețit. Ce Dumnezeu face 
acolo? 

Werner își dă pătura jos de pe el, coboară din pat şi în- 
genunchează în fața Annei. Foarte enigmatic! Foarte, foarte 
enigmatic. Trage adânc aer în piept și începe să vorbească, gâtuit 
de emoție. 

— Anna Kovalenko, îngenunchez în fața ta fiindcă altceva nu 
pot face. Fiindcă mi-ai furat inima şi n-o mai vreau înapoi. Dacă 
şi tu simți la fel şi vrei să-ți petreci restul zilelor cu un tip bătrân 
ca mine, care în lipsa unui adevărat inel de logodnă nu-ți poate 
da decât un oribil inel de metal... Dacă accepți asta, atunci... 

Werner se împotmoleşte, dar își revine imediat. 

— ... Atunci te întreb aici şi acum: Anna, vrei să fii soția mea? 

Anna trage aer în piept, duce mâna la gură şi apoi strigă cu 
putere: 

— Da, da, DA! 

Werner o apucă de mână şi îi pune inelul dozei pe deget, după 
care se ridică şi o îmbrățișează - iar cei doi se sărută în așa fel că 
până și mie mi se face ruşine și nu mai știu încotro să mă uit. Ce 


drăcuşor mai e şi deschizătorul meu de conserve, Werner! 


i bv 


— Chiar a îngenuncheat în faţa ei? Și acum se căsătoresc? Ce 
mai e și asta? 
Odette pare complet fascinată de povestea mea. M-am întors 

teafăr din Luna-Park și a trebuit, deși încă ofensat, să dau fuga 
până în curtea din spate ca să le povestesc pe îndelete această 
aventură şi celorlalte pisici. 

Până şi Caramel şi Spike m-au ascultat cu atenție. Spike şuieră, 
într-un fel care de data asta sună admirativ. 

— Winston, bătrâne, ai reuşit să prinzi fără ajutorul nostru un 
asemenea infractor! N-aş fi crezut-o! Poate că te-am subestimat. 
Oricum, respect! 

Prostul de Caramel nu spune nimic despre faptele mele eroice, 
dar mi-e indiferent. Important e că Odette e impresionată din 
cale-afară. Şi pare să fi funcționat. Face ochii mari când mă 
priveşte. 

— Şi apoi bietul de tine ai fost amenințat de nesuferitul ăla de 
Balotelli. Unde voia să te ducă? La abator? Sau la adăpost? Unde 
ajunsese şi Dickie? 

Scutură din cap. 

— Răi mai sunt oamenii ăştia! 

— Ei, lasă, o contrazic eu. Balotelli e chiar de treabă. Înainte 
să pornim spre casă, ne-a invitat pe toți încă o dată în rulota sa 
şi a gătit o masă pentru noi. În primul rând, cred că voia să mai 
petreacă puțin timp cu babușca. I-a dat după aceea chiar şi un 
bileţel cu numărul lui de telefon, l-am văzut eu. Babușcăi i se 
înroșiseră obrajii, atât de mult s-a bucurat. În al doilea rând, 
Balotelli ne-a mai spus şi-un secret de-al lui. 

— Şi anume? 

Odette lasă capul într-o parte. 


— Despre unde l-a dus pe porcul Dickie. 


Odette şi Spike mă privesc nerăbdători, Caramel se arată 
plictisit. 

— Unde, spune odată! întreabă Spike. La adăpost sau la 
abator? Unul e mult mai rău decât celălalt. 

Nu mă pot abţine să nu zâmbesc. 

— Nicăieri, de fapt. De fapt, signor Balotelli este un mare 
iubitor de animale și l-a dus pe Dickie, care era prea bătrân și 
prea slăbit, la un azil. El trăieşte acolo şi acum şi se bucură de 
liniștea pe care o merită din plin. 

Odette şi Spike ezită, după care încep să chicotească. 

— Deci aşa, spune Odette zâmbind, înseamnă că v-a fraierit 
şi a băgat frica în voi. 

— Aşa a făcut. Sau măcar a încercat. Însă, încep eu, făcând 
apoi o pauză şi umflându-mi pieptul, însă eu, Winston Churchill, 
nu m-am lăsat impresionat de așa ceva. 

— Ooo, Winston, mi-a fost aşa dor de tine, oftează Odette. E 
frumos că te-ai întors! 

Werner avea dreptate: dacă vrei să fii prețuit mai mult, trebuie 
să te faci nevăzut. Dar acum sunt bucuros să fiu iar acasă - sfântă 


sardină, ce frumos e aici! 


Mulţumiri 


Iarăşi a venit vremea să mulțumesc câtorva oameni care m-au 
ajutat mult la apariţia acestui al cincilea volum. 

Mulţumiri echipei editoriale de la Editura Loewe, fără de care 
Winston nici n-ar fi existat în această formă. Sabine Hildebrandt 
a devenit o adevărată mamă pentru pisica Winston până la 
apariţia volumului cinci. Cu atât mai trişti suntem eu și Winston 
că Sabine s-a dus acum în altă parte. Sabine, îţi dorim tot binele 
şi sperăm să nu ne uiţi. Ne-a plăcut mult să lucrăm cu tine și să 
sperăm că „ochii care nu se văd se uită“ este doar un proverb. 

Dar ce-ar fi o carte de copii fără copii? Așa e. Nimic. Așa că mă 
bucur că în ultimul an am fost invitată de trei ori deja (!!!) la 
Goethe-Gymnasium pentru lecturi, unde, sub conducerea 
pricepută a bibliotecarei Eva Schramm, am putut discuta cu copiii 
despre ce ar trebui să se întâmple în următoarele volume. Dragii 
mei goetheeni, am luat atunci notițe și sper să le fi folosit pe placul 
vostru. Restul sugestiilor voastre o să apară în volumul 6... 

Mulţumesc echipei de la parcul de distracții Heidepark Soltau, 
mai ales angajaţilor de la hotelul Aventura. A fost o călătorie de 

cercetare foarte distractivă! M-am distrat mult și am rămas 
uimită de cât de multă muncă se depune pentru a putea distra 
pe alţii. Echipa de circ a domnului Balotelli, cu animalele sale, 
este complet inventată, dar dacă aş vrea vreodată să fac un 


spectacol 'de circ, m-aș duce mai întâi în Soltau. 


Alexandra, Sarah, Bettina şi Bernd, sper că ştiţi deja că vă sunt 


recunoscătoare. Însă prefer să v-o mai spun o dată. 


Kira şi ai ei se duc în vacanţă într-un parc de distracţii. 
Cum Winston nu se dă în vânt după tiribombe, copiii 
îl lasă la intrare. Numai că, în învălmăşeala din parc, 
Winston se rătăceşte, este confundat cu un alt motan 
şi nimereşte astfel într-o trupă de circ. Cum este 
înzestrat cu nenumărate talente ascunse, învaţă repede 
să facă acrobațţii şi ajunge chiar să sară printr-un cerc 
în flăcări! Dar când noii lui colegi sunt bănuiți de furt, 
Winston intră în rolul pe care-l ştie cel mai bine — cel de 

motan detectiv. 


